IL-QORTI EWROPEA TAL-AWDITURI

12, rue Alcide De Gasperi

1615 Luxembourg

LUXEMBOURG

Tel. +352 4398-1

E-mail: eca-info@eca.europa.eu

Internet: http://eca.europa.eu

Twitter: @EUAuditorsECA

YouTube: EUAuditorsECA

Ħafna informazzjoni addizzjonali dwar l-Unjoni Ewropea hija disponibbli fuq l-Internet.

Jista’ jsir aċċess għaliha permezz tas-server Europa (http://europa.eu).

Il-Lussemburgu: L-Uffiċċju tal-Pubblikazzjonijiet tal-Unjoni Ewropea, 2015

Print | ISBN 978-92-872-3610-4 | ISSN 1831-0907 | doi:10.2865/19307 | QJ-AB-15-022-MT-C
PDF | ISBN 978-92-872-3634-0 | ISSN 1977-5741 | doi:10.2865/676398 | QJ-AB-15-022-MT-N
EPUB | ISBN 978-92-872-3589-3 | ISSN 1977-5741 | doi:10.2865/73607 | QJ-AB-15-022-MT-E

© L-Unjoni Ewropea, 2015

Ir-riproduzzjoni hija awtorizzata kemm-il darba jissemma s-sors oriġinali.

KIF GĦANDEK TAGĦMEL BIEX TIKSEB
IL-PUBBLIKAZZJONIJIET TAL-UE

Pubblikazzjonijiet bla ħlas:

•kopja waħda:
permezz tal-EU Bookshop (http://bookshop.europa.eu);

•iżjed minn kopja waħda jew posters/mapep:
mir-rappreżentanzi tal-Unjoni Ewropea (http://ec.europa.eu/represent_mt.htm),
mid-delegazzjonijiet f’pajjiżi li mhumiex fl-UE (http://eeas.europa.eu/delegations/index_mt.htm),
billi tikkuntatja s-servizz Europe Direct (http://europa.eu/europedirect/index_mt.htm)
jew ċempel 00 800 6 7 8 9 10 11 (numru tat-telefown bla ħlas minn kullimkien fl-UE) (*).

(*)L-informazzjoni mogħtija hija b’xejn, kif ukoll it-telefonati ġeneralment huma b’xejn (għalkemm xi operaturi, kabini tat-telefown jew lukandi jistgħu jitolbu ħlas).

Pubblikazzjonijiet bi ħlas:

•permezz tal-EU Bookshop (http://bookshop.europa.eu).

MT
2015

Nru 22

Rapport Speċjali

Is-superviżjoni tal-Aġenziji
ta’ Klassifikazzjoni
tal-Kreditu
mill-UE — stabbilita tajjeb
iżda għadha mhix
kompletament effettiva

(skont l-Artikolu 287(4), it-tieni subparagrafu, TFUE)

Tim tal-awditjar

Ir-rapporti speċjali tal-QEA jagħtu r-riżultati tal-awditi tal-prestazzjoni u tal-konformità tagħha, ta’ oqsma baġitarji jew suġġetti ta’ ġestjoni speċifiċi. Il-QEA tagħżel u tfassal dawn il-kompiti tal-awditjar biex ikollhom impatt massimu billi tqis ir-riskji għall-prestazzjoni jew għall-konformità, il-livell ta’ introjtu jew ta’ nfiq involut, l-iżviluppi li jkunu għad iridu jseħħu u l-interess politiku u pubbliku.

Dan l-awditu tal-prestazzjoni ġie prodott mill-Awla IV tal-Awditjar — immexxija mill-Membru tal-QEA Milan Martin Cvikl — li tispeċjalizza fl-awditjar ta’ dħul, riċerka u politiki interni, governanza ekonomika u finanzjarja, u istituzzjonijiet u korpi tal-Unjoni Ewropea. L-awditu tmexxa mill-Membru tal-QEA Baudilio Tomé Muguruza, b’appoġġ mill-kap tal-kabinett tiegħu, Daniel Costa de Magalhães u Ignacio García de Parada, attaché; Zacharias Kolias, direttur; Daniela Hristova, kap tat-tim; Irene Madsen, kap tat-tim; Christian Detry, Adrian Savin, Matthias Blaas, awdituri.

Mix-xellug għal-lemin: D. Costa de Magalhães, C. Detry, I. Madsen, M. Blaas, B. Tomé Muguruza, Z. Kolias, D. Hristova, A. Savin.

Werrej

Abbrevjazzjonijiet

Sommarju eżekuttiv

Introduzzjoni

Riformi regolatorji

Il-karatteristiċi prinċipali tar-Regolament CRA

Ir-rwol tal-ESMA

Approċċ tal-awditjar

Parti I — Reġistrazzjoni u attivitajiet perimetrali

Introduzzjoni

L-ESMA qassret il-proċess ta’ reġistrazzjoni, iżda l-valutazzjoni ta’ xi kriterji tibqa’ ta’ sfida.

L-ESMA għandha proċeduri ta’ reġistrazzjoni stabbiliti tajjeb għas-CRAs

L-ESMA qassret il-proċess ta’ reġistrazzjoni, iżda dan jibqa’ ineffiċjenti minħabba fir-rekwiżiti regolatorji

Il-livell ta’ dettall ipprovdut mis-CRAs dwar il-metodoloġiji kien ivarja

L-ESMA ma kellhiex approċċ strutturat għall-monitoraġġ ta’ attivitajiet perimetrali

L-approċċ attwali tal-Eurosistema ma jagħtix garanzija li s-CRAs kollha reġistrati mal-ESMA huma fuq l-istess livell

Parti II — Ippjanar u Mmaniġġjar tar-Riskju

Il-proċess ta’ ppjanar orjentat lejn ir-riskju ma jipprovdix aċċertament sħiħ li l-ESMA tikseb il-massimu mir-riżorsi tagħha

Identifikazzjoni komprensiva tar-riskju, iżda diffiċli biex jiġi ttraċċat

Oqsma ta’ riskju għoli ma kinux dejjem koperti biżżejjed

Ir-riżorsi tal-ESMA jagħmluha diffiċli biex ir-rekwiżiti regolatorji impenjattivi kollha jiġu ssodisfati

Parti III — Superviżjoni

Superviżjoni u investigazzjonijiet kontinwi mill-ESMA

Il-proċess ta’ superviżjoni mfassal u implimentat, iżda jeħtieġ iż-żmien biex jimmatura

L-ESMA stabbiliet pedamenti tajbin għas-superviżjoni effettiva tas-CRAs

Il-linji gwida interni u l-għodod ta’ monitoraġġ jistgħu jiġu żviluppati aktar biex jappoġġaw ix-xogħol superviżorju kontinwu

L-ESMA timmaniġġja volum enormi ta’ informazzjoni superviżorja, iżda ma għandhiex għodda tal-IT dedikata għar-reġistrazzjoni u l-ipproċessar ta’ din id-data

Huwa diffiċli li tinkiseb deskrizzjoni tal-kontrolli superviżorji mwettqa

Progress reali, iżda għad ma hemmx kopertura adegwata fl-oqsma tematiċi li ġew analizzati

Il-metodoloġiji huma sorveljati, iżda mhux l-oqsma kollha huma koperti u r-rekwiżiti mhumiex dejjem ċari

L-ESMA għadha ma eżaminatx ċerti tipi ta’ kunflitt ta’ interess

Parti IV — Divulgazzjonijiet

Is-superviżjoni mill-ESMA tad-divulgazzjonijiet ġenerali tas-CRAs

L-ESMA ċċekkjat b’mod regolari d-divulgazzjonijiet pubbliċi ġenerali tas-CRAs individwali iżda valutazzjoni dettaljata tad-divulgazzjoni ġenerali tas-CRAs kollha twettqet għall-ewwel darba tard fl-2014

It-trasparenza tas-suq imfixkla mir-restrizzjonijiet u l-prattiki varji ta’ divulgazzjoni tas-CRAs

Is-CEREP ma jiddivulgax biżżejjed informazzjoni dwar il-prestazzjoni tal-klassifikazzjonijiet tas-CRAs

L-ESMA ma tiddivulgax biżżejjed informazzjoni lill-utenti tal-klassifikazzjonijiet fuq is-sit web tagħha

Konklużjonijiet u rakkomandazzjonijiet

Reġistrazzjoni

Immaniġġjar tar-riskju u ppjanar

Superviżjoni u investigazzjonijiet kontinwi

Metodoloġiji

Kunflitti ta’ Interess

Divulgazzjoni ġenerali

Divulgazzjonijiet tas-CEREP

Divulgazzjoni fuq is-sit web tal-ESMA

Anness I | — | L-Istruttura ta’ governanza tal-ESMA
Anness II | — | Approċċ tal-awditjar
Anness III | — | Sejbiet u rakkomandazzjonijiet prinċipali tal-investigazzjonijiet tal-ESMA
Anness IV | — | Tqabbil tas-siti web tas-superviżuri fl-UE u fl-Istati Uniti

Risposti tal-ESMA, tal-BĊE u tal-Kummissjoni

Abbrevjazzjonijiet

ABS: Titolu Garantit b’Assi

BĊE: Bank Ċentrali Ewropew

CEREP: Repożitorju Ċentrali

CRA: Aġenzija ta’ Klassifikazzjoni tal-Kreditu

CRAR: Ir-Regolament dwar l-Aġenziji ta’ Klassifikazzjoni tal-Kreditu

ECAF: Qafas ta’ valutazzjoni tal-kreditu tal-Eurosistema

ECAI: Istituzzjoni Esterna tal-Valutazzjoni tal-Kreditu

ESMA: Awtorità Ewropea tat-Titoli u s-Swieq

IOSCO: Organizzazzjoni Internazzjonali tal-Kummissjonijiet tat-Titoli

KRET: Kumitat tar-Regolaturi Ewropej tat-Titoli

NCA: Awtorità Kompetenti Nazzjonali

NRSRO: Organizzazzjoni tal-Klassifikazzjonijiet ta’ Statistika Rikonoxxuti b’Mod Nazzjonali

RMBS: Titoli Abbażi ta’ Ipoteka Residenzjali

SEC: Kummissjoni dwar it-Titoli u l-Kambju (L-Istati Uniti)

SOCRAT: Għodda għas-Superviżjoni tal-Aġenziji ta’ Klassifikazzjoni tal-Kreditu

Sommarju eżekuttiv

I

Il-kriżi finanzjarja globali fl-2008 ffukat l-attenzjoni fuq ir-rwol tal-aġenziji ta’ klassifikazzjoni tal-kreditu (CRAs) u l-impatt tal-klassifikazzjonijiet tagħhom fuq is-swieq finanzjarji. L-attivitajiet tas-CRAs, li f’dak iż-żmien bilkemm kienu regolati fl-Ewropa, daħlu fuq l-aġenda leġiżlattiva tal-UE.

II

L-Awtorità Ewropea tat-Titoli u s-Swieq (ESMA) ġiet stabbilita fl-1 ta’ Jannar 2011. Wieħed mill-kompiti prinċipali tagħha huwa li tirregola l-aġenziji ta’ klassifikazzjoni tal-kreditu rreġistrati fl-UE. Biex tagħmel dan, l-ESMA ngħatat setgħat esklussivi biex tirreġistra l-aġenziji ta’ klassifikazzjoni tal-kreditu, biex timmonitorja l-prestazzjoni tagħhom, u biex tieħu deċiżjonijiet superviżorji. Attwalment, l-ESMA tissorvelja 23 aġenzija ta’ klassifikazzjoni tal-kreditu fl-UE.

III

L-ESMA rnexxielha tistabbilixxi lilha nfisha bħala l-għassiesa tal-aġenziji ta’ klassifikazzjoni tal-kreditu (CRA) fl-UE? Il-konklużjoni kumplessiva tagħna hija li l-ESMA stabbiliet pedamenti tajbin biex twettaq superviżjoni tas-CRAs fl-UE f’perjodu ta’ żmien qasir. Madankollu, għad baqa’ lok għal titjib.

IV

L-ESMA ħadet f’idejha r-reġistrazzjoni tal-aġenziji ta’ klassifikazzjoni tal-kreditu mill-awtoritajiet kompetenti nazzjonali u rnexxielha tnaqqas it-tul medju ta’ żmien tal-proċess ta’ reġistrazzjoni. Madankollu, il-proċess jibqa’ kumpless minħabba l-qafas regolatorju attwali. Għalkemm il-metodoloġiji tal-klassifikazzjoni tal-kreditu għandhom ikunu rigorużi, sistematiċi, kontinwi u suġġetti għall-validazzjoni, id-dokumentazzjoni awditjata tal-ESMA fir-rigward tal-proċess ta’ reġistrazzjoni, iffukat prinċipalment fuq ir-rigorożità tagħhom. Barra minn hekk, billi r-Regolament CRA mhuwiex ċar fir-rigward tad-definizzjoni ta’ kriterji metodoloġiċi, l-ESMA qed tiffaċċja sfidi addizzjonali fl-interpretazzjoni tagħhom u fil-bini ta’ fehim komuni mas-CRAs.

V

Ir-regoli attwali tal-Eurosistema ma jagħtux garanzija li s-CRAs kollha reġistrati mal-ESMA huma fuq l-istess livell. L-Eurosistema taċċetta biss klassifikazzjonijiet li jinħarġu minn erba’ CRAs irreġistrati mal-ESMA bħala Istituzzjonijiet Esterni tal-Valutazzjoni tal-Kreditu taħt il-qafas ta’ valutazzjoni tal-kreditu tal-Eurosistema, li joħloq struttura tas-suq b’żewġ saffi u jqiegħed lis-CRAs żgħar f’sitwazzjoni sfavorevoli.

VI

L-ESMA għandha proċedura stabbilita tajjeb għall-identifikazzjoni tar-riskju. Madankollu, in-nuqqas ta’ rendikont tad-dokumentazzjoni għamilha diffiċli li wieħed jifhem għaliex ċerti riskji ġew ipprijoritizzati mill-ġdid. Barra minn hekk, ma hemmx motivazzjoni dokumentata dwar ir-raġuni għalfejn l-ESMA wettqet investigazzjonijiet limitati f’ċerti oqsma ta’ riskju għoli.

VII

Għalkemm l-ESMA stabbiliet pedamenti tajbin għall-approċċ ta’ superviżjoni tagħha, ir-regoli u l-linji gwida tagħha mhumiex kompleti. Filwaqt li d-dokumentazzjoni u l-għodod ta’ monitoraġġ intern huma pjuttost rudimentali, ma kienx dejjem possibbli li jiġu ttraċċati x-xogħol superviżorju kontinwu mwettaq, jew l-analiżi u l-konklużjonijiet idderivati minnu. Id-dokumentazzjoni ta’ ċerti passi intermedjarji tal-investigazzjonijiet kienet ukoll inkompleta.

VIII

Aħna eżaminajna s-superviżjoni mill-ESMA f’żewġ oqsma: valutazzjoni tal-metodoloġiji u kunflitti ta’ interess potenzjali. L-ESMA vvalutat għadd ta’ aspetti relatati bbażati fuq il-kriterji regolatorji matul ix-xogħol ta’ superviżjoni u l-investigazzjonijiet kontinwi tagħha. Madankollu, l-ambitu tal-attivitajiet superviżorji tal-ESMA għadu mhuwiex komprensiv, u għad baqa’ oqsma li jistgħu jiġu eżaminati aktar fil-futur.

IX

Id-divulgazzjoni pubblika hija speċjalment importanti peress li tippermetti lil investituri potenzjali jwettqu l-analiżi proprja tagħhom qabel ma jiddeċiedu jekk għandhomx joqogħdu fuq il-klassifikazzjonijiet tal-kreditu. L-ESMA vverifikat id-divulgazzjoni pubblika tas-CRAs, bħala parti mix-xogħol ta’ superviżjoni kontinwu. Valutazzjoni dettaljata tas-CRAs kollha nbdiet tard fl-2014.

X

Ir-repożitorju ċentrali online tal-ESMA (CEREP) ma għandux ekwivalenti f’ġurisdizzjonijiet regolatorji oħra. Permezz ta’ din id-database, l-ESMA tipprovdi informazzjoni armonizzata u faċilment aċċessibbli dwar il-prestazzjoni tal-klassifikazzjonijiet tas-CRAs kollha li huma rreġistrati u ċċertifikati. Madankollu, aħna ninsabu mħassba dwar l-adegwatezza tas-sommarju tal-istatistika ddivulgata u l-kontrolli li twettqu mill-ESMA fir-rigward tad-data rrappurtata lis-CEREP.

Ir-rakkomandazzjonijiet tagħna

XI

L-ESMA għandha:

(a)tiddokumenta b’mod adegwat il-valutazzjoni tagħha tar-rekwiżiti regolatorji kollha li jirrigwardaw il-metodoloġiji tal-klassifikazzjoni tal-kreditu matul il-proċess ta’ reġistrazzjoni;

(b)ittejjeb it-traċċabilità tal-proċess ta’ identifikazzjoni tar-riskju, iżżomm reġistru tal-bidliet li jkunu saru fil-livell ta’ riskju u tiddokumenta l-prijoritizzazzjoni tar-riskji flimkien mar-raġunijiet.

L-ESMA għandha wkoll tagħti segwitu għall-oqsma kollha ta’ riskju għoli li jibbenefikaw jekk isir xogħol superviżorju ulterjuri.

(c)taġġorna kontinwament il-manwal superviżjorju u l-ktieb ta’ tagħrif superviżorju tagħha sabiex jinkorporaw l-għarfien u l-esperjenza miksuba.

L-ESMA għandha tistabbilixxi gwida interna għad-dokumentazzjoni effettiva tal-investigazzjonijiet sabiex turi u tiżgura li l-konklużjonijiet kollha huma sostnuti minn analiżijiet adegwati tal-evidenza.

L-implimentazzjoni ta’ għodda superviżorja dedikata tal-IT kieku ttejjeb il-kondiviżjoni ta’ għarfien, tikkjarifika l-appartenenza tal-kompiti, tiffaċilita l-analiżi tax-xogħol li jkun sar, u ttejjeb il-komunikazzjoni fi ħdan it-timijiet superviżorji;

(d)teżamina l-aspetti importanti kollha tat-tfassil u l-implimentazzjoni tal-metodoloġiji tas-CRAs li għadhom ma ġewx koperti;

(e)teżamina b’mod strutturat is-sistemi stabbiliti mis-CRAs għat-trattament ta’ kunflitti ta’ interess, u b’mod partikolari dawk relatati mal-attivitajiet ta’ negozjar u t-tranżazzjonijiet finanzjarji tal-analisti ta’ klassifikazzjoni. Barra minn hekk, l-ESMA għandha tittestja l-preċiżjoni tal-informazzjoni li tirċievi mis-CRAs dwar kunflitti ta’ interess;

(f)tqis il-possibbiltà li tiżviluppa gwida addizzjonali dwar rekwiżiti tad-divulgazzjoni sabiex ittejjeb il-prattiki ta’ divulgazzjoni kumplessivi tal-aġenziji ta’ klassifikazzjoni tal-kreditu;

(g)timmonitorja u ttejjeb il-kontenut ta’ informazzjoni fid-divulgazzjonijiet tas-CEREP ibbażat fuq l-aħjar prattika għad-divulgazzjoni tal-prestazzjoni tal-klassifikazzjonijiet; u

(h)tippubblika l-leġiżlazzjoni applikabbli kollha u d-dokumenti rilevanti kollha u tagħmel is-sit web aktar faċli għall-utenti.

Introduzzjoni

01

L-aġenziji ta’ klassifikazzjoni tal-kreditu (CRAs) joħorġu opinjonijiet li jgħinu biex titnaqqas l-asimmetrija tal-informazzjoni fost il-mutwatarji, il-mutwanti u parteċipanti oħra fis-swieq. Il-klassifikazzjonijiet tal-kreditu huma għodda importanti fis-swieq tal-ekwità u tal-bonds billi fihom informazzjoni għall-investituri u l-parteċipanti fis-swieq, u f’xi każijiet jissostitwixxu wkoll id-diliġenza dovuta tal-investituri.

Riformi regolatorji

02

Għalkemm f’ħafna każijiet ir-regolaturi kienu qed joqogħdu fuq il-klassifikazzjonijiet tal-kreditu, għal bosta snin is-CRAs prattikament ma kinux regolati. L-approċċ prinċipali kien l-awtoregolazzjoni bbażata fuq l-aħjar prattika, aċċettata b’mod ġenerali, u żviluppata mill-Organizzazzjoni Internazzjonali tal-Kummissjonijiet tat-Titoli (IOSCO), li kienet rikonoxxuta bħala l-organizzazzjoni li tistabbilixxi l-istandards fuq livell globali għas-settur tat-titoli.

03

Fl-2006, il-Kummissjoni, fil-Komunikazzjoni tagħha dwar l-Aġenziji ta’ Klassifikazzjoni tal-Kreditu, ikkonkludiet li regolazzjoni ħafifa, flimkien ma’ awtoregolazzjoni mis-CRAs abbażi tal-istandards tal-IOSCO, kienet suffiċjenti biex tindirizza l-kwistjonijiet prinċipali ta’ tħassib fir-rigward tas-CRAs¹. Is-CRAs kienu regolati biss fi ftit oqsma, bħall-abbuż minn informazzjoni privileġġata u l-manipulazzjoni tas-suq, in-negozju tal-istituzzjonijiet tal-kreditu jew l-adegwatezza kapitali tal-istituzzjonijiet tal-kreditu. Il-Kumitat tar-Regolaturi Ewropej tat-Titoli (KRET)² ngħata struzzjonijiet biex jimmonitorja l-konformità tas-CRAs mal-Istandards tal-IOSCO, filwaqt li l-Kummissjoni kienet mistennija timmonitorja kontinwament l-iżviluppi fil-qasam. Madankollu, il-kriżi finanzjarja fl-2008 qajmet diskussjoni kbira dwar l-operat tas-CRAs, li wassal biex f’Novembru 2008, il-Kummissjoni tniedi proposta għar-regolazzjoni tal-aġenziji ta’ klassifikazzjoni tal-kreditu.

04

Ir-Regolament CRA ġie adottat f’Settembru 2009³ u kien jeħtieġ li s-CRAs:

—jirreġistraw ma’ superviżur nazzjonali meta jkunu qed joperaw fl-UE;

—jiddivulgaw il-mudelli, il-metodoloġiji u s-suppożizzjonijiet ewlenin li fuqhom ikunu bbażaw il-klassifikazzjonijiet tagħhom; u

—ikunu suġġetti għal superviżjoni minn regolaturi nazzjonali tat-titoli bbażata fuq il-mudell "home-host"⁴.

05

Ir-rapport de Larosière⁵ ħeġġeġ lill-UE biex issaħħaħ ir-regolazzjoni u s-superviżjoni tas-CRAs. Ir-rapport irrakkomanda li r-reġistrazzjoni u s-superviżjoni tas-CRAs jiġu ttrasferiti mill-Awtoritajiet Kompetenti Nazzjonali għal korp Ewropew ċentralizzat.

06

L-ESMA ġiet stabbilita fl-1 ta’ Jannar 2011⁶ bħala parti mis-Sistema Ewropea ta’ Superviżjoni Finanzjarja (SESF). L-SESF tinkludi l-ESMA, l-Awtorità Bankarja Ewropea (EBA)⁷ u l-Awtorità Ewropea tal-Assigurazzjoni u l-Pensjonijiet tax-Xogħol (EIOPA) li, flimkien mal-Awtoritajiet Superviżorji Nazzjonali (NSAs), il-Bord Ewropew dwar ir-Riskju Sistemiku (BERS) u l-Kumitat Konġunt tal-Awtoritajiet Superviżorji Ewropej jiffurmaw l-arkitettura superviżjorja Ewropea attwali. L-objettiv prinċipali tal-ESMA, b’mod partikolari, huwa li tipproteġi l-interess pubbliku billi tiżgura l-integrità, it-trasparenza, l-effiċjenza u l-operat ordnat tas-swieq tat-titoli.

07

F’Lulju 2011, l-ESMA ngħatat setgħat superviżorji esklussivi fuq is-CRAs irreġistrati fl-UE⁸.

08

Aktar reċentement (Mejju 2013) ġie approvat it-tielet ċiklu ta’ leġiżlazzjoni, bl-għan li titnaqqas id-dipendenza żejda tal-investituri fuq il-klassifikazzjonijiet tal-kreditu u li tittejjeb il-kwalità tal-klassifikazzjoni tad-dejn sovran għall-Istati Membri tal-UE⁹.

Il-karatteristiċi prinċipali tar-Regolament CRA

09

L-għan prinċipali ta’ dan ir-Regolament huwa li jipproteġi lill-investituri u li jiżgura l-istabbiltà tas-swieq finanzjarji fl-UE. Dan japplika għal kwalunkwe CRA stabbilita fl-UE li toħroġ gradazzjonijiet (klassifikazzjonijiet) tal-kreditu li huma żvelati (ddivulgati) pubblikament jew distribwiti b’abbonament¹⁰.

10

Ir-Regolament fih livell sinifikanti ta’ dettall preskrittiv dwar kif is-CRAs għandhom jimmaniġġjaw il-kunflitti ta’ interess.

11

Ir-Regolament jirregola l-proċessi ta’ tħejjija u l-metodoloġiji għall-iġġenerar ta’ klassifikazzjonijiet tal-kreditu. Is-CRAs iridu jużaw metodoloġiji tal-klassifikazzjoni li huma "rigorużi, sistematiċi, kontinwi u suġġetti għal validazzjoni bbażata fuq l-esperjenza storika, inkluż ittestjar retrospettiv".¹¹ Madankollu, ir-Regolament CRA ma jinterferixxix mal-kontenut tal-klassifikazzjonijiet tal-kreditu.¹²

12

Ir-Regolament CRA għandu l-għan li jżid it-trasparenza billi jeħtieġ lis-CRAs jiddivulgaw il-metodoloġiji tal-klassifikazzjonijiet tagħhom u s-suppożizzjonijiet kritiċi użati. L-għan ta’ din it-trasparenza hija biex il-parteċipanti fis-swieq ikunu jistgħu jivvalutaw b’mod aktar preċiż jekk il-klassifikazzjonijiet jirriflettux ir-riskji b’mod xieraq.

13

Ir-Regolament CRA jagħti wkoll setgħat u responsabbiltajiet ġodda lill-ESMA:

—is-CRAs huma meħtieġa li jirreġistraw mal-ESMA meta jkunu qed jikklasifikaw prodotti finanzjarji tal-UE;

—is-CRAs huma suġġetti għal superviżjoni kontinwa mill-ESMA; u

—is-CRAs huma suġġetti għal sanzjonijiet mill-ESMA jekk ma jikkonformawx mar-Regolament.

Ir-rwol tal-ESMA

14

It-Tabella 1 tipprovdi ħarsa ġenerali lejn l-attivitajiet prinċipali tal-ESMA inkonnessjoni mar-reġistrazzjoni u s-superviżjoni tas-CRAs.

Tabella 1

Ħarsa ġenerali lejn il-kompiti tal-ESMA

Reġistrazzjoni u Attivitajiet perimetrali¹
Qafas superviżorju
Divulgazzjoni

Valutazzjoni tar-Riskju u Ppjanar
Superviżjoni

•Is-CRAs kollha stabbiliti fl-UE jridu japplikaw għal reġistrazzjoni mal-ESMA.

•Is-CRAs stabbiliti f'pajjiżi li mhumiex fl-UE u li l-klassifikazzjonijiet tal-kreditu tagħhom jintużaw fl-UE għandhom ikunu ċċertifikati mill-ESMA.

•Ir-reġistrazzjoni hija proċess b'żewġ fażijiet: (i) kompletezza; u (ii) konformità

•L-ESMA għandha tiżviluppa abbozz ta’ standards tekniċi regolatorji fir-rigward tal-proċess ta' reġistrazzjoni.

•L-ESMA għandha tivverifika li ma jkunx hemm CRAs li ma jkunux irreġistrati/iċċertifikati u li jkunu qed joħorġu klassifikazzjonijiet tal-kreditu fl-UE.

•L-ESMA twettaq intelligence u riċerka dwar is-swieq biex tkun tista' tidentifika xejriet u riskji fl-industrija tas-CRA.

•L-ESMA twettaq valutazzjoni tar-riskju bbażata fuq l-intelligence u l-għarfien dwar is-swieq li jkunu nkisbu permezz tas-superviżjoni tas-CRAs.

•L-iżvilupp ta' tabelli ta' valutazzjoni tar-riskju għal kull CRA u tabella operattiva kumplessiva tar-riskju.

•Żvilupp tal-programm ta' ħidma

•L-ESMA hija responsabbli mis-superviżjoni kontinwa tas-CRAs.

•L-ESMA timmonitorja r-rappurtar perjodiku mis-CRAs.

•Il-monitoraġġ tan-notifiki mis-CRAs dwar bidliet fil-kundizzjonijiet inizjali tagħhom għar-reġistrazzjoni.

•L-ESMA tista' twettaq investigazzjoni individwali, tematika jew ad hoc f'każ li jiġi identifikat riskju ta' nuqqas ta' konformità.

•Segwitu ta' investigazzjonijiet preċedenti u analiżijiet tematiċi.

•L-ESMA trid tiżgura li s-CRAs jiddivulgaw il-metodoloġiji tal-klassifikazzjoni tagħhom u suppożizzjonijiet relatati ewlenin.

•L-ESMA timmaniġġja s-CEREP (database pubblika dwar il-prestazzjoni tal-klassifikazzjonijiet).

•L-ESMA timmaniġġja s-SOCRAT (database interna) li lilha s-CRAs jirrappurtaw l-azzjonijiet kollha ta' klassifikazzjoni fuq bażi ta' kull xahar.

1L-identifikazzjoni ta’ entitajiet li jkunu qed joperaw bħala CRA fl-UE mingħajr ma jkunu rreġistrati hija dik li l-ESMA tqis bħala attivitajiet perimetrali.

Sors: Il-QEA, ibbażat fuq id-dispożizzjonijiet tas-CRAR u fuq informazzjoni pprovduta mill-ESMA.

1Komunikazzjoni mill-Kummissjoni dwar Aġenziji ta’ Klassifikazzjoni tal-Kreditu (ĠU C 59, 11.3.2006, p. 2).

2Il-predeċessur tal-ESMA, stabbilit fl-2001.

3Ir-Regolament (KE) Nru 1060/2009 tal-Parlament Ewropew u tal-Kunsill tas-16 ta’ Settembru 2009 dwar aġenziji li jiggradaw il-kreditu, minn hawn ‘il quddiem ir-Regolament CRA (ĠU L 302, 17.11.2009, p. 1).

4Il-mudell jikkonsisti minn bord tas-superviżuri li jinkludi s-superviżuri nazzjonali kollha mill-pajjiżi li fihom is-CRA tkun qed topera. Dan il-mudell intuża wkoll għas-superviżjoni bankarja fl-UE.

5F’Novembru 2008, il-Kummissjoni awtorizzat lil grupp ta’ livell għoli ppresedut minn Jacques de Larosière biex jagħmel rakkomandazzjonijiet dwar kif jistgħu jissaħħu l-arranġamenti superviżorji Ewropej bil-ħsieb li ċ-ċittadini jiġu protetti aħjar u terġa’ tinbena l-fiduċja fis-sistema finanzjarja. Fi Frar 2009, il-Grupp de Larosière ppubblika r-rapport finali tiegħu.

6Ir-Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea għat-Titoli u s-Swieq), u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (ĠU L 331, 15.12.2010, p. 84).

7F’Lulju 2014 il-Qorti Ewropea tal-Awdituri ppubblikat ir-RS Nru 5/2014 "Is-superviżjoni bankarja Ewropea li qed tieħu forma – l-EBA u l-kuntest dejjem jinbidel tagħha" (http://eca.europa.eu), li huwa l-ewwel rapport speċjali tal-QEA dwar ir-riformi fil-qafas regolatorju u superviżorju tas-settur finanzjarju fl-UE.

8Din l-emenda għar-Regolament CRA tissejjaħ ukoll is-CRA II.

9Din l-emenda għar-Regolament CRA tissejjaħ ukoll is-CRA III.

10L-Artikolu 2(1) tar-Regolament CRA.

11L-Artikolu 8(3) tar-Regolament CRA.

12Ir-Regolament jiddikjara li "Fit-twettiq tad-dmirijiet tagħhom taħt dan ir-Regolament, l-AETS (ESMA), il-Kummissjoni jew kwalunkwe awtorità pubblika ta’ Stat Membru ma għandhomx jinterferixxu mal-kontenut ta’ gradazzjonijiet (klassifikazzjonijiet) tal-kreditu jew ta’ metodoloġiji."

Approċċ tal-awditjar

15

L-awditu eżamina jekk il-proċess ta’ reġistrazzjoni u s-superviżjoni tas-CRAs mill-ESMA kienx effettiv. B’mod partikolari, aħna analizzajna jekk:

—ir-reġistrazzjonijiet tas-CRAs kollha possibbli kinux saru b’mod korrett u effiċjenti;

—l-ESMA kinitx żviluppat u implimentat ippjanar u valutazzjoni tar-riskju tajbin għall-attivitajiet superviżorji tagħha;

—l-implimentazzjoni tal-qafas superviżorju qabditx il-problemi żvelati fl-operat tas-CRAs¹³, inklużi dawk relatati mal-indipendenza tal-bordijiet ta’ klassifikazzjoni u l-prevenzjoni ta’ kunflitti ta’ interess; u

—L-ESMA u s-CRAs ippubblikawx biżżejjed informazzjoni u informazzjoni li żżid il-valur għall-partijiet interessati tagħha.

16

Il-kriterji tal-awditjar kienu dderivati mis-sorsi li ġejjin:

(i)Rekwiżiti legali u objettivi fir-Regolament CRA kif ukoll regolamenti ta’ delega kumplimentari (standards tekniċi).

(ii)Il-manwal għas-superviżjoni u l-ktieb ta’ tagħrif superviżorju tal-ESMA.

(iii)Il-ktieb ta’ tagħrif tal-ESMA għar-Reġistrazzjonijiet tas-CRA.

(iv)Linji gwida u prinċipji rilevanti tal-IOSCO.

(v)Dokumenti mis-SEC, is-superviżur korrispondenti fl-Istati Uniti, bil-ħsieb li jitqabblu prattiki fiż-żewġ ġurisdizzjonijiet.

17

Aħna ġbarna l-evidenza għall-awditjar tagħna minn analiżi ta’ kampjun ta’ fajls ta’ reġistrazzjoni u fajls superviżorji. Aħna wettaqna wkoll intervisti ma’ membri ewlenin tal-persunal tal-ESMA inkarigati mis-superviżjoni u mill-immaniġġjar tar-riskju. Ibbażat fuq l-evidenza li ksibna, aħna analizzajna l-proċess ta’ reġistrazzjoni, il-valutazzjoni tar-riskju u l-ippjanar ta’ riżorsi, l-organizzazzjoni ta’ xogħol superviżorju u l-adegwatezza ta’ divulgazzjoni tas-CRAs.

18

Minbarra x-xogħol imwettaq fl-ESMA, saru żjarat ta’ ġbir ta’ informazzjoni fi 3 CRAs kif ukoll inkjesta ma’ 10 awtoritajiet kompetenti nazzjonali (NCAs)¹⁴ rigward l-approċċ superviżorju u l-metodoloġiji tagħhom.

19

Fl-aħħar nett, esperti esterni vvalutaw ir-rekwiżiti tad-divulgazzjoni pubblika li tikkonċerna l-metodoloġiji, il-mudelli u s-suppożizzjonijiet ewlenin ta’ klassifikazzjoni ta’ ħames aġenziji ta’ klassifikazzjoni tal-kreditu u eżaminaw l-indikaturi tal-prestazzjoni għall-klassifikazzjonijiet ippubblikati mill-ESMA fid-database tas-CEREP. Deskrizzjoni aktar dettaljata tal-approċċ tal-awditjar tingħata fl-Anness II.

13Eż., kunflitti potenzjali ta’ interess u nuqqas ta’ trasparenza.

14Awtoritajiet kompetenti nazzjonali (NCAs) huma aġenziji nazzjonali li huma responsabbli, taħt il-liġi nazzjonali rispettiva tagħhom, għas-superviżjoni u r-regolazzjoni (ta’ parti) tas-settur finanzjarju.

Parti I — Reġistrazzjoni u attivitajiet perimetrali

Introduzzjoni

20

Is-CRAs stabbiliti fl-UE jridu jkunu rreġistrati mal-ESMA sabiex iwettqu attivitajiet kummerċjali. Qabel il-ħolqien tal-ESMA, l-NCAs kienu inkarigati mill-proċess ta’ reġistrazzjoni. Il-Figura 1 telenka it-23 CRA li kienu rreġistrati¹⁵ f’Ġunju 2015.

21

Minbarra li timmaniġġja l-proċess ta’ reġistrazzjoni, l-ESMA trid tiżgura li kumpaniji li mhumiex irreġistrati bħala aġenziji ta’ klassifikazzjoni tal-kreditu ma jkunux qed jipprovdu klassifikazzjonijiet tal-kreditu.

Figura 1

CRAs irreġistrati fl-UE

Sors: Il-QEA, ibbażat fuq informazzjoni pprovduta mill-ESMA.

L-ESMA qassret il-proċess ta’ reġistrazzjoni, iżda l-valutazzjoni ta’ xi kriterji tibqa’ ta’ sfida.

L-ESMA għandha proċeduri ta’ reġistrazzjoni stabbiliti tajjeb għas-CRAs

22

Meta kumpanija stabbilita fl-UE tidħol fin-negozju tal-klassifikazzjoni tal-kreditu, tkun trid tapplika biex tirreġistra mal-ESMA. Il-proċess ta’ reġistrazzjoni għandu żewġ fażijiet: (i) fażi ta’ kompletezza; u (ii) fażi ta’ konformità (ara l-Figura 2 għal stampa ġenerali ta’ dawn iż-żewġ fażijiet).

Figura 2

Il-Proċess ta’ Reġistrazzjoni ta’ CRA

j: jum ta’ xoghol
* Jistghu jigu estizi ghal 60 jum ta’ xoghol f’kaz ta’ talba ghal approvazzjoni, esternalizzazzjoni jew eccezzjoni.

Sors: Il-QEA, ibbażat fuq informazzjoni pprovduta mill-ESMA.

23

L-ESMA pproduċiet ktieb ta’ tagħrif separat li jiddeskrivi l-fażi ta’ reġistrazzjoni. Dan jiddeskrivi l-proċeduri li jridu jiġu segwiti mill-ewwel kuntatt tal-aġenzija ta’ klassifikazzjoni tal-kreditu mal-ESMA sat-tmiem tal-proċess ta’ reġistrazzjoni. L-ESMA għandha wkoll abbozzi ta’ emails u mudelli predefinti għal qabel l-applikazzjoni, notifiki ta’ kompletezza, talbiet għal informazzjoni, deċiżjonijiet finali tal-Bord tas-Superviżuri, tariffi, eċċ.; dawn jagħmlu l-proċess aktar effiċjenti.

24

Il-proċess fejn l-informazzjoni tiġi analizzata u tintalab informazzjoni addizzjonali mis-CRA jista’ jiġi ripetut kemm-il darba li l-ESMA tqis li dan ikun meħtieġ. Ladarba il-fajl tal-applikazzjoni ikun komplet, l-ESMA tista’ tistaqsi għal aktar kjarifika u/jew tagħmel żjarat fuq il-post lis-CRAs matul il-fażi ta’ konformità.

L-ESMA qassret il-proċess ta’ reġistrazzjoni, iżda dan jibqa’ ineffiċjenti minħabba fir-rekwiżiti regolatorji

25

Għalkemm ir-Regolament jirrikjedi approċċ b’żewġ fażijiet (ara l-Figura 2), l-ESMA rnexxielha tnaqqas sinifikattivament it-tul medju ta’ żmien tal-proċess ta’ reġistrazzjoni minn 373 għal 227 jum kalendarju. It-Tabella 2 tipprovdi ħarsa ġenerali lejn l-applikazzjonijiet ipproċessati mill-NCAs u mill-ESMA sa Diċembru 2014.

Tabella 2

Għadd medju ta’ jiem kalendarji meħtieġa biex applikazzjoni għar-reġistrazzjoni tiġi vvalutata u għadd medju ta’ talbiet addizzjonali għall-informazzjoni

| APPLIKAZZJONIJIET KOLLHA | APPLIKAZZJONIJIET AĊĊETTATI | APPLIKAZZJONIJIET MHUX AĊĊETTATI
| Medja ta’ jiem biex applikazzjoni tiġi vvalutata | Għadd medju ta’ talbiet addizzjonali għall-informazzjoni | Medja ta’ jiem biex applikazzjoni tiġi vvalutata | Għadd medju ta’ talbiet addizzjonali għall-informazzjoni | Medja ta’ jiem biex applikazzjoni tiġi vvalutata | Għadd medju ta’ talbiet addizzjonali għall-informazzjoni
NCA | 373 | 1.8 | 375 | 1.8 | 342 | 1.0
(19-il applikazzjoni) | (18-il applikazzjoni aċċettata) | (applikazzjoni waħda mhux aċċettata)
ESMA | 227 | 2.1 | 209 | 2.0 | 254 | 2.3
(10 applikazzjonijiet) | (6 applikazzjonijiet aċċettati) | (4 applikazzjonijiet mhux aċċettati)

Sors: Il-QEA, ibbażat fuq informazzjoni pprovduta mill-ESMA.

26

Matul il-fażi ta’ kompletezza, jekk id-dokumenti mibgħuta mis-CRA jitqiesu li jkunu insuffiċjenti, l-ESMA tista’ titlob informazzjoni addizzjonali. Kull darba li s-CRA tibgħat informazzjoni addizzjonali, l-ESMA għandha sa 20 jum ta’ xogħol biex tivvaluta d-dokumenti u tinnotifika lis-CRA dwar il-kompletezza jew l-inkompletezza tal-applikazzjoni. Id-diviżjoni tal-proċess ta’ reġistrazzjoni f’żewġ fażijiet jrendi l-proċess pjuttost ineffiċjenti u twil, peress li l-valutazzjoni tal-kompletezza tinvolvi evalwazzjoni tal-kontenut tad-dokumentazzjoni mibgħuta mis-CRA. Għalhekk, l-ESMA tkun trid twettaq xogħol doppju peress li jkollha tagħmel valutazzjoni qasira tal-konformità matul il-fażi ta’ kompletezza. Il-Figura 3 turi l-proċedura li normalment tiġi segwita matul il-fażi ta’ kompletezza.

Figura 3

Tul medju ta’ żmien tal-fażi ta’ kompletezza f’jiem ta’ xogħol

Sors: Il-QEA, ibbażat fuq informazzjoni pprovduta mill-ESMA.

27

Il-ktieb ta’ tagħrif tal-ESMA għar-Reġistrazzjonijiet tas-CRA (CRA Registration Handbook) jeħtieġ li kull applikazzjoni ta’ CRA tiġi pproċessata fuq il-bażi tal-prinċipju ta’ erba’ għajnejn aħjar minn tnejn¹⁶. Madankollu, ma kienx possibbli li fid-dokumentazzjoni jidher jekk dan ġiex applikat fil-fajls kollha ta’ reġistrazzjoni li ġew eżaminati.

28

L-ESMA ma tiddokumentax b’mod suffiċjenti l-valutazzjoni tagħha tal-metodoloġiji matul il-proċess ta’ reġistrazzjoni. Il-metodoloġiji tal-klassifikazzjoni tal-kreditu jridu jkunu rigorużi, sistematiċi, kontinwi u suġġetti għal validazzjoni bbażata fuq l-esperjenza storika (inkluż ittestjar retrospettiv). Kull wieħed minn dawn ir-rekwiżiti jingħata f’aktar dettall fir-Regolament ta’ Delega supplimentari dwar il-metodoloġiji (għal stampa ġenerali ara l-Figura 4). Min-naħa l-oħra, ir-Regolament CRA jistipula li l-ESMA ma titħalliex tinterferixxi mal-kontenut ta’ klassifikazzjoni jew ta’ metodoloġija.

29

L-ESMA tkun trid tivvaluta l-konformità tal-metodoloġiji tas-CRAs mar-rekwiżiti ta’ hawn fuq matul il-proċess ta’ reġistrazzjoni. Aħna nnutajna li l-informazzjoni inkluża fil-fajls ta’ reġistrazzjoni li ġew eżaminati kienet issostni prinċipalment il-verifikazzjoni tal-ESMA li l-metodoloġiji tal-klassifikazzjoni tal-kreditu kienu rigorużi (ara l-isfond aħdar fil-Figura 4).

Figura 4

Metodoloġiji tal-klassifikazzjoni tal-kreditu skont ir-Regolament CRA

Sors: Il-QEA, ibbażat fuq id-dispożizzjonijiet tas-CRAR.

Il-livell ta’ dettall ipprovdut mis-CRAs dwar il-metodoloġiji kien ivarja

30

L-ESMA ma żviluppatx lista dettaljata tad-dokumentazzjoni meħtieġa matul il-proċess ta’ reġistrazzjoni għall-valutazzjoni tal-metodoloġiji tal-klassifikazzjoni tal-kreditu, u lanqas ma ddefiniet il-livell minimu ta’ dettall li huwa aċċettabbli. Il-fajls ta’ reġistrazzjoni eżaminati wrew differenzi sinifikanti fil-livell ta’ dettall fid-dokumentazzjoni dwar il-metodoloġiji. Pereżempju, għal fajl ta’ reġistrazzjoni wieħed li ġie eżaminat, ma hemm l-ebda informazzjoni dwar tekniki ta’ mudellar jew tekniki kwantitattivi, kif imsemmijin fir-Regolament ta’ Delega dwar il-metodoloġiji, u lanqas ma hemm dikjarazzjoni dwar l-importanza ta’ kull fattur kwalitattiv jew kwantitattiv użat, inklużi deskrizzjoni ta’ u ġustifikazzjoni għall-ippiżar relatat assenjat lil dawk il-fatturi.

L-ESMA ma kellhiex approċċ strutturat għall-monitoraġġ ta’ attivitajiet perimetrali

31

Kumpaniji li jipproduċu biss klassifikazzjonijiet privati tal-kreditu, punteġġi kreditizji jew klassifikazzjonijiet tal-kreditu maħruġa minn banek ċentrali jaqgħu barra mill-kamp ta’ applikazzjoni tar-Regolament CRA. Il-Kaxxa 1 turi d-differenza bejn klassifikazzjoni tal-kreditu u punteġġ kreditizju.

32

Ħafna kumpaniji jipprovdu punteġġi kreditizji, jesportaw valutazzjonijiet tal-kreditu, jew jaġixxu bħala konsulenti finanzjarji inġenerali. Kumpaniji li joperaw f’servizzi finanzjarji huma rreġistrati u sorveljati mill-NCAs rispettivi tagħhom.

Kaxxa 1

Klassifikazzjoni tal-kreditu u punteġġ kreditizju

"Gradazzjoni (klassifikazzjoni) tal-kreditu" tfisser opinjoni dwar is-solvibbiltà (sodezza kreditizja) ta’ entità, debitu jew obbligu finanzjarju, garanzija ta’ debitu, sehem privileġġat jew strument finanzjarju ieħor, jew ta’ emittent ta’ tali debitu jew obbligu finanzjarju, garanzija ta’ debitu, sehem privileġġat jew strument finanzjarju ieħor, maħruġa bl-użu ta’ sistema gradatorja (klassifikatorja) stabbilita u definita ta’ kategoriji ta’ gradazzjoni (klassifikazzjoni);

"Skor (punteġġ) kreditizju" tfisser miżura ta’ affidabbiltà (sodezza) kreditizja li ġejja mis-sintesi u l-preżentazzjoni ta’ data abbażi ta’ sistema jew mudell ta’ statistika prestabbiliti biss, mingħajr input analitiku speċifiku għall-gradazzjoni (klassifikazzjoni) sostanzjali u addizzjonali mill-analist tal-gradazzjoni.

33

L-ESMA għandha Kumitat Tekniku tas-CRAs¹⁷ li jiltaqa’ kull xahar jew xahrejn. L-attività perimetrali hija punt permanenti fl-aġenda tiegħu. Il-kumitat huwa netwerk importanti għall-ESMA bħala mezz għall-identifikazzjoni ta’ entitajiet li għandhom jiġu rreġistrati bħala CRAs. Xi wħud mill-entitajiet li nqabdu kienu fil-fatt qed iwettqu attivitajiet li jaqgħu fi ħdan il-kamp ta’ applikazzjoni tar-Regolament CRA u konsegwentement ġew irreġistrati bħala CRA. Għalkemm il-ħruġ ta’ klassifikazzjonijiet mingħajr ma jkunu rreġistrati huwa ksur tar-Regolament CRA li għalih l-ESMA għandha l-awtorità timponi multa, l-ESMA għadha ma użatx din is-setgħa.

34

Il-monitoraġġ mill-ESMA ta’ attivitajiet perimetrali ma kienx strutturat u prinċipalment twettaq fuq bażi ta’ każ b’każ. F’Marzu 2015, l-ESMA adottat strateġija u programm ta’ ħidma speċifiċi¹⁸ għal attivitajiet perimetrali.

L-approċċ attwali tal-Eurosistema ma jagħtix garanzija li s-CRAs kollha reġistrati mal-ESMA huma fuq l-istess livell

35

Is-CRAs huma ditti privati bi rwol sinifikanti fis-swieq finanzjarji. Diversi fatturi jagħmluha diffiċli biex entità tidħol fis-suq tal-klassifikazzjoni tal-kreditu. Ir-reputazzjoni mibnija fuq perjodu ta’ żmien twil hija vantaġġ kompetittiv. L-investituri x’aktarx jippreferu klassifikazzjonijiet tal-kreditu minn CRAs magħrufin, billi biex tinftiehem il-metodoloġija wara l-klassifikazzjonijiet hemm bżonn ir-riżorsi. B’mod simili, l-emittenti x’aktarx jitolbu klassifikazzjonijiet tal-kreditu minn aġenzija ta’ klassifikazzjoni tal-kreditu li l-aktar tintuża u li tkun fdata mill-investituri.

36

Benefiċċju ta’ superviżjoni tas-suq tal-klassifikazzjoni tal-kreditu huwa li din tipprovdi xi aċċertament dwar il-kwalità tax-xogħol tas-CRAs lill-utenti ta’ klassifikazzjonijiet tal-kreditu. Fil-fatt, in-nuqqas ta’ kompetizzjoni fis-suq tal-klassifikazzjoni tal-kreditu kien ta’ tħassib¹⁹ u waħda mir-raġunijiet ewlenin għall-istabbiliment tal-ESMA kienet biex jiġu pprovduti kundizzjonijiet verament ekwi għall-atturi kollha fis-suq tal-klassifikazzjoni tal-kreditu.

37

L-Eurosistema²⁰ hija attur importanti fis-swieq finanzjarji. Hija tipprovdi likwidità għas-sistema finanazjarja permezz tal-operazzjonijiet tagħha fil-qasam tal-politika monetarja. Tipprovdi kreditu lill-kontropartijiet eliġibbli²¹ fil-każ biss li jipprovdu kollateral²², li jkun irid jissodisfa standards għoljin ta’ kreditu. Biex twettaq din il-valutazzjoni tal-kreditu²³, l-Eurosistema tieħu inkunsiderazzjoni informazzjoni minn bosta sorsi:

οKlassifikazzjonijiet tal-kreditu maħruġa minn Istituzzjonijiet Esterni tal-Valutazzjoni tal-Kreditu (ECAIs)²⁴;

οSistemi ta’ valutazzjoni tal-kreditu interni tal-banek ċentrali nazzjonali;

οSistemi interni bbażati fuq klassifikazzjonijiet;

οFornituri terzi ta’ għodod ta’ klassifikazzjoni.

38

L-Eurosistema attwalment taċċetta klassifikazzjonijiet minn erba’ ECAIs biss. Sabiex il-klassifikazzjonijiet jiġu aċċettati mill-Eurosistema, is-CRA trid tkun irreġistrata jew iċċertifikata mill-ESMA kif ukoll tissodisfa ċerti kriterji operazzjonali u tipprovdi kopertura rilevanti. Barra minn hekk, attwalment l-Eurosistema taċċetta żewġ CRAs iżgħar bħala fornitur ta’ għodod għall-klassifikazzjoni. Madankollu, dawn l-għodod huma ta’ valur limitat għal dawn is-CRAs meta mqabbla mal-aċċettazzjoni bħala ECAI.

39

Ibbażat fuq l-intervisti tagħna ma’ parteċipanti fis-suq tal-klassifikazzjoni tal-kreditu, CRAs Ewropej li jkunu iżgħar iqisu li r-reġistrazzjoni bħala ECAI mal-Eurosistema hija importanti ħafna għall-iżvilupp futur tan-negozju tagħhom, speċjalment inkonnessjoni mad-dħul fis-suq tal-klassifikazzjoni tal-kreditu għal finanzjament strutturat²⁵, li huwa bil-bosta l-aktar segment importanti tas-suq għad-dħul u l-qligħ tas-CRAs. Madankollu, l-approċċ tal-Eurosistema effettivament tappoġġa l-istruttura tas-suq b’żewġ saffi, fejn is-CRAs iż-żgħar ma jistgħux jikkompetu fuq l-istess livell bħas-CRAs il-kbar. B’mod partikolari, il-kriterju ta’ "kopertura rilevanti" jirrappreżenta ostakolu effettiv għad-dħul²⁶.

40

L-approċċ attwali tal-Eurosistema li "tirrikonoxxi" l-aġenziji ta’ klassifikazzjoni tal-kreditu tixbah is-superviżjoni tal-aġenziji ta’ klassifikazzjoni tal-kreditu - kompitu fdat mil-leġiżlatur tal-UE unikament lill-ESMA – aktar milli sempliċiment proċess amministrattiv biex jiġu aċċettati l-klassifikazzjonijiet tal-kreditu tal-"fornituri". Għall-kuntrarju tal-approċċ tal-Eurosistema, fil-biċċa l-kbira tal-każijiet ir-Riżerva Federali tal-Istati Uniti taċċetta klassifikazzjonijiet mill-10 CRAs kollha rreġistrati mis-SEC.

15Moody jidher darbtejn fit-tabella peress li, wara r-reġistrazzjoni inizjali ta’ bosta CRAs tal-Grupp Moody fil-livell ta’ NCA, fl-2014 l-ESMA rreġistrat lil Moody’s Investor Services EMEA Ltd.

16Ir-rekwiżit li tranżazzjoni kummerċjali tiġi approvata minn tal-inqas żewġ individwi. Pereżempju: segregazzjoni ta’ diversi funzjonijiet, kontroverifika, kontroll doppju ta’ assi, firem doppji, eċċ.

17Il-Kumitat Tekniku jikkonsisti minn rappreżentanti tal-NCAs u ġie stabbilit biex jgħin lill-ESMA fit-tħejjija ta’ deċiżjonijiet ta’ politika li jirrigwardaw is-superviżjoni tas-CRAs. Il-kumitat jipprovdi parir tekniku billi jikkontribwixxi għall-abbozzar ta’ standards tekniċi, linji gwida u rakkomandazzjonijiet.

18Pereżempju, l-ESMA se tistaqsi, fuq bażi regolari, lil CRAs li jkunu rreġistrati u lil partijiet interessati oħra, jekk ikollhomx informazzjoni dwar fornituri potenzjali ta’ klassifikazzjonijiet fl-UE u twettaq tiftix ġenerali fuq l-internet darbtejn fis-sena.

19L-UE ħadet passi biex iżżid il-kompetizzjoni fis-suq għall-klassifikazzjonijiet tal-kreditu fl-Ewropa. Ir-Regolament CRA jindirizza ż-żieda fil-kompetizzjoni f’bosta paragrafi. Il-Parlament Ewropew talab lill-Kummissjoni bosta drabi biex tinvestiga l-possibbiltà li jiġi stabbilit Netwerk Ewropew ta’ Aġenziji ta’ Klassifikazzjoni. Fil-5 ta’ Mejju 2014, il-Kummissjoni approvat rapport indirizzat lill-Parlament Ewropew u lill-Kunsill dwar il-fattibbiltà ta’ netwerk ta’ aġenziji iżgħar tal-klassifikazzjoni tal-kreditu fl-UE (COM(2014) 248 final).

20L-Eurosistema hija l-awtorità monetarja taż-żona tal-euro. Hija tinkludi l-Bank Ċentrali Ewropew u l-banek ċentrali nazzjonali tal-Istati Membri. L-objettiv primarju tal-Eurosistema huwa li żżomm l-istabbiltà tal-prezzijiet. Għandha wkoll l-għan li tissalvagwardja l-istabbiltà finanzjarja u tippromwovi l-integrazzjoni finanzjarja Ewropea.

21Dawn il-kontropartijiet eliġibbli jridu jissodisfaw ċerti rekwiżiti stipulati fl-Artikoli 55 sa 57 tal-Linja Gwida ECB/2014/60.

22L-assi li jkunu mwegħda lill-Eurosistema bħala titolu fl-operazzjonijiet ta’ kreditu tal-banek ċentrali jridu jissodisfaw ċerti kriterji.

23Il-qafas ta’ valutazzjoni tal-kreditu tal-Eurosistema jiddefinixxi proċeduri, regoli u tekniki biex jiġu żgurati standards ta’ kreditu għoljin għall-assi eliġibbli kollha.

24Istituzzjonijiet Esterni tal-Valutazzjoni tal-Kreditu huma CRAs li jipprovdu klassifikazzjonijiet u probabbiltajiet relatati ta’ inadempjenza għal skopijiet regolatorji.

25Strumenti ta’ finanzjament strutturat jużaw entitajiet legali u korporattivi kumplessi biex jittrasferixxu r-riskju. Jirriżultaw, pereżempju, minn tranżazzjoni ta’ titolizzazzjoni, fejn ġabra ta’ assi tintuża biex jinħoloq strument finanzjarju ġdid b’karatterisitiċi speċifiċi.

26L-issodisfar ta’ tali kriterju jeħtieġ li jkun hemm talba għal klassifikazzjonijiet tal-kreditu minn sett wiesa’ ta’ emittenti, b’mod partikolari minn dawk fis-segment tas-suq ta’ finanzjament strutturat. Madankollu, mhuwiex probabbli li dawn l-emittenti jitolbu tali servizzi jekk is-CRA tkun għadha ma ġietx aċċettata mill-Eurosistema.

Parti II — Ippjanar u Mmaniġġjar tar-Riskju

Il-proċess ta’ ppjanar orjentat lejn ir-riskju ma jipprovdix aċċertament sħiħ li l-ESMA tikseb il-massimu mir-riżorsi tagħha

41

Entitjiet sorveljati ma jistgħux jiġu investigati l-ħin kollu, u għalhekk huwa importanti ħafna li jkun hemm sistema razzjonali biex jiġi deċiż liema kwistjonijiet għandhom jiġu mmirati u f’liema żmien. Għalhekk, għal attivitajiet superviżorji, l-ESMA tuża proċess ta’ ppjanar orjentat lejn ir-riskju biex tiżgura li r-riżorsi limitati tagħha jintużaw bl-aktar mod effettiv possibbli. Il-proċess jista’ jinqasam fi tliet fażijiet (ara l-Figura 5):

(i)L-analiżi tar-riskju għandha tidentifika oqsma fejn possibbilment ikun hemm nuqqas ta’ konformità.

(ii)Il-prijoritizzazzjoni tar-riskji għandha tidentifika oqsma ta’ riskju għoli li għandhom jiġu mmirati mill-attivitajiet superviżorji.

(iii)Il-pjan ta’ ħidma tal-attivitajiet superviżorji għandu jalloka riżorsi skont il-prjoritajiet għas-sena ta’ wara.

Figura 5

Il-proċess annwali tal-ESMA għall-valutazzjoni tar-riskju

Sors: Il-QEA, ibbażat fuq informazzjoni pprovduta mill-ESMA.

Identifikazzjoni komprensiva tar-riskju, iżda diffiċli biex jiġi ttraċċat

L-ESMA għandha approċċ komprensiv għall-identifikazzjoni tar-riskji…

42

L-ESMA torganizza l-valutazzjoni tagħha tar-riskju fuq matriċi ta’ 13-il qasam ta’ riskju, li huma miġbura f’4 kategoriji ta’ riskju (ara l-Figura 6). L-oqsma ta’ riskju jindirizzaw suġġetti ġenerali, li jinkludu suġġetti aktar dettaljati. Pereżempju, il-qasam ta’ riskju "ġestjoni ta’ kunflitti ta’ interess" jinkludi aktar minn disa’ suġġetti dettaljati bħall-influwenza tal-azzjonisti jew tal-membri tal-bord u l-adegwatezza tad-divulgazzjonijiet.

Figura 6

Minn kategoriji ta’ riskju għal oqsma u suġġetti ta’ riskju

Sors: Il-QEA, ibbażat fuq informazzjoni pprovduta mill-ESMA.

43

Il-valutazzjoni annwali tar-riskju hija l-mod ewlieni għall-identifikazzjoni tar-riskji. Hija tibni fuq l-għarfien dwar is-CRAs miksub matul is-sena u l-analiżi ta’ dokumenti li s-CRAs jippreżentaw kull sena. Abbażi ta’ din l-informazzjoni l-persunal inkarigat mill-analiżi tar-riskju, flimkien mal-persunal superviżorju, iħejju tabella ta’ valutazzjoni għal kull CRA sorveljata. Dawn it-tabelli ta’ valutazzjoni jaggregaw ir-riskji kollha magħrufa u jagħtuhom punteġġi biex juru l-importanza tagħhom.

44

It-tabelli ta’ valutazzjoni jiġu inkorporati f’tabella operattiva tar-riskju annwali li tagħti l-livell ta’ riskju skont il-qasam ta’ riskju għal kull CRA sorveljata. Jinħolqu tabelli operattivi speċifiċi separati għas-CRAs il-kbar u għas-CRAs kollha li huma iżgħar biex jittieħed kont tal-impatt ta’ swieq differenti. Dawn it-tabelli operattivi tar-riskju jintużaw għall-identifikazzjoni tar-riskji sistematiċi fis-suq tas-CRAs.

45

Minbarra il-valutazzjoni annwali tar-riskju, l-ESMA tuża analiżijiet ad hoc tar-riskju. Dawn l-analiżijiet jistgħu jiġu skattati minn kwalunkwe aħbar rilevanti fis-suq tas-CRAs, l-analiżi ta’ data dwar il-klassifikazzjonijiet jew ta’ data dwar is-suq tal-kreditu. L-għan tagħhom huwa l-identifikazzjoni, b’mod f’waqtu, ta’ oqsma speċifiċi ta’ tħassib għal CRAs individwali jew għal gruppi ta’ CRAs li jkunu attivi fl-istess prodott ta’ klassifikazzjoni, jew ta’ kwalunkwe żviluppi fis-suq li jistgħu jiskattaw prijoritizzazzjoni mill-ġdid ta’ attivitajiet superviżorji.

46

L-ESMA żiedet progressivament l-użu ta’ analiżijiet ad hoc tar-riskju. Reċentement, aktar minnhom ġew skattati b’riżultat tas-sejbiet tal-ESMA. L-analiżijiet kollha għenu lill-ESMA tidentifika oqsma ta’ riskju għoli u oqsma fejn it-tim superviżorju għandu jtejjeb l-għarfien tiegħu ta’ suġġetti speċifiċi.

… iżda f’bosta aspetti d-dokumentazzjoni hija insuffiċjenti

47

Fil-qasam tal-immaniġġjar tar-riskju, l-għarfien disponibbli għandu jiġi dokumentat b’mod xieraq u li jinftiehem. Barra minn hekk, it-tħassib u s-sejbiet dettaljati kif ukoll il-ġustifikazzjoni għat-tibdil tal-livelli ta’ riskju għandhom jiġu dokumentati tajjeb. Biex tiġi żgurata superviżjoni effettiva, il-qafas għandu jipprovdi l-possibbiltà li persunal superviżorju jeżamina l-evoluzzjoni tar-riskji u kif ir-riskji ġew indirizzati²⁷.

48

It-tabelli ta’ valutazzjoni jipprovdu valutazzjoni aggregata għal kull qasam ta’ riskju. Filwaqt li jiġi rreġistrat l-eżitu tal-valutazzjoni aggregata, ma hemm l-ebda dokumentazzjoni tal-valutazzjonijiet tas-suġġetti dettaljati fi ħdan kull qasam ta’ riskju. Dan jista’ jwassal għal telf ta’ għarfien u għal diffikultà biex jinftiehem kif ir-riskji sekondarji jkunu ġew ikkonvertiti fir-riskju ogħla.

49

Il-linji gwida għall-valutazzjoni tar-riskju jippreskrivu d-dokumenti li għandhom jiġu kkonsultati meta jitħejjew it-tabelli ta’ valutazzjoni. Madankollu, kwalunkwe xogħol ta’ bażi li jsir mhuwiex dokumentat b’mod xieraq u ma hemm l-ebda evidenza li xi ħadd jiċċekkjah.

50

Jekk livell ta’ riskju f’tabella ta’ valutazzjoni jinbidel, l-ESMA ma żżommx rekord tar-raġunijiet għall-bidla. Deċiżjonijiet dwar tali bidliet jseħħu verbalment f’laqgħat informali bejn il-persunal superviżorju u t-tim inkarigat mill-analiżi tar-riskju.

Oqsma ta’ riskju għoli ma kinux dejjem koperti biżżejjed

51

Abbażi tat-tabelli ta’ valutazzjoni, it-tabelli operattivi tar-riskju u l-informazzjoni mill-analiżijiet ad hoc tar-riskju, l-ESMA tħejji rapport dwar ir-riskju għall-Bord tas-Superviżuri. Dan ir-rapport jidentifika oqsma ta’ riskju għoli — jiġifieri kwistjonijiet fundamentali li huma intenzjonat i li jiġu ttrattati bħala prijorità ewlenija fix-xogħol superviżorju. Il-programm ta’ ħidma annwali jistipula l-oqsma li l-ESMA se tiffoka fuqhom fl-attivitajiet superviżorji tagħha.

52

L-approċċ tal-ESMA bbażat fuq ir-riskju ġie introdott b’mod wara l-ewwel sena tagħha ta’ superviżjoni. Madankollu, fil-bidu, ma kienx dejjem applikat b’mod konsistenti. Xi oqsma ta’ riskju għoli msemmija fit-tabelli ta’ valutazzjoni tar-riskju u fir-rapporti dwar ir-riskju lill-Bord tas-Superviżuri kienu jibbenefikaw li kieku saru azzjonijiet superviżorji ulterjuri.

53

Kopertura limitata ta’ xi riskji għoljin kienet tkun ġustifikata li kieku r-riżorsi ta’ superviżjoni tal-ESMA ntużaw biex ikopru oqsma oħra ta’ riskju għoli jew fejn azzjoni immedjata kienet teħtieġ ammont kbir ħafna ta’ riżorsi. Madankollu, f’ċerti investigazzjonijiet ġew inklużi wkoll oqsma ta’ riskju aktar baxx, filwaqt li oqsma ta’ riskju ogħla kienu jibbenefikaw li kieku saru valutazzjonijiet ulterjuri.

54

Barra minn hekk, l-investigazzjonijiet ma koprewx għal kollox ir-riskji prijoritizzati fil-proċess ta’ valutazzjoni annwali tar-riskju minħabba fin-nuqqas ta’ simmetrija bejn l-oqsma ta’ riskju u l-mod ta’ kif l-investigazzjonijiet jitwettqu. It-tabelli ta’ valutazzjoni, it-tabelli operattivi u r-rapport dwar ir-riskju jorganizzaw ir-riskji skont is-suġġetti bħal riskji strateġiċi jew esternalizzazzjoni ta’ riskji. Madankollu, is-suġġetti tal-investigazzjonijiet huma fil-biċċa l-kbira strutturati madwar klassijiet ta’ assi bħal dejn sovran jew dejn tal-banek. Għalhekk, l-objettivi fl-investigazzjonijiet ma jaqblux kompletament mar-riskji identifikati.

Ir-riżorsi tal-ESMA jagħmluha diffiċli biex ir-rekwiżiti regolatorji impenjattivi kollha jiġu ssodisfati

55

Fi tmiem l-2014, 26 impjegat kienu qed jaħdmu fl-Unità CRA, fejn 15 minnhom kienu responsabbli mis-superviżjoni u 4 kienu allokati għall-analiżi tar-riskju. Il-persunal li kien fadal ġie allokat prinċipalment fuq xogħol ta’ politiki. L-għadd ta’ membri tal-persunal flimkien mal-volum dejjem jikber ta’ rekwiżiti regolatorji, għamluha diffiċli ħafna biex l-ESMA tipprovdi kopertura adegwata ta’ kontrolli tal-konformità mar-Regolament²⁸.

27Standard Internazzjonali IEC 31010:2009, it-Taqsima 5.5.

28Eż. f’oqsma bħall-IT, kontrolli interni, metodoloġiji, kunflitti ta’ interess.

Parti III – Superviżjoni

Superviżjoni u investigazzjonijiet kontinwi mill-ESMA

56

Is-CRAs kollha huma suġġetti għal superviżjoni kontinwa ladarba jkunu ġew irreġistrati. L-objettiv tas-superviżjoni kontinwa huwa l-identifikazzjoni rapida ta’ entitajiet sorveljati li jistgħu ma jkunux konformi mar-rekwiżiti applikabbli.

57

L-ESMA ssegwi approċċ superviżorju orjentat lejn ir-riskju. L-intensità, il-firxa u t-tipi ta’ attivitajiet superviżorji jiddependu fuq ir-riskji li jinħolqu mid-diversi parteċipant fis-suq (ara l-Figura 7). Problemi potenzjali identifikati matul is-superviżjoni kontinwa bbażata fuq dokumentazzjoni jiġu analizzati u, fejn meħtieġ, jitwettqu attivitajiet investigattivi ulterjuri.

Figura 7

Attivitajiet superviżorji

Sors: Il-QEA, ibbażat fuq id-dispożizzjonijiet tas-CRAR.

58

Ix-xogħol superviżorju kontinwu tal-ESMA jinkludi l-analiżi tal-informazzjoni li tiġi riċevuta perjodikament mill-entitajiet sorveljati, l-analiżi ta’ informazzjoni riċevuta minn sorsi esterni (awtoritajiet, kompetituri, ilmenti, stampa, eċċ.), segwitu ta’ mistoqsijiet riċevuti mis-CRAs u komunikazzjoni mal-maniġment tas-CRAs matul iċ-ċiklu superviżorju kollu. It-Tabella 3 turi l-kompiti superviżorji tal-ESMA bħala parti mill-proċess ta’ superviżjoni kontinwa.

Tabella 3

Il-kompiti tal-ESMA fis-superviżjoni kontinwa

Analiżi ta’ informazzjoni
Analiżi ta’ informazzjoni perjodika mibgħuta mis-CRAs – kull tliet xhur, kull sitt xhur

Analiżi tad-divulgazzjonijiet pubbliċi perjodiċi tas-CRAs

Analiżi tan-notifiki riċevuti mingħand is-CRAs skont ir-Regolament CRA (eż. notifika ta’ bidliet materjali fil-kundizzjonijiet għar-reġistrazzjoni inizjali)

Monitoraġġ regolari ta’ informazzjoni ddivulgata lill-pubbliku fuq is-siti web tas-CRAs

Rapporti/allerti riċevuti mit-tim tal-ESMA inkarigat mill-analiżi tar-riskju

Inkarigi regolari
Sejħiet perjodiċi lis-CRAs (organizzati wara li tasal l-informazzjoni ta’ kull sitt xhur)

Ċiklu ta’ sejħiet ta’ inkarigi lis-CRAs (sejħiet perjodiċi u laqgħat ma’ persunal ewlieni fis-CRAs: il-Kap tal-Konformità, l-Uffiċċju tal-Analiżi Interna, l-Awditjar Intern, l-Immaniġġjar tar-riskju, l-Uffiċjal Kap Eżekuttiv u d-Diretturi Indipendenti mhux Eżekuttivi. Il-frekwenza tas-sejħiet ta’ inkarigi tiddependi fuq id-daqs tas-CRA)

Kompiti oħra
Deep dives (segwitu ta’ oqsma ta’ riskju potenzjali identifikati matul l-analiżi ta’ informazzjoni u attivitajiet regolari ta’ impenn)

Trattament ta’ lmenti minn partijiet terzi.

Segwitu ta’ pjanijiet ta’ azzjoni ta’ rimedju minn investigazzjonijiet

Interazzjoni mas-CRAs – l-għoti ta’ feedback għal domandi mis-CRAs fuq bażi ad hoc.

Sors: Il-QEA, ibbażat fuq informazzjoni pprovduta mill-ESMA.

59

Minbarra superviżjoni kontinwa, l-ESMA regolarment tagħżel oqsma ta’ riskju ta’ konformità tas-CRAs għal aktar azzjoni investigattiva (prinċipalment investigazzjonijiet ġenerali), ibbażat fuq il-valutazzjonijiet tar-riskju proprji tagħha. Investigazzjonijiet ġenerali normalment jinvolvu spezzjonijiet fuq il-post. Ħarsa ġenerali lejn l-investigazzjonijiet tal-ESMA fuq il-post tingħata fl-Anness III. Dawn jistgħu jiġu kklassifikati b’mod wiesa’ f’żewġ gruppi:

—investigazzjonijiet tematiċi ffukati fuq ċerti kwistjonijiet li huma komuni għal bosta CRAs kbar; u

—investigazzjonijiet individwali f’ċerti CRAs, li jkopru kwistjonijiet speċifiċi.

Il-proċess ta’ superviżjoni mfassal u implimentat, iżda jeħtieġ iż-żmien biex jimmatura

60

Superviżjoni effettiva teħtieġ:

(i)Politika komprensiva ta’ superviżjoni li tistipula l-proċess ta’ superviżjoni b’mod ġenerali, u li tikkombina metodi ta’ attivitajiet superviżorji kemm fuq il-post kif ukoll mhux fuq il-post.

(ii)Linji gwida u metodoloġiji interni komprensivi biex jgħinu lill-membri tal-persunal fil-kompiti tagħhom ta’ kuljum.

(iii)Ġabra u analiżi tal-informazzjoni.

(iv)Sorveljanza effettiva tax-xogħol li jsir u l-azzjonijiet korrettivi li jittieħdu mis-CRAs b’rispons għas-sejbiet.

L-ESMA stabbiliet pedamenti tajbin għas-superviżjoni effettiva tas-CRAs

61

L-aħjar prattika tiddikjara li s-superviżuri għandu jkollhom metodoloġija biex jiddeterminaw u jivvalutaw in-natura, l-impatt u l-ambitu tar-riskji li għalihom ikunu esposti l-entitajiet sorveljati, inklużi l-fokus tan-negozju, il-profil tar-riskju u l-ambjent ta’ kontroll intern. Xogħol mhux fuq is-sit u xogħol fuq is-sit huwa prijoritizzat ibbażat fuq ir-riżultati ta’ dik il-valutazzjoni²⁹.

62

L-ESMA stipulat il-prinċipji ġenerali tagħha fil-Manwal għas-Superviżjoni u l-Ktieb ta’ Tagħrif għas-Superviżjoni. Dawn id-dokumenti jservu bħala għodda ta’ referenza utli u gwida prattika għat-timijiet tal-ESMA inkarigati mis-superviżjoni dwar kif jimplimentaw superviżjoni effettiva u effiċjenti fi ħdan il-qafas tar-Regolament CRA. Il-manwal għas-superviżjoni, tal-ESMA, jagħti deskrizzjoni dettaljata tal-investigazzjoni bħala metodu ta’ superviżjoni. Huwa jiddettalja l-fażijiet differenti u jelenka l-informazzjoni minima meħtieġa fil-pjan tal-proġett u l-passi l-oħra kollha meħtieġa li għandhom jiġu segwiti fuq is-sit u matul il-fażi ta’ rappurtar (ara l-Figura 8).

Figura 8

Passi prinċipali ta’ investigazzjoni

Sors: Il-QEA, ibbażat fuq il-manwal superviżjorju u l-ktieb ta’ tagħrif superviżorju tal-ESMA.

Il-linji gwida interni u l-għodod ta’ monitoraġġ jistgħu jiġu żviluppati aktar biex jappoġġaw ix-xogħol superviżorju kontinwu

63

Il-linji gwida interni għandhom jispeċifikaw b’mod ċar il-frekwenza u l-ambitu tal-eżaminazzjonijiet. Barra minn hekk, għandhom jiġu żviluppati politiki u proċeduri tal-eżaminar sabiex jiġi żgurat li l-eżaminazzjonijiet jitwettqu bir-reqqa u b’mod konsistenti, u li jkollhom objettivi ċari.

64

Il-Manwal għas-Superviżjoni u l-Ktieb ta’ Tagħrif għas-Superviżjoni jagħtu biss deskrizzjoni wiesgħa tal-proċess ta’ superviżjoni kontinwa u ma jiddefinixxux it-tipi preċiżi ta’ kompiti superviżorji li għandhom jitwettqu mill-ESMA, lanqas ma jipprovdu informazzjoni rigward il-frekwenza ta’ dawn il-kompiti.

65

L-ESMA tistabbilixxi pjanijiet superviżorji fuq bażi annwali għall-perjodu li jkun imiss. Madankollu, l-ESMA ma kellhiex pjanijiet individwali ta’ superviżjoni għal kull CRA b’informazzjoni dwar il-kompiti superviżorji li għandhom jitwettqu fuq bażi annwali. Barra minn hekk, aħna ma sibna l-ebda skeda ta’ żmien predefinita b’mod suffiċjenti li tistabbilixxi l-frekwenza minima ta’ kontrolli superviżorji regolari li għandhom jitwettqu għal kull CRA.

66

Ir-Regolament CRA jistabbilixxi sett ċar ta’ regoli li l-ESMA għandha tissorvelja, madankollu, l-ESMA ma tużax sistematikament listi ta’ kontroll bħala għodda superviżorja. Barra minn hekk, ħafna CRAs jużaw kwestjonarji u listi ta’ kontroll fix-xogħol superviżorju tagħhom.

67

Minbarra dan, it-timijiet superviżorji differenti ma jiddokumentawx xogħolhom f’format standardizzat, u huwa diffiċli li jiġi segwit ix-xogħol superviżorju kontinwu li jkun twettaq u l-analiżi u l-konklużjonijiet li ġew idderivati minnu.

68

L-ESMA stabbiliet ukoll "fajl tal-kriterji". L-iskop tiegħu huwa li "jiżgura l-konsistenza" billi jippermetti lill-assessuri "jikkonsultaw deċiżjonijiet adottati mill-ESMA fil-passat" matul il-proċess ta’ reġistrazzjoni u aktar tard fix-xogħol superviżorju kontinwu. Il-"fajl tal-kriterji" fih, fost oħrajn, emails mis-servizz legali, deċiżjonijiet preċedenti tal-ESMA u korrispondenza interna rigward kwistjonijiet li jkunu tfaċċaw matul ix-xogħol ta’ reġistrazzjoni u dak superviżorju. Din hija inizjattiva tajba; madankollu, l-istruttura tal-fajl tal-kriterji ma tiżgurax li dan jintuża bħala gwida komprensiva għas-superviżuri fix-xogħol tagħhom ta’ kuljum.

L-ESMA timmaniġġja volum enormi ta’ informazzjoni superviżorja, iżda ma għandhiex għodda tal-IT dedikata għar-reġistrazzjoni u l-ipproċessar ta’ din id-data

69

L-ESMA tittratta żewġ settijiet ta’ informazzjoni:

—informazzjoni ad hoc (bidliet materjali fil-kundizzjonijiet inizjali għar-reġistrazzjoni, ilmenti minn partijiet terzi, mistoqsijiet mis-CRAs, eċċ.); u

—informazzjoni perjodika pprovduta lill-ESMA kull tliet xhur u kull sitt xhur (informazzjoni dwar dħul u spejjeż tas-CRAs, bidliet fil-persunal ewlieni tas-CRAs, minuti tal-Bord, rapporti tal-awditjar intern, rapporti tal-funzjoni ta’ analiżi interna, eċċ.).

70

L-ESMA ħolqot fajl għar-reġistrazzjoni tal-analiżi tal-informazzjoni riċevuta perjodikament mis-CRAs sorveljati kollha (ara l-Kaxxa 2).

71

Il-fajl huwa inizjattiva tajba biex jinżamm kont tal-volum enormi ta’ informazzjoni superviżorja riċevuta, iżda huwa ineffiċjenti u diffiċli biex jinftiehem. Barra minn dan, il-fajl ma għandux "sid" u kull persuna fit-tim superviżorju tista’ teditja, timmodifika jew tħassar il-kontenut tiegħu mingħajr ma jinżamm kont tal-bidliet jew ta’ min għamilhom.

72

Peress li l-ESMA ma għandhiex għodda tal-IT dedikata biex isservi bħala reġistru tal-informazzjoni riċevuta u għad-dokumentazzjoni u l-analiżi tax-xogħol superviżorju, l-ESMA ħolqot struttura li jidher li tintuża l-aktar bħala għodda ta’ ħżin għall-informazzjoni riċevuta mis-CRAs. Madankollu, ma sibniex evidenza fil-każijiet kollha li kienet saret analiżi dettaljata tal-informazzjoni riċevuta. L-NCAs iddikjaraw li kollha kellhom sistema superviżorja tal-IT stabbilita biex tiddokumenta x-xogħol superviżorju tagħhom u biex tiffaċilita ż-żamma tal-għarfien fi ħdan l-organizzazzjoni.

Kaxxa 2

Eżempji tad-data mmonitorjata

οkonferenzi telefoniċi u laqgħat li jinżammu mas-CRAs;

οnotifiki;

οaħbarijiet dwar bidliet fil-metodoloġiji, skali ta’ klassifikazzjoni u struttura korporattiva mill-persunal tas-CRAs u s-siti web;

οdħul, spejjeż, tibdil fil-persunal u data oħra dwar il-persunal tas-CRAs;

οrapporti ta’ konformità, rapporti tal-awditjar intern, rapporti finanzjarji awditjati, minuti tal-Bord; u

οrapporti ta’ trasparenza tas-CRAs.

Sors: Il-QEA, ibbażat fuq informazzjoni pprovduta mill-ESMA.

Huwa diffiċli li tinkiseb deskrizzjoni tal-kontrolli superviżorji mwettqa

73

Id-dokumentazzjoni tal-investigazzjonijiet mill-ESMA ma tipprovdix evidenza suffiċjenti tal-passi intermedji kollha mwettqa. Għalhekk huwa diffiċli li l-ESMA timmonitorja u tipprova li l-kompiti kollha jitwettqu b’mod xieraq u skont l-objettivi tal-investigazzjonijiet. B’mod partikolari, id-dokumenti ta’ ħidma ma wrewx kif l-evidenza kollha meħtieġa ġiet ivvalutata.

74

Wara investigazzjoni, l-ESMA tibgħat ittri lis-CRAs bis-sejbiet preliminari u/jew finali. Il-Manwal għas-Superviżjoni jissuġġerixxi li l-ittri għandhom jagħmlu referenza għal-leġiżlazzjoni rilevanti. Referenza għall-bażi legali speċifika ta’ kull sejba tkun tippermetti li s-CRAs jifhmu aħjar ir-riskji ta’ konformità li jiġu nnutati fl-ittri. Madankollu, l-ESMA kkomunikat is-sejbiet tagħha fuq bażi regolari mingħajr referenza legali għal artikoli speċifiċi tar-regolamenti.

75

L-ESMA twettaq segwitu tal-implimentazzjoni, mis-CRAs, tal-pjanijiet ta’ azzjoni ta’ rimedju. Dan huwa dokumentat f’tabella ta’ segwitu ta’ kull investigazzjoni u CRA. F’dawn it-tabelli, l-ESMA ma għandhiex approċċ armonizzat għad-dokumentazzjoni ta’ analiżijiet u kummenti mill-persunal (eż. identifikazzjoni tal-evidenza speċifika ta’ sostenn li CRA kienet implimentat azzjoni meħtieġa b’mod suffiċjent).

Progress reali, iżda għad ma hemmx kopertura adegwata fl-oqsma tematiċi li ġew analizzati

76

L-approċċ superviżorju orjentat lejn ir-riskju jimplika li hemm ftit riskji biss li jistgħu jkunu koperti mix-xogħol ta’ superviżjoni tal-ESMA. Għalhekk, il-kontrolli superviżorji jkunu jvarjaw minn suġġett għall-ieħor. Biex nikkompletaw il-valutazzjoni tagħna tal-proċess ta’ superviżjoni tal-ESMA, aħna għażilna żewġ oqsma tematiċi għal analiżi dettaljata:

(i)Metodoloġiji, mudelli u suppożizzjonijiet ewlenin ta’ klassifikazzjoni tas-CRAs; u

(ii)Kunflitt ta’ interess fis-suq tas-CRAs.

77

L-għażla kienet motivata mill-importanza ta’ dawn is-suġġetti għall-funzjonament tas-suq tas-CRAs. Il-metodoloġiji huma s-sinsla għall-assenjazzjoni, mis-CRAs, ta’ klassifikazzjonijiet u prospettivi ta’ klassifikazzjoni. Il-kunflitt ta’ interess ġie identifikat bħala wieħed mid-dgħufijiet prinċipali fis-suq tal-klassifikazzjonijiet tal-kreditu qabel il-kriżi tas-subprimes. L-analiżi ppermettiet li aħna nwieżnu x-xogħol tal-ESMA matul dawn l-aħħar erba’ snin minn meta l-ESMA ġiet stabbilita.

Il-metodoloġiji huma sorveljati, iżda mhux l-oqsma kollha huma koperti u r-rekwiżiti mhumiex dejjem ċari

78

Fl-applikazzjoni tagħha għar-reġistrazzjoni, CRA trid tispeċifika liema tipi ta’ klassifikazzjonijiet tal-kreditu tkun se toħroġ³⁰. L-applikant irid jipprovdi wkoll id-dokumentazzjoni meħtieġa għall-metodoloġiji u l-mudelli tiegħu. Abbażi ta’ dan, l-ESMA tivvaluta jekk il-metodoloġiji u l-mudelli tas-CRA fiż-żmien tar-reġistrazzjoni jikkonformawx mar-Regolament CRA u mar-Regolament ta’ Delega li jsostnih.

79

Is-CRAs għandhom l-obbligu li jużaw metodoloġiji li huma rigorużi, sistematiċi, kontinwi u suġġetti għal validazzjoni bbażata fuq l-esperjenza storika, inkluż ittestjar retrospettiv. L-ESMA għandha l-obbligu li teżamina b’mod regolari l-konformità ta’ kull CRA ma’ dawn ir-rekwiżiti regolatorji.

Ir-rekwiżiti regolatorji fir-rigward tal-metodoloġiji mhumiex dejjem definiti

80

Ir-Regolament CRA mhux dejjem jipprovdi definizzjonijiet jew kriterji dwar ir-rekwiżiti regolatorji għal metodoloġiji. Regolament ta’ Delega tal-Kummissjoni³¹ jistabbilixxi standards tekniċi regolatorji għall-valutazzjoni mill-ESMA tar-rekwiżiti regolatorji fir-rigward tal-metodoloġiji. Fir-rapporti ppubblikati li jippreżentaw konklużjonijiet għall-investigazzjonijiet imwettqa fil-qasam ta’ metodoloġiji, l-ESMA tat eżempji ta’ kontenut metodoloġiku sabiex tipprovdi gwida lill-industrija dwar l-aspettattivi tagħha f’dan il-qasam. Minkejja dan, xi wħud mit-termini użati f’dawn l-istandards ikunu jibbenefikaw minn aktar kjarifika, bil-ħsieb li jsir titjib tal-fehim komuni tar-rekwiżiti regolatorji fir-rigward tal-metodoloġiji bejn l-ESMA u l-aġenzija ta’ klassifikazzjoni tal-kreditu.

Is-superviżjoni tal-metodoloġiji mill-ESMA ma koprietx l-aspetti kollha tal-metodoloġiji tas-CRAs

81

L-ESMA tivverifika l-implimentazzjoni mis-CRAs tar-rekwiżiti regolatorji fir-rigward tal-metodoloġiji matul is-superviżjoni kontinwa u l-investigazzjonijiet approfonditi.

82

Is-superviżjoni kontinwa tal-ESMA hija mfassla b’mod li l-valutazzjoni tal-konformità tal-aġenziji ta’ klassifikazzjoni tal-kreditu mar-rekwiżiti regolatorji fir-rigward tal-metodoloġiji tiffoka fuq jekk is-CRAs għandhomx kontrolli interni stabbiliti, bħal:

—funzjoni interna indipendenti responsabbli għall-eżaminar perjodiku ta’ metodoloġiji, mudelli u suppożizzjonijiet ewlenin ta’ klassifikazzjoni;

—membri indipendenti fuq il-bords amministrattivi jew superviżorji tas-CRAs responsabbli għall-monitoraġġ tal-effettività tas-sistemi ta’ kontroll intern, inkluża l-effiċjenza tal-funzjoni ta’ analiżi interna; u

—dokumentazzjoni tal-analiżijiet perjodiċi tal-metodoloġija u tal-proċeduri ta’ bażi tagħhom.

83

Għalhekk, jeħtieġ li l-valutazzjoni mill-ESMA tar-rekwiżiti metodoloġiċi jkunu kkumplimentati minn investigazzjonijiet approfonditi. Fid-dawl tar-riżorsi tal-ESMA u l-għadd kbir ta’ metodoloġiji li jridu jiġu sorveljati³², l-ESMA tagħmel użu minn valutazzjonijiet tar-riskju biex tagħżel is-suġġetti tal-investigazzjonijiet relatati mar-rekwiżiti metodoloġiċi. It-Tabella 4 tippreżenta ħarsa ġenerali tal-valutazzjonijiet mill-ESMA tal-konformità mal-istandards tekniċi regolatorji fir-rigward ta’ metodoloġiji mwettqa matul investigazzjonijiet tematiċi. It-tabella hija bbażata fuq id-dokumentazzjoni tal-ESMA.

Tabella 4

Ħarsa ġenerali lejn il-valutazzjonijiet mill-ESMA fil-qasam tar-rekwiżiti metodoloġiċi bħala parti mill-investigazzjonijiet tematiċi

Rekwiżiti regolatorji | Eżaminar tal-proċess ta’ klassifikazzjoni (2012)¹ | Investigazzjoni tal-klassifikazzjonijiet ta’ banek (2013) | Investigazzjonijiet tal-klassifikazzjonijiet sovrani (2013) | Investigazzjonijiet ta’ CRAs żgħar u ta’ daqs medju (2014) | Investigazzjoni tal-klassifikazzjonijiet ta’ finanzjament strutturat (2014)
Rigorużi | M/A | Parzjali | Le | Parzjali | Parzjali
Sistematiċi u kontinwi fiż-żmien | M/A | Parzjali | Le | Le | Iva
Kontinwi fil-klassijiet ta’ assi | M/A | Le | Le | Le | Le
Suġġetti għal validazzjoni bbażata fuq esperjenza storika | M/A | Parzjali | Le | Parzjali | Parzjali

1Din l-investigazzjoni ġiet ikkompletata qabel ma ġew adottati l-istandards tekniċi regolatorji.

Sors: Il-QEA, ibbażat fuq informazzjoni pprovduta mill-ESMA.

84

Għalhekk, xi rekwiżiti regolatorji importanti fir-rigward tal-metodoloġiji għadhom ma ġewx eżaminati matul l-investigazzjonijiet tematiċi tal-ESMA, pereżempju:

—fl-2014, l-ESMA bdiet analiżi approfondita tal-prattiki tal-industrija biex tivvalida l-metodoloġiji; u

—L-ESMA ma vverifikatx ir-rekwiżiti regolatorji relatati mal-kontinwità tal-klassifikazzjonijiet fil-klassijiet kollha ta’ assi.

L-ESMA ma kellhiex proċedura formali biex teżamina bidla fil-metodoloġija ta’ CRA, jew każijiet fejn CRA toħroġ tip ġdid ta’ klassifikazzjoni

85

Meta CRA, wara li tiġi rreġistrata, tagħmel bidla materjali f’metodoloġija jew tespandi n-negożju tagħha billi toħroġ tipi ġodda ta’ klassifikazzjonijiet tal-kreditu, tkun trid tinnotifika lill-ESMA. Madankollu, ir-Regolament CRA ma jiddefinixxix it-terminu "bidla materjali". Fl-2010, il-KRET ħareġ linja gwida³³ fejn iddefinixxa x’kien jitqies bħala bidla materjali. Fl-2014, l-ESMA kkomunikat id-definizzjoni tagħha ta’ bidla materjali fil-"Mistoqsijiet u Tweġibiet" tagħha dwar l-implimentazzjoni tar-Regolament CRA. F’Marzu 2015, l-ESMA aġġornat din id-definizzjoni ta’ bidla materjali³⁴, u speċifikat il-bidliet fil-kundizzjonijiet inizjali għar-reġistrazzjoni fir-rigward ta’ "metodoloġiji, mudelli jew suppożizzjonijiet ewlenin ta’ klassifikazzjoni".

86

Għalkemm l-ESMA kkjarifikat meta s-CRAs kellhom jibagħtu notifika dwar bidla materjali, ma kellhiex proċedura formali għall-eżaminar ta’ dawn in-notifiki ta’ metodoloġiji ġodda jew bidliet materjali għal dawk eżistenti matul il-perjodu awditjat. F’Ġunju 2015, l-ESMA adottat proċedura li tiddeskrivi l-passi li għandhom jiġu segwiti meta tiġi riċevuta notifika dwar metodoloġija mingħand CRA.

L-ESMA għadha ma eżaminatx ċerti tipi ta’ kunflitt ta’ interess

87

L-OECD tiddefinixxi kunflitt ta’ interess bħala sitwazzjoni fejn individwu jew korporazzjoni (privata jew governattiva) tkun f’pożizzjoni li tisfrutta l-kapaċità professjonali jew uffiċjali tagħha b’xi mod għall-benefiċċju personali jew korporattiv.

88

Fis-suq tal-klassifikazzjonijiet tal-kreditu, il-kunflitti ta’ interess huma prinċipalment relatati ma’ influwenzi possibbli tal-partijiet affettwati fuq il-klassifikazzjoni. Kemm il-Kummissjoni għall-Inkjesta dwar il-Kriżi Finanzjarja³⁵ kif ukoll l-Organizzazzjoni Internazzjonali tal-Kummissjonijiet tat-Titoli³⁶ identifikaw dan bħala waħda mid-dgħufijiet prinċipali fis-settur tal-klassifikazzjoni tal-kreditu qabel il-kriżi tas-subprimes.

89

F’dan il-kuntest, l-ESMA vvalutat il-miżuri stabbiliti mis-CRAs biex jiġu evitati kunflitti ta’ interess, fost oħrajn, l-adegwatezza, l-effettività u l-indipendenza ta’ għadd ta’ funzjonijiet ta’ kontroll intern. Madankollu, hemm oqsma li jistgħu jiġu eżaminati aktar fil-futur:

(i)L-ESMA ma eżaminatx biżżejjed jekk is-servizzi anċillari tas-CRAs setgħux influwenzaw il-klassifikazzjoni. L-ESMA wettqet biss azzjonijiet superviżorji limitati f’dan il-qasam.³⁷

(ii)Instabet evidenza limitata li l-ESMA kienet eżaminat kunflitti possibbli ta’ interess bejn is-CRAs u l-kumpaniji ta’ konsulenza taħt l-istess kumpanija azzjonarja.

(iii)L-ESMA ma eżaminatx b’mod strutturat kunflitti ta’ interess relatati ma’ attivitajiet ta’ negozjar u tranżazzjonijiet finanzjarji ta’ analisti ta’ klassifikazzjoni. Il-persunal ta’ CRA li jkun involut f’azzjoni ta’ klassifikazzjoni jkollu informazzjoni privileġġata qabel il-pubblikazzjoni tal-azzjoni ta’ klassifikazzjoni. Għalhekk, is-CRAs għandu jkollhom stabbiliti proċeduri biex jimmonitorjaw l-attivitajiet ta’ negozjar u l-portafolli ta’ titoli tal-analisti ta’ klassifikazzjoni sabiex jimmitigaw ir-riskju ta’ abbuż minn informazzjoni privileġġata. L-ESMA tirċievi informazzjoni dwar ir-riżultati ta’ dan il-monitoraġġ, iżda l-ESMA ma ttestjatx il-proċeduri stabbiliti fis-CRAs biex tiġi vverifikata l-korrettezza tal-informazzjoni riċevuta.

29B’analoġija, il-pubblikazzjoni "Core Principles for Effective Banking Supervision" (Prinċipji ta’ Qofol għal Superviżjoni Bankarja Effettiva) maħruġa mill-BIS tista’ tiġi applikata wkoll għas-superviżjoni tas-CRAs.

30L-Anness II, il-punt 8 tar-Regolament ta’ Delega dwar ir-Reġistrazzjoni.

31Ir-Regolament ta’ Delega tal-Kummissjoni (UE) Nru 447/2012 tal-21 ta’ Marzu 2012 li jissupplimenta r-Regolament (KE) Nru 1060/2009 tal-Parlament Ewropew u tal-Kunsill dwar aġenziji li jiggradaw il-kreditu billi jistabbilixxi standards tekniċi regolatorji għall-valutazzjoni tal-konformità tal-metodoloġiji tal-klassifikazzjoni tal-kreditu (ĠU L 140, 30.5.2012, p. 14).

32Għat-3 CRAs li huma l-akbar, l-ESMA għandha aktar minn 800 metodoloġija għal klassijiet differenti ta’ assi u segmenti tas-suq.

33CESR’s Guidance on Registration Process, Functioning of Colleges, Mediation Protocol, Information set out in Annex II, Information set for the application for Certification and for the assessment of CRAs systemic importance (Gwida tal-KRET dwar il-Proċess ta’ Reġistrazzjoni, il-Funzjonament ta’ Kulleġġi, il-Protokoll ta’ Medjazzjoni, Informazzjoni mniżżla fl-Anness II, Informazzjoni stabbilita għall-applikazzjoni għaċ-Ċertifikazzjoni u għall-valutazzjoni tal-importanza sistemika tas-CRAs), p. 16, ref. CESR/10-347.

34Linja Gwida dwar informazzjoni perjodika li għandha tintbagħat lill-ESMA mill-Aġenziji ta’ Klassifikazzjoni tal-Kreditu, tad-19 ta’ Marzu 2015.

35Il-Kummissjoni għall-Inkjesta dwar il-Kriżi Finanzjarja eżaminat ir-raġunijiet għall-kriżi finanzjarja bħala parti mill-Fraud Enforcement and Recovery Act (Att dwar l-Infurzar u l-Irkupru f’Każijiet ta’ Frodi) fl-Istati Uniti. Ir-rapport ġie ppubblikat f’Jannar 2011.

36Kumitat Tekniku tal-IOSCO, Report on the subprime crisis (Rapport dwar il-kriżi tas-subprimes), Mejju 2008.

37Pereżempju, l-ESMA sabet li l-pubblikazzjoni ta’ studji ta’ riċerka mis-CRAs tista’ tillimita l-indipendenza tal-analisti ta’ klassifikazzjoni. Jekk kumitat tal-klassifikazzjoni jkollu japprova klassifikazzjoni ftit wara l-pubblikazzjoni ta’ studju ta’ riċerka, ikun diffiċli biex il-kumitat jieħu deċiżjoni li ma tkunx konformi mal-konklużjonijiet tal-istudju ta’ riċerka.

Parti IV — Divulgazzjonijiet

Is-superviżjoni mill-ESMA tad-divulgazzjonijiet ġenerali tas-CRAs

90

Wieħed mill-objettivi tar-Regolament CRA III huwa li jtejjeb it-trasparenza tas-CRAs u tas-suq għall-klassifikazzjonijiet tal-kreditu, notevolment fir-rigward tal-politika tal-ipprezzar tas-CRAs, it-tariffi li jirċievu, il-mod li bih huma jmexxu l-proċess tagħhom ta’ klassifikazzjoni u kif jaslu għall-konklużjonijiet tagħhom. It-trasparenza tiġi żgurata permezz ta’ divulgazzjoni pubblika li tkun kompleta u aċċessibbli faċilment.

91

Ir-Regolament CRA jeħtieġ li s-CRAs jagħmlu żewġ tipi ta’ divulgazzjoni: divulgazzjoni ġenerali u divulgazzjoni perjodika. Id-divulgazzjoni ġenerali tirreferi għal informazzjoni li s-CRAs iridu jiddivulgaw pubblikament, prinċipalment permezz tas-siti web tagħhom. Divulgazzjoni perjodika tirreferi għal informazzjoni superviżorja regolari li s-CRAs iridu jibagħtu lill-ESMA. Sors importanti ieħor ta’ informazzjoni huwa d-divulgazzjoni proprja mill-ESMA tax-xogħol superviżorju tagħhom lill-partijiet interessati.

L-ESMA ċċekkjat b’mod regolari d-divulgazzjonijiet pubbliċi ġenerali tas-CRAs individwali iżda valutazzjoni dettaljata tad-divulgazzjoni ġenerali tas-CRAs kollha twettqet għall-ewwel darba tard fl-2014

92

Ir-Regolament CRA jeħtieġ li s-CRAs jiddivulgaw pubblikament diversi tipi ta’ informazzjoni ġenerali (ara l-Figura 9).

93

Id-divulgazzjoni pubblika ġenerali hija għodda importanti għall-komunikazzjoni bejn is-CRAs u l-utenti tal-klassifikazzjonijiet tal-kreditu. Jeħtieġ li l-utenti jkunu jistgħu jagħmlu l-analiżi proprja tagħhom u jwettqu diliġenza dovuta xierqa meta jkunu qed jivvalutaw jekk jistgħux joqogħdu jew le fuq klassifikazzjoni partikolari tal-kreditu. Huma għandhom jkunu jistgħu jivvalutaw ir-riskji li għalihom tkun esposta CRA, eż. riskji ta’ kunflitti ta’ interess, riskju ta’ input ta’ kwalità baxxa fil-klassifikazzjonijiet, riskji inkorporati fil-metodoloġiji, eċċ.

94

L-ESMA eżaminat id-divulgazzjonijiet pubbliċi ġenerali tas-CRAs matul ix-xogħol ta’ superviżjoni kontinwu tagħha u bħala parti mill-investigazzjonijiet tagħha. Madankollu, analiżi dettaljata tal-prattiki ġenerali ta’ divulgazzjoni tas-CRAs inbdiet għall-ewwel darba f’Diċembru 2014.

Figura 9

Rekwiżiti għal divulgazzjoni ġenerali

Sors: Il-QEA, ibbażat fuq id-dispożizzjonijiet tas-CRAR.

It-trasparenza tas-suq imfixkla mir-restrizzjonijiet u l-prattiki varji ta’ divulgazzjoni tas-CRAs

95

Aħna osservajna dgħufijiet fil-prattiki ġenerali ta’ divulgazzjoni.

96

Jeħtieġ li s-CRAs jiddivulgaw informazzjoni speċifika lill-pubbliku (ara l-Figura 9). Dan jagħmluh primarjament permezz tas-siti web. Aħna sibna li l-utenti jridu joħolqu kont bl-użu ta’ data personali biex jaċċessaw xi wħud minn dawn is-siti web. Il-politiki ta’ privatezza ta’ dawn is-CRAs jiddikjaraw li d-data personali miġbura mill-utenti tista’ tingħata lil partijiet terzi, li jista’ jiskoraġġixxi lil utenti potenzjali milli joħolqu kont.

97

Ir-Regolament CRA ma jobbligax lis-CRAs biex jiddivulgaw informazzjoni proprjetarja. Fil-prattika dan ifisser li ċerti partijiet ta’ metodoloġija ma għandhomx għalfejn jiġu ddivulgati. Dan jirriżulta f’paradoss, peress li CRA tista’ tagħżel li ma tiddivulgax il-metodoloġija kollha tagħha jekk xi informazzjoni tkun proprjetarja u din taffettwa l-abbiltà tal-utenti biex iwettqu d-diliġenza dovuta proprja tagħhom.

98

Is-CRAs iridu jiżvelaw il-"metodoloġiji, il-mudelli u s-suppożizzjonijiet ewlenin li jużaw fl-attivitajiet tagħhom ta’ gradazzjoni (klassifikazzjoni) ta’ kreditu". Aħna evalwajna d-divulgazzjoni ġenerali tas-CRAs fil-qasam ta’ metodoloġija, billi ffukajna fuq erba’ tipi ta’ klassifikazzjoni tal-kreditu: istituzzjonijiet finanzjarji korporattivi (Banek), sovrani, prodotti ta’ finanzjament strutturat (metodoloġija ewlenija, finanzi tal-konsumatur ABS u RMBS) u bonds koperti.

99

Is-CRAs ġeneralment ikkonformaw mar-Regolament billi ddivulgaw metodoloġiji. Il-format tad-divulgazzjoni kienet tvarja ħafna bejn is-CRAs, u dan illimita l-komparabbiltà. Dan seta’ jiġi evitat parzjalment li kieku ġie pprovdut format standardizzat ta’ rappurtar biex is-CRAs jippreżentaw il-metodoloġijii tagħhom. Il-faċilità li biha tista’ tinstab dokumentazzjoni kienet tvarja bejn is-CRAs u bejn it-tipi ta’ klassifikazzjoni. Għal ħafna sottoklassijiet fi ħdan il-kategorija ta’ finanzjament strutturat, is-CRAs ipprovdew biss deskrizzjoni ġenerali tal-proċess ta’ klassifikazzjoni, u informazzjoni importanti dwar il-metodoloġija kienet nieqsa. Għalhekk ma kienx possibbli li l-klassifikazzjoni tiġi riprodotta.

Is-CEREP ma jiddivulgax biżżejjed informazzjoni dwar il-prestazzjoni tal-klassifikazzjonijiet tas-CRAs

Rappurtar tad-data kull sitt xhur

100

Ir-repożitorju ċentrali online tal-ESMA (CEREP) ma għandux ekwivalenti f’ġurisdizzjonijiet regolatorji oħra. Permezz ta’ din id-database, l-ESMA tipprovdi informazzjoni armonizzata u faċilment aċċessibbli dwar il-prestazzjoni tal-klassifikazzjonijiet tas-CRAs kollha li huma rreġistrati u ċċertifikati. Fis-CEREP, is-CRAs jagħmlu disponibbli informazzjoni dwar il-klassifikazzjonijiet storiċi tagħhom. Ta’ kull sitt xhur l-ESMA tippubblika statistika fil-qosor dwar il-prestazzjoni tal-klassifikazzjonijiet tas-CRAs ibbażat fuq data rrappurtata mis-CRAs. Din tinkludi, għal perjodu ta’ żmien u klassi ta’ assi partikolari: statistika dwar l-attività ta’ klassifikazzjoni, rati ta’ inadempjenza, u matriċi ta’ tranżizzjoni. Is-CEREP jipprovdi statistika utli fil-qosor għall-investituri u r-riċerkaturi bbażata fuq bosta domandi ffiltrati li jistgħu jadattaw għall-ħtiġijiet tagħhom. Is-CEREP:

—ma jippubblikax id-divulgazzjoni ta’ statistika oħra li tkun utli għall-utenti, bħall-medja tar-rati ta’ inadempjenza, u l-medja tal-matriċi ta’ tranżizzjoni, u

—ma jinkludix possibbiltajiet għall-iffiltrar li jippermettu lill-utenti jniżżlu statistika fil-qosor li tirriżulta minn bosta domandi f’daqqa.

101

Ir-Regolament CRA jistipula li l-ESMA trid tqiegħed għad-dispożizzjoni tal-pubbliku l-informazzjoni rrappurtata mis-CRAs fis-CEREP³⁸. Filwaqt li l-informazzjoni kwalitattiva rrappurtata mis-CRAs tiġi ppubblikata fis-CEREP, id-data ta’ bażi kif irrappurtata mis-CRAs ma tiġix. Id-disponibbiltà ta’ din id-data għall-pubbliku jkollha bosta benefiċċji għall-utenti tas-CEREP. Pereżempju, ikunu jistgħu jifhmu aħjar is-setgħa ta’ previżjoni tal-istatistika fil-qosor.

102

Ir-Regolament CRA ma jirrikjedix li s-CRAs jimmonitorjaw emittenti/strumenti finanzjarji wara li l-klassifikazzjonijiet rispettivi tagħhom jkunu ġew irtirati. Fil-fatt l-istatistika fil-qosor tas-CEREP ma tqisx il-każijiet ta’ inadempjenza li jseħħu wara l-irtirar ta’ klassifikazzjoni. Sabiex timmitiga tali nuqqas ta’ informazzjoni, is-CEREP tiddivulga statistika skont it-tip ta’ raġunijiet għall-irtirar³⁹. Madankollu, xi statistika dwar l-attività ta’ klassifikazzjoni turi proporzjon għoli ta’ rtirar mhux spjegat ta’ klassifikazzjonijiet. Dan jimmina l-kredibbiltà tas-setgħa ta’ previżjoni tal-istatistika rispettiva fil-qosor.

103

L-ESMA twettaq ċerti kontrolli awtomatiċi tad-data l-ġdida rrappurtata lis-CEREP sabiex tiċċekkja l-integrità tagħha qabel ma tiġi ppubblikata. Madankollu, l-ESMA ma twettaqx kontrolli tal-preċiżjoni (bħal rikonċiljazzjonijiet ma’ databases pubbliċi oħra, mad-databases interni tas-CRAs eċċ.) qabel il-pubblikazzjoni. Dawn il-kontrolli jkunu utli peress li:

—Kien hemm każijiet ta’ żbalji fid-data u ta’ reviżjonijiet tad-data fis-CEREP.

—Ma ssirilhiex skrutinju pubbliku. Is-CEREP ma jiddivulgax jekk ikunx hemm korrezzjonijiet ta’ żbalji jew reviżjonijiet oħra fid-data storika rrappurtata lis-CEREP mis-CRAs.

Informazzjoni kwalitattiva rrappurtata

104

L-informazzjoni ma għandha l-ebda struttura kumparabbli fost is-CRAs li jirrappurtaw u ma tippermettix li l-utenti jaraw meta jkunu seħħew bidliet fil-metodoloġiji u meta dawn affettwaw il-klassifikazzjonijiet u l-prestazzjoni tagħhom. Dan huwa importanti billi l-istatistika fil-qosor tas-CEREP tkopri klassifikazzjonijiet tal-passat li setgħu nħarġu bl-użu ta’ metodoloġiji differenti għal dawk attwalment ippreżentati fis-CEREP.

L-ESMA ma tiddivulgax biżżejjed informazzjoni lill-utenti tal-klassifikazzjonijiet fuq is-sit web tagħha

105

Jeħtieġ li l-ESMA tippubblika, b’mod regolari, informazzjoni relatata mal-oqsma ta’ attivitajiet tagħha u li tiżgura li l-informazzjoni tkun faċilment disponibbli. Aħna qabbilna l-informazzjoni disponibbli fuq is-siti web tal-ESMA u tal-Uffiċċju tas-SEC għall-Klassifikazzjoni tal-Kreditu li jissorvelja s-CRAs irreġistrati fl-Istati Uniti (NRSROs).

106

Pereżempju, l-ESMA ma tippubblikax fuq is-sit web tagħha l-leġiżlazzjoni rilevanti kollha (sitt regolamenti ta’ delega mhumiex disponibbli) filwaqt li l-Uffiċċju tas-SEC għall-Klassifikazzjoni tal-Kreditu għandu taqsima speċifika b’links għar-regolamenti kollha li jirrigwardaw l-NRSROs (ara l-Anness IV għal aktar dettalji).

107

Id-dokumentazzjoni tal-ESMA li tikkonċerna s-CRAs tista’ tiġi kkonsultata b’żewġ modi: lista sempliċi ta’ madwar 200 dokument mingħajr possibbiltà ta’ selezzjoni, jew lista b’żewġ filtri li jtejbu l-aċċessibbiltà marġinalment biss. B’kuntrast, is-sit web tas-SEC jaħdem b’taqsimet speċifiċi għal kull tip ta’ informazzjoni, li jagħmilha aktar faċli għall-utenti.

108

L-analiżi tas-sit web tal-ESMA turi li xi wħud mil-leġiżlazzjoni applikabbli mhux dejjem ikunu disponibbli fuq is-sit web. Barra minn hekk, xi dokumenti utli, eż. il-mudell għar-reġistrazzjoni u l-gwida għall-informaturi, mhumiex disponibbli (ara l-Anness IV).

38L-Artikolu 11(2) tar-Regolament CRA.

39Eż. informazzjoni skorretta jew insuffiċjenti, maturità tal-obbligu ta’ dejn, falliment, riorganizzazzjoni tal-entità klassifikata, raġunijiet oħra (mhux spjegati), eċċ.

Konklużjonijiet u rakkomandazzjonijiet

109

Il-konklużjoni kumplessiva tagħna hija li l-ESMA stabbiliet pedamenti tajbin għas-superviżjoni effettiva tas-CRAs fl-UE f’perjodu ta’ żmien qasir. Madankollu, għad hemm lok għal titjib.

Reġistrazzjoni

110

L-ESMA għandha proċeduri ta’ reġistrazzjoni żviluppati tajjeb. Madankollu, tibqa’ ineffiċjenti minħabba d-diviżjoni f’fażi ta’ kompletezza u fażi ta’ konformità kif meħtieġ bir-Regolament. Il-metodoloġiji tal-klassifikazzjoni tal-kreditu għandhom ikunu rigorużi, sistematiċi, kontinwi u suġġetti għal validazzjoni. Madankollu, l-evidenza awditjata sostniet prinċipalment ir-rigorożità tal-metodoloġiji (il-paragrafi 20 sa 30).

Rakkomandazzjoni 1

Matul il-proċess ta’ reġistrazzjoni, l-ESMA għandha tiddokumenta b’mod adegwat il-valutazzjoni tagħha tar-rekwiżiti regolatorji kollha li jirrigwardaw il-metodoloġiji tal-klassifikazzjoni tal-kreditu.

111

Ir-regoli attwali tal-Eurosistema ma jagħtux garanzija li s-CRAs kollha reġistrati mal-ESMA huma fuq l-istess livell. Attwalment, l-Eurosistema taċċetta biss klassifikazzjonijiet li jinħarġu minn erba’ CRAs irreġistrati mal-ESMA bħala ECAIs taħt l-ECAF. Sabiex il-klassifikazzjonijiet tagħhom jiġu aċċettati mill-Eurosistema, is-CRAs iridu jissodisfaw kriterji operazzjonali oħra minbarra li jkunu rreġistrati jew iċċertifikati mill-ESMA. Dan l-approċċ joħloq struttura tas-suq b’żewġ saffi, fejn is-CRAs iż-żgħar ma jistgħux jikkompetu fuq l-istess livell bħal dawk ikbar (il-paragrafi 35 sa 40).

Immaniġġjar tar-riskju u ppjanar

112

L-ESMA għandha proċedura stabbilita tajjeb għall-identifikazzjoni tar-riskju. Madankollu, in-nuqqas ta’ rendikont tad-dokumentazzjoni jagħmilha diffiċli li wieħed jifhem ir-raġuni għaliex ċerti riskji ġew ipprijoritizzati mill-ġdid. L-ESMA ma investigatx l-oqsma kollha ta’ riskju għoli b’mod suffiċjenti u konsistenti. Aħna sibna li r-riżorsi tas-superviżjoni ma laħħqux b’mod adegwat mar-rekwiżiti dejjem jiżdiedu fir-regolament (il-paragrafi 41 sa 55).

Rakkomandazzjoni 2

L-ESMA għandha ttejjeb it-traċċabilità tal-proċess ta’ identifikazzjoni tar-riskju. L-ESMA għandha żżomm reġistru tal-bidliet li jkunu saru fil-livell ta’ riskju u tiddokumenta l-prijoritizzazzjoni tar-riskji flimkien mar-raġunijiet.

L-ESMA għandha tagħti segwitu għall-oqsma kollha ta’ riskju għoli li jibbenefikaw jekk isir xogħol superviżorju ulterjuri.

Superviżjoni u investigazzjonijiet kontinwi

113

L-ESMA stabbiliet pedamenti tajbin għall-approċċ ta’ superviżjoni tagħha. Madankollu, il-linji gwida ta’ superviżjoni tal-ESMA ma jiddefinixxux it-tipi eżatti ta’ kompiti superviżorji kontinwi li għandhom isiru, u lanqas ma jipprovdu informazzjoni dwar il-frekwenza ta’ dawn il-kompiti. L-ESMA stabbilitiet pjan superviżorju annwali għall-perjodu li jmiss. Pjanijiet dettaljati tal-kompiti superviżorji kontinwi għal kull CRA ma kinux disponibbli. L-ESMA ma għandhiex standards interni adegwati għad-dokumentazzjoni tax-xogħol superviżorju, u huwa diffiċli li jiġi segwit ix-xogħol superviżorju kontinwu li jkun twettaq jew l-analiżi u l-konklużjonijiet idderivati minnu (il-paragrafi 56 sa 77).

114

B’mod simili, id-dokumentazzjoni ta’ ċerti passi intermedji tal-investigazzjonijiet mhijiex kompleta. Id-dokumentazzjoni li saret mill-ESMA tal-investigazzjonijiet awditjati ma turix kif l-evidenza kollha meħtieġa ġiet ivvalutata (il-paragrafi 56 sa 77).

Rakkomandazzjoni 3

Il-manwal superviżjorju u l-ktieb ta’ tagħrif superviżorju tal-ESMA għandhom jiġu aġġornati kontinwament biex jinkorporaw l-għarfien u l-esperjenza miksuba.

L-ESMA għandha tistabbilixxi gwida interna għad-dokumentazzjoni effettiva tal-investigazzjonijiet sabiex turi u tiżgura li l-konklużjiet kollha huma sostnuti minn analiżijiet adegwati tal-evidenza.

L-implimentazzjoni ta’ għodda superviżorja dedikata tal-IT kieku ttejjeb il-kondiviżjoni ta’ għarfien, tikkjarifika l-appartenenza tal-kompiti, tiffaċilita l-analiżi tax-xogħol li jkun sar, u ttejjeb il-komunikazzjoni fi ħdan it-timijiet superviżorji.

Metodoloġiji

115

L-ESMA eżaminat il-metodoloġiji tas-CRAs ibbażat fuq il-kriterji regolatorji kemm permezz ta’ superviżjoni kontinwa kif ukoll permezz ta’ investigazzjonijiet kontinwi. Madankollu, l-ESMA ma għandhiex proċedura biex teżamina l-metodoloġiji l-ġodda jew il-bidliet materjali fil-metodoloġiji notifikati mis-CRAs. L-ESMA qed tiffaċċja sfidi fl-interpretazzjoni tal-kriterji metodoloġiċi u fil-bini ta’ fehim komuni mas-CRAs dwar konformità magħhom. Ċerti kriterji għad iridu jiġu eżaminiati fil-fond (il-paragrafi 78 sa 86).

Rakkomandazzjoni 4

L-ESMA għandha teżamina l-aspetti importanti kollha tat-tfassil u l-implimentazzjoni tal-metodoloġiji tas-CRAs li għadhom ma ġewx koperti.

Kunflitti ta’ Interess

116

L-ESMA ma eżaminatx biżżejjed ċerti kunflitti ta’ interess potenzjali. Għalkemm l-ESMA tirċievi ħafna informazzjoni mis-CRAs dwar l-attivitajiet ta’ negozjar u l-portafolli ta’ titoli tal-persunal tagħhom, hija ma eżaminatx din l-informazzjoni b’mod strutturat. Minbarra dan, matul l-analiżijiet tematiċi u individwali, din il-kwistjoni ġiet diskussa biss sporadikament (il-paragrafi 87 sa 89).

Rakkomandazzjoni 5

L-ESMA għandha teżamina b’mod strutturat is-sistemi stabbiliti mis-CRAs għat-trattament ta’ kunflitti ta’ interess, u b’mod partikolari dawk relatati mal-attivitajiet ta’ negozjar u t-tranżazzjonijiet finanzjarji tal-analisti ta’ klassifikazzjoni.

Barra minn hekk, l-ESMA għandha tittestja l-preċiżjoni tal-informazzjoni li tirċievi mis-CRAs dwar kunflitti ta’ interess.

Divulgazzjoni ġenerali

117

L-ESMA ċċekkjat b’mod regolari d-divulgazzjoni ġenerali tas-CRAs matul is-superviżjoni u l-investigazzjonijiet kontinwi, iżda l-ewwel valutazzjoni dettaljata tas-CRAs kollha nbdiet tard fl-2014 (il-paragrafi 90 sa 94).

118

Aħna sibna li d-divulgazzjoni ġenerali tas-CRAs mhijiex dejjem tal-ogħla standard u li d-divulgazzjoni, speċjalment meta tkun tikkonċerna metodoloġiji u deskrizzjonijiet ta’ mudelli u suppożizzjonijiet ewlenin ta’ klassifikazzjoni, mhux dejjem tippermetti li utenti potenzjali ta’ klassifikazzjonijiet tal-kreditu jwettqu d-diliġenza dovuta proprja tagħhom (il-paragrafi 95 sa 99).

Rakkomandazzjoni 6

L-ESMA għandha taħdem fuq l-allinjament ulterjuri tal-prattiki ta’ divulgazzjoni tas-CRAs kollha. L-ESMA għandha tqis il-possibbiltà li tiżviluppa gwida addizzjonali dwar rekwiżiti tad-divulgazzjoni skont l-Artikolu 16 tar-Regolament Nru 1095/2010 sabiex ittejjeb il-prattiki ta’ divulgazzjoni kumplessivi tal-aġenziji ta’ klassifikazzjoni tal-kreditu.

Divulgazzjonijiet tas-CEREP

119

Id-divulgazzjonijiet tal-ESMA fir-repożitorju ċentrali (CEREP) online jipprovdu informazzjoni armonizzata u faċilment aċċessibbli dwar il-prestazzjoni tal-klassifikazzjonijiet tas-CRAs kollha li huma rreġistrati u ċċertifikati u li ma għandha l-ebda ekwivalenti f’ġurisdizzjonijiet regolatorji oħra. Madankollu, aħna għandna dubji dwar is-suffiċjenza tad-divulgazzjoni u dwar in-nuqqas ta’ kontrolli adegwati mwettqa mill-ESMA fuq id-data rrappurtata lis-CEREP (il-paragrafi 100 sa 104).

Rakkomandazzjoni 7

L-ESMA għandha timmonitorja u ttejjeb il-kontenut ta’ informazzjoni fid-divulgazzjonijiet tas-CEREP ibbażat fuq l-aħjar prattika għad-divulgazzjoni tal-prestazzjoni tal-klassifikazzjonijiet.

Divulgazzjoni fuq is-sit web tal-ESMA

120

Is-sit web tal-ESMA għandu nuqqas ta’ ċertu informazzjoni utli għas-CRAs, parteċipanti ġodda potenzjali fis-suq u utenti tal-klassifikazzjonijiet tal-kreditu. Is-sit web mhuwiex strutturat tajjeb u huwa diffċli biex tinstab l-informazzjoni disponibbli (il-paragrafi 105 sa 108).

Rakkomandazzjoni 8

L-ESMA għandha tippubblika l-leġiżlazzjoni applikabbli kollha u d-dokumenti rilevanti u tagħmel is-sit web aktar faċli għall-utenti.

Dan ir-Rapport ġie adottat mill-Awla IV, immexxija mis-Sur Milan Martin CVIKL, Membru tal-Qorti tal-Awdituri, fil-Lussemburgu fil-laqgħa tagħha tal-24 ta’ Novembru 2015.

Għall-Qorti tal-Awdituri

Vítor Manuel da SILVA CALDEIRA
President

Annessi

Anness I

L-Istruttura ta’ governanza tal-ESMA

L-istruttura superviżorja ta’ governanza tal-ESMA hija magħmula minn erba’ livelli. Ħarsa ġenerali lejn ir-responsabbiltajiet f’kull livell hija ppreżentata fit-tabella hawn taħt.

Il-Bord tas-Superviżuri
Il-Bord Maniġerjali
Direttur Eżekuttiv
Kap tal-Unità/tad-Diviżjoni

Kompożizzjoni:
Il-kapijiet tat-28 awtorità nazzjonali tal-UE + il-president tal-ESMA + l-EIOPA + l-EBA+ l-ESBR+ il-KE+ iż-ŻEE (l-Iżlanda, il-Liechtensteinu n-Norveġja)

Għandu r-responsabbiltà aħħarija għat-teħid ta’ deċiżjonijiet fl-ESMA.

Responsabbiltajiet:

–Japprova l-pjan superviżorju annwali li jiddeskrivi l-investigazzjonijiet kollha ppjanati kif ukoll ix-xogħol superviżorju kontinwu mistenni. Għal dan il-għan jirċievu rapport dwar ir-riskju mħejji mit-tim superviżorju tal-ESMA. Ir-rapport dwar ir-riskju jkun fih riskji speċifiċ għal CRAs individwali f’forma anonimizzata.

–Japprova r-rapport annwali tal-ESMA li jiddeskrivi l-attivitajiet superviżorji tal-ESMA bbażat fuq ir-rapport annwali tal-attività mit-tim superviżorju.

–Japprova rapporti pubbliċi oħra (l-informazzjoni pprovduta lill-Bord tas-Superviżuri tinkludi sejbiet aktar dettaljati minn dak li jiġi ppubblikat fir-rapport pubbliku).

Kompożizzjoni:
Sitt membri magħżula mill-Bord tas-Superviżuri mill-membri tiegħu + il-president tal-ESMA.

Responsabbiltajiet:

–Jissorvelja l-programm ta’ ħidma multiannwali tal-ESMA, il-baġit u r-riżorsi tal-persunal.

–Jikkontrolla l-implimentazzjoni tal-pjan ta’ xogħol superviżorju.

–Jiddiskuti l-informazzjoni pprovduta kull tliet xhur mid-Direttur Eżekuttiv dwar ix-xogħol superviżorju, investigazzjonijiet li jkunu għaddejjin, sejbiet u azzjonijiet ta’ rimedju.

Responsabbiltajiet:

–Jissorvelja x-xogħol superviżorju tal-ESMA.

–Jimplimenta l-pjan annwali ta’ xogħol superviżorju.

–Jiżgura l-funzjonament tad-diviżjonijiet/unitajiet superviżorji.

–Jiffirma l-awtorizzazzjonijiet jew id-deċiżjonijiet bil-miktub għal investigazzjonijiet jew spezzjonijiet.

–Jiffiirma deċiżjonijiet li jitolbu informazzjoni.

–Japprova pjanijiet ta’ azzjoni ta’ rimedju.

–Jirrapporta dwar l-attivitajiet superviżorji lill-Bord Maniġerjali u l-Bord tas-Superviżuri.

Responsabbiltajiet:

–Jipproponi pjan annwali ta’ xogħol superviżorju u jimplimentah wara li jiġi approvat.

–Jiffirma talbiet sempliċi għal informazzjoni.

–Jabbozza pjanijiet ta’ azzjoni ta’ rimedju, deċiżjonijiet u rapporti pubbliċi li jintbagħtu lid-Direttur Eżekuttiv għal firma jew biex jingħaddu għal-livell superjuri.

–Jiżgura li d-deċiżjonijiet superviżorji jiġu kkontestati biżżejjed permezz ta’ diskussjonijiet dwar is-sejbiet.

–Jipproponi azzjonijiet ta’ rimedju mat-tim superviżorju rilevanti.

–Jistabbilixxi mezzi ta’ komunikazzjoni li jippermettu li s-superviżuri jippreżentaw il-fehmiet u/jew it-tħassib tagħhom fi kwalunkwe stadju tal-proċess superviżorju.

–Jiżgura li s-CRAs sorveljati jingħataw l-opportunità li jikkummentaw dwar is-sejbiet, u l-azzjonijiet ta’ rimedju qabel ir-rapport finali.

Sors: Il-QEA, ibbażat fuq informazzjoni pprovduta mill-ESMA.

Anness II

Approċċ tal-awditjar

Minbarra x-xogħol imwettaq mill-Qorti, ġew ikkuntrattati żewġ esperti biex janalizzaw suġġetti speċifiċi fil-qasam tal-awditjar. Barra minn hekk, aħna tlabna informazzjoni mingħand selezzjoni ta’ awtoritajiet kompetenti nazzjonali biex inkunu nistgħu nqabblu l-prattiki superviżorji.

Xi wħud mid-dikjarazzjonijiet fir-rapport huma bbażati fuq il-kontributi ta’ dawn ir-rapporti tal-esperti u fuq ir-riżultati tal-inkjesti li saru fl-awtoritajiet kompetenti nazzjonali.

Rapporti tal-esperti

Xi aspetti tas-suġġett awditjat huma ta’ natura kumplessa u speċjalizzata li ħtieġet li l-Qorti tqabbad żewġ esperti. Il-kontributi tal-esperti huma relatati għal:

οl-analiżi tar-rekwiżiti għad-divulgazzjoni tal-metodoloġiji, il-mudelli u s-suppożizzjonijiet ewlenin ta’ klassifikazzjoni tas-CRAs

οix-xogħol analitiku kwantitattiv fir-rigward tal-prestazzjoni tal-klassifikazzjonijiet ibbażat fuq id-data dwar il-klassifikazzjonijiet disponibbli fid-database CEREP tal-ESMA.

Analiżi tar-rekwiżiti għad-divulgazzjoni tal-metodoloġiji, il-mudelli u s-suppożizzjonijiet ewlenin ta’ klassifikazzjoni tas-CRAs

L-esperti wettqu l-kompiti li ġejjin:

οAnaliżi tar-rekwiżiti għad-divulgazzjoni tal-metodoloġiji, il-mudelli u s-suppożizzjonijiet ewlenin ta’ klassifikazzjoni tas-CRAs u valutazzjoni kritika dwar jekk ir-regoli u l-linji gwida tal-ESMA jagħtux gwida ċara u suffiċjenti għad-divulgazzjoni;

οTqabbil tar-rekwiżiti tal-UE għad-divulgazzjoni tal-metodoloġiji, il-mudelli u s-suppożizzjonijiet ewlenin ta’ klassifikazzjoni tas-CRAs mar-regoli korrispondenti tas-SEC (regoli tal-Kummissjoni dwar it-Titoli u l-Kambju tal-Istati Uniti);

οGħal kampjun ta’ ħames CRAs (li ntgħażlu mill-Qorti Ewropea tal-Awdituri) u abbażi tal-informazzjoni disponibbli għall-pubbliku:

•wettqu analiżi tal-informazzjoni ddivulgata fir-rigward tal-metodoloġiji, il-mudelli u s-suppożizzjonijiet ewlenin ta’ klassifikazzjoni, biex isir tqabbil mar-rekwiżiti għad-divulgazzjoni stipulati fir-Regolament CRA u biex jikkonkludu dwar jekk ir-Regolament huwiex rispettat, b’mod partikolari fil-każijiet ta’ bonds sovrani u ta’ strumenti ta’ finanzjament strutturat;

•ivvalutaw b’mod kritiku jekk l-informazzjoni ddivulgata tatx biżżejjed dettalji lill-investituri sabiex jivvalutaw metodoloġiji, mudelli u suppożizzjonijiet ewlenin ta’ klassifikazzjoni, jiġifieri investitur jista’ jerġa’ jwettaq il-kalkoli għal klassifikazzjoni bl-użu tal-informazzjoni ddivulgata dwar il-metodoloġiji, il-mudelli u s-suppożizzjonijiet ewlenin ta’ klassifikazzjoni tas-CRAs u jasal għall-istess riżultat?;

•ivvalutaw jekk l-informazzjoni ddivulgata tatx il-possibbiltà lill-investitur li jqabbel il-metodoloġiji, il-mudelli u s-suppożizzjonijiet ewlenin tas-CRAs għal klassifikazzjoni speċifika (intgħażel kampjun tal-klassifikazzjonijiet mill-Qorti Ewropea tal-Awdituri); u

•identifikaw prattiki ta’ divulgazzjoni tajbin li setgħu jiġu kondiviżi fost is-CRAs.

Kejl kwantitattiv tal-prestazzjoni tal-klassifikazzjonijiet tal-kreditu maħruġa mill-aġenziji ta’ klassifikazzjoni tal-kreditu

Ibbażat fuq miżuri tal-prestazzjoni ddivulgati mis-CEREP, l-espert ivvaluta:

οir-rilevanza, il-koerenza (eż. il-kompletezza tad-data, il-kwalità tad-data) u l-komparabbiltà tal-indikaturi tal-prestazzjoni dwar il-klassifikazzjonijiet tal-kreditu ppubblikati mill-ESMA fis-CEREP;

οdgħufijiet jew diffikultajiet fir-rigward ta’ dawn id-divulgazzjonijiet, u titjib/alternattivi rakkomandati li jistgħu jkunu utli għall-informazzjoni tal-investituri u/jew għal riċerka akkademika;

οaspetti differenti tal-komparabbiltà tal-kejl kwantitattiv tal-prestazzjoni tal-klassifikazzjonijiet, bħall-komparabbiltà fuq tul ta’ żmien, f’CRAs differenti, fi klassijiet differenti ta’ assi, fir-reġjuni ġeografiċi differenti fejn inħarġu l-klassifikazzjonijiet, sabiex tiġi eżaminata s-setgħa diskriminatorja u ta’ previżjoni tal-miżuri ddivulgati; u

οinformazzjoni kwantitattiva ddivulgata fis-CEREP, u bi tqabbil ma’ divulgazzjonijiet/databases oħra disponibbli għal investituri/akkademiċi.

Inkjesta f’selezzjoni ta’ awtoritajiet kompetenti nazzjonali

It-tim tal-awditjar staqsa lil 10 awtoritjiet kompetenti nazzjonali dwar il-prattiki superviżorji tagħhom. Il-mistoqsijiet kienu relatati mal-approċċ ġenerali tagħhom għas-superviżjoni tal-istituzzjonijiet finanzjarji u għall-kompiti tagħhom fir-reġistrazzjoni tas-CRAs.

Il-mistoqsijiet prinċipali tal-inkjesta huma elenkati hawn taħt:

οJekk jogħġbok elenka t-tipi u l-frekwenza tal-attivitajiet superviżorji li l-istituzzjoni tiegħek twettaq.

οFl-istituzzjoni tiegħek, kif jiġu identifikati l-attivitajiet superviżorji kontinwi?

οFl-istituzzjoni tiegħek, hemm sistema superviżorja dedikata tal-IT li tintuża għad-dokumentazzjoni tax-xogħol superviżorju u għaż-żamma tal-għarfien?

οFl-istituzzjoni tiegħek, kif tiġi dokumentata l-analiżi tad-divulgazzjoni perjodika?

οL-istituzzjoni tiegħek tiżviluppa istruzzjonijiet u linji gwida għall-entitajiet sorveljati, u jekk iva, kif jiġu kkomunikati lilhom?

οL-istituzzjoni tiegħek wettqet żjarat fuq il-post fis-CRA matul il-proċess ta’ reġistrazzjoni?

οL-istituzzjoni tiegħek kif ivvalutat li l-metodoloġiji tas-CRA kienu konformi mar-rekwiżiti fir-Regolament CRA?

οBħala superviżur finanzjarju, inti kif tidentifika jekk klassifikazzjoni minn aġenzija ta’ klassifikazzjoni tal-kreditu hijiex klassifikazzjoni privata jew klassifikazzjoni pubblika? Kif tiżgura li klassifikazzjonijiet privati ma jintużawx għal skopijiet regolatorji?

Sommarju tal-approċċ tal-awditjar

Suġġetti għall-awditjar
Kriterji tal-awditjar
Evidenza għall-Awditjar

(i)Ir-reġistrazzjonijiet tas-CRAs kollha possibbli saru b'mod korrett u effiċjenti kemm jista' jkun?

(i)Ir-rekwiżiti legali u l-objettivi fir-Regolament CRA kif ukoll f'regolamenti ta' delega kumplimentari (standards tekniċi);

(ii)Il-ktieb ta' tagħrif tal-ESMA għar-Reġistrazzjonijiet tas-CRA.

(i)Analiżi tal-proċess ta' reġistrazzjoni;

(ii)Analiżi ta' selezzjoni ta' fajls ta' reġistrazzjoni;

(iii)Intervisti ma' persunal ewlieni;

(iv)Żjarat ta' ġbir ta' informazzjoni f'selezzjoni ta' CRAs;

(v)Konsultazzjoni ta' NCA permezz ta' inkjesta dwar il-prattiċi tagħhom;

(vi)Tqabbil ta' prattiki fis-SEC (L-Istati Uniti)."

(ii)L-ESMA żviluppat u implimentat ippjanar u valutazzjoni tar-riskju tajbin għall-attivitajiet superviżorji tagħha?

(i)Il-manwal għas-superviżjoni u l-ktieb ta' tagħrif superviżorju interni tal-ESMA.

(i)Analiżi tal-Valutazzjoni tar-Riskju mwettqa mill-ESMA;

(ii)Analiżi tad-dokumenti interni ta' ppjanar tal-ESMA;

(iii)Intervisti ma' persunal ewlieni;

(v)Konsultazzjoni ta' NCA permezz ta' inkjesta dwar il-prattiki tagħhom.

(iii)L-implimentazzjoni tal-qafas superviżorju taqbad il-problemi żvelati fl-operat tas-CRAs, inklużi dawk relatati mal-indipendenza tal-bordijiet ta' klassifikazzjoni u l-prevenzjoni ta' kunflitti ta' interess?

(i)Ir-rekwiżiti legali u l-objettivi fir-Regolament CRA kif ukoll f'regolamenti ta' delega kumplimentari (standards tekniċi);

(ii)Il-manwal għas-superviżjoni u l-ktieb ta' tagħrif superviżorju interni tal-ESMA;

(iii)Linji gwida u prinċipji rilevanti tal-IOSCO.

(i)Analiżi tal-fajls rigward ix-xogħol superviżorju kontinwu;

(ii)Analiżi tal-fajls superviżorji u ta' dokumenti interni, speċjalment l-analiżijiet tematiċi u individwali;

(iii)Intervisti ma' persunal ewlieni;

(iv)Żjarat ta' ġbir ta' informazzjoni f'selezzjoni ta' CRAs;

(v)Konsultazzjoni ta' NCA permezz ta' inkjesta dwar il-prattiċi tagħhom;

(vi)Tqabbil ta' prattiki fis-SEC (l-Istati Uniti).

(iv)L-ESMA u s-CRAs ippubblikaw biżżejjed informazzjoni u informazzjoni li żżid il-valur għall-partijiet interessati tagħha, b'mod partikolari l-Parlament Ewropew, dwar l-attivitajiet superviżorji tagħha?

(i)Ir-rekwiżiti legali u l-objettivi fir-Regolament CRA kif ukoll f'regolamenti ta' delega kumplimentari (standards tekniċi);

(ii)Il-manwal għas-superviżjoni u l-ktieb ta' tagħrif superviżorju interni tal-ESMA.

(i)Analiżi kwantitattiva tal-informazzjoni ta' klassifikazzjoni fid-database tas-CEREP;

(ii)Analiżi tad-database SOCRAT;

(iii)esperti esterni vvalutaw ir-rekwiżiti tad-divulgazzjoni pubblika li tikkonċerna l-metodoloġiji, il-mudelli u s-suppożizzjonijiet ewlenin ta' klassifikazzjoni;

(iv)eżaminar minn espert estern tal-indikaturi tal-prestazzjoni għall-klassifikazzjonijiet fid-database tas-CEREP;

(v)Konsultazzjoni ta' NCA permezz ta' inkjesta dwar il-prattiki tagħhom.

Sors: Il-QEA.

Anness III

Sejbiet u rakkomandazzjonijiet prinċipali tal-investigazzjonijiet tal-ESMA

2012
2013
2014

Investigazzjoni tematika:
Il-proċess ta’ klassifikazzjoni għal klassifikazzjonijiet ta’ bonds sovrani, bonds ta’ banek u bonds koperti għand S&P, Moody’s u Fitch
Investigazzjoni individwali:
Governanza korporattiva u kontrolli interni f’CRA
Investigazzjoni tematika:
Proċess għall-analiżi, l-implimentazzjoni u d-divulgazzjoni tal-metodoloġiji ta’ klassifikazzjoni tal-banek għand S&P, Moody’s u Fitch
Investigazzjoni individwali:
Kontrolli tal-pubblikazzjoni ta’ klassifikazzjonijiet f’CRA
Investigazzjoni tematika:
Proċess ta’ Klassifikazzjonijiet Sovrani għand S&P, Moody’s u Fitch
Investigazzjoni tematika:
Klassifikazzjonijiet ta’ Finanzjament Strutturat għand Fitch, Moody’s, S&P u DBRS
Żewġ investigazzjonijiet tematiċi: Governanza korporattiva u funzjonijiet ta’ kontroll f’14 u 4 CRAs żgħar u ta’ daqs medju

–Il-proċessi interni ta' CRA mhumiex irreġistrati b'mod suffiċjenti.

–Tibdil għoli fil-persunal u persunal insuffiċjenti f'linji speċifiċi ta' negozju.

–Il-funzjonijiet ta' kontroll intern għandhom jittejbu.

–Ir-rwoli u l-kompiti tal-membri Indipendenti tal-Bord għandhom jittejbu.

–Id-dokumenti dwar il-metodoloġija nqasmu f'ħafna dokumenti u ma setgħux jinstabu faċilment fuq is-siti web tas-CRAs.

–Is-sistemi tal-IT għandhom jiġu implimentati u ċċekkjati b'mod adegwat.

–L-indipendenza ta' ċerti diretturi ma kinitx żgurata.

–Il-Bord tad-diretturi għandu jivvaluta kontinwament is-sistemi ta' kontroll intern u jżid il-komunikazzjoni mal-funzjonijiet ta' kontroll.

–Ir-riżorsi fil-funzjonijiet ta' kontroll intern għandhom jiġu mmonitorjati f'termini ta' adegwatezza.

–L-awtonomizzazzjoni u l-proċeduri ta' ħidma tal-funzjoni tal-analiżi interna għandhom jiġu kkjarifikati.

–Id-dokumentazzjoni li għandha tintbagħat lill-kumitati ta' klassifikazzjoni għandha tiġi kkjarifikata.

–Mhux l-elementi kollha li influwenzaw il-klassifikazzjonijiet ġew inkorporati fil-metodoloġija.

–Ma kienx hemm biżżejjed divulgazzjoni; xi għodda ġodda, kriterji u metodoloġiji antiki ma ġewx iddivulgati.

–Il-fatturi kwalitattivi u kwantitattivi, il-mudelli u evidenza storika ma ġewx irreġistrati b'mod adegwat.

–L-analiżi annwali tal-metodoloġiji ma kinitx suffiċjenti.

–Il-klassifikazzjonijiet ma ġewx immonitorjati wara li nbidlet il-metodoloġija ta' klassifikazzjoni.

–Xi informazzjoni li ntużat biex issostni l-klassifikazzjonijiet tal-kreditu kienet antikwata.

–Id-divulgazzjoni ta' bidliet fil-klassifikazzjonijiet għandha tkun trasparenti u f'waqtha.

–L-arkitettura tal-IT u l-mekkaniżmu ta' kontroll għandhom jappoġġaw b'mod xieraq il-kontinwità u r-regolarità tad-divulgazzjonijiet tal-klassifikazzjonijiet.

–Il-proċess ta' disseminazzjoni tal-klassifikazzjonijiet għandu jiġi mmonitorjat.

–Ir-responsabbiltajiet fil-proċess tal-pubblikazzjoni ta' klassifikazzjonijiet għandhom jiġu allokati u dokumentati b'mod ċar.

–Il-Bord tad-Diretturi u l-funzjoni ta' analiżi kienu involuti f'attivitajiet ta' klassifikazzjoni.

–Il-kunflitti ta' interess ma ġewx ikkontrollati biżżejjed għal analisti sovrani involuti f'attivitajiet ta' riċerka.

–L-entitajiet klassifikati mhux dejjem kellhom l-opportunità li jappellaw qabel il-pubblikazzjoni ta' klassifikazzjoni.

–Partijiet terzi mhux awtorizzati kellhom aċċess għal azzjonijiet ta' klassifikazzjoni li kienu għadhom se jsiru.

–Instabu inadegwatezzi fil-kontrolli ta' awtorizzazzjoni u ta' aċċess tas-sistemi tal-IT.

–Dewmien sinifikanti bejn id-deċiżjonijiet tal-klassifikazzjoni u l-pubblikazzjoni tagħhom.

–Persunal żagħżugħ u persunal ġdid kellu responsabbiltajiet analitiċi konsiderevoli.

–Nuqqas ta' kontrolli ta' kwalità fuq informazzjoni użata u riċevuta mill-fornituri tad-data.

–Applikazzjoni inkompleta tal-metodoloġija sħiħa matul il-proċess ta' monitoraġġ tal-klassifikazzjoni.

–Divulgazzjoni insuffiċjenti tal-oqfsa analitiċi differenti użati.

–Dewmien fl-ikkompletar tal-analiżijiet annwali tal-klassifikazzjonijiet.

–Il-funzjoni tal-analiżi interna, inkluża l-analiżi tal-metodoloġiji, il-mudelli u s-suppożizzjonijiet ewlenin ta’ klassifikazzjoni, għandhom jissaħħu sabiex tiġi żgurata l-indipendenza.

–Il-membri tal-Bord għandhom għarfien limitat tal-obbligi regolatorji, laqgħat insuffiċjenti u interazzjoni limitata mal-funzjoni ta' kontroll.

–L-attivitajiet ta' monitoraġġ tad-diretturi indipendenti tal-bord superviżorju għandhom jiġu rinforzati.

–Il-Bord Amministrattiv u l-Bord Superviżorju għandhom ikunu konformi mar-Regolament CRA.

–Il-funzjoni ta' konformità u l-funzjoni tal-analiżi interna għandhom ikunu indipendenti. L-analisti ta' klassifikazzjoni, l-azzjonisti jew il-persunal inkarigat mill-iżvilupp tan-negozju ma għandhomx ikunu involuti fl-approvazzjoni tal-metodoloġiji.

–Il-funzjoni ta' konformità għandu jkollha riżorsi adegwati u l-funzjonijiet u r-responsabbiltajiet tagħha għandhom jiġu allokati b'mod ċar.

–Il-proċeduri interni għall-validazzjoni u l-ittestjar retrospettiv tal-metodoloġiji għandhom ikunu aktar ċari u aktar dettaljati.

–In-notifika tal-azzjoni ta' klassifikazzjoni lill-entità kklassifikata ma kinitx konformi mar-regolament għal xi CRAs u żiedet ir-riskju li tinħareġ informazzjoni kunfidenzjali u li l-emittent jinfluwenza d-deċiżjoni tas-CRA.

Sors: Il-QEA, ibbażat fuq informazzjoni pprovduta mill-ESMA.

Anness IV

Tqabbil tas-siti web tas-superviżuri fl-UE u fl-Istati Uniti

ESMA (taqsima CRA)
Sit web tas-SEC (taqsima Uffiċċju għall-Klassifikazzjoni tal-Kreditu (OCR))

1.Disponibbiltà u aċċessibbiltà tar-regolamenti rilevanti

Il-Kodiċi ta’ Prattiki Tajba dwar it-Trasparenza fil-Politiki Monetarji u Finanzjarji tal-IMF jirrakkomanda li testi ta’ regolamenti u direttivi u linji gwida ta’ oħra li huma applikabbli b’mod ġenerali, maħruġa mill-aġenziji finanzjarji¹ għandhom ikunu faċilment disponibbli għall-pubbliku.

–Huwa biss ir-Regolament CRA (ir-Regolament tal-UE Nru 1060/2009) u wieħed mit-tliet emendi li huma disponibbli.

–Is-sitt Regolamenti ta' Delega li jissupplimentaw ir-Regolament CRA mhumiex disponibbli.

–Ir-regolamenti ma jinstabux faċilment għax ma hemmx taqsima speċifika. Jeżistu żewġ possibbiltajiet:

•Li wieħed jiskrollja l-180 dokument fis-sottotaqsima CRAs, mingħajr possibbiltà li juża filtru.

•Li wieħed jitlaq mit-taqsima CRAs u jmur fit-tab ġeneriku "Dokumenti", fejn jistgħu jintużaw żewġ filtri (u wieħed minn dawn mhuwiex imqassam alfabetikament).

–Hemm taqsima speċifika "liġijiet dwar it-titoli" fuq il-paġna web tal-OCR minn fejn hemm links diretti għar-regolamenti kollha li jirrigwardaw l-NRSROs.

2.Disponibbiltà u aċċessibbiltà tar-rapporti tas-CRAs:

L-aġenziji finanzjarji għandhom joħorġu rapporti pubbliċi perjodikament dwar kif qed isegwu l-objettivi kumplessivi ta’ politika tagħhom² u l-aġenziji finanzjarji għandhom joħorġu rapport pubbliku perjodikament dwar l-iżviluppi importanti tas-settur(i) tas-sistema finanzjarja li għalihom huma għandhom responsabbiltà deżinjata.³

–Hemm żewġ tipi ta' rapporti:

•Is-superviżjoni mill-ESMA ta' aġenziji ta' klassifikazzjoni tal-kreditu, Rapport Annwali.

•Rapporti ad hoc

–Ma hemm l-ebda taqsima speċifika għal dawn ir-rapporti. Jeżistu l-istess żewġ possibbiltajiet:

•Li wieħed jiskrollja fit-taqsima ta' dokumenti tas-CRAs

•Li wieħed jitlaq mit-taqsima CRAs u jmur fit-tab "Dokumenti" u mbagħad juża il-filtri.

–Hemm taqsima speċifika "rapporti pubbliċi", fuq is-sit web tal-OCR, u dawn huma kklassifikati skont it-tip ta' rapport:

•Rapporti tal-persunal u Studji

•Gwida għall-persunal

•Rapporti annwali lill-Kungress

•Rapporti dwar l-Eżamijiet Annwali

3.Divulgazzjoni tas-CRAs irreġistrati:

Fl-UE, ir-Regolament CRA jipprovdi li "L-AETS (l-ESMA) għandha tippubblika fuq il-websajt tagħha lista ta’ aġenziji li jiggradaw (jikklassifikaw) il-kreditu rreġistrati skont dan ir-Regolament."⁴

–Hemm taqsima speċifika "Lista ta' CRAs irreġistrati u ċċertifikati" fejn l-utenti jistgħu jsibu l-isem tas-CRA, il-pajjiż ta' residenza, l-istatus (irreġistrat, iċċertifikat) u d-data effettiva tar-reġistrazzjoni.

–Hemm taqsima speċifika "Riżorsi tad-Diviżjoni" fejn l-utenti jistgħu jaraw l-NRSROs irreġistrati u d-data tar-reġistrazzjoni.

4.Divulgazzjoni tat-tipi ta’ klassifikazzjoni maħruġa minn kull CRA:

Fl-UE, ir-Regolament CRA jiddikjara li l-objettiv tiegħu huwa li "itejjeb l-integrità, it-trasparenza [..] ta’ attivitajiet tal-gradazzjoni (klassifikazzjoni) tal-kreditu, jikkontribwixxi [..] għall-funzjonament mingħajr xkiel tas-suq intern filwaqt li jinkiseb livell għoli ta’ protezzjoni għall-konsumatur u għall-investitur."⁵ Id-divulgazzjoni tat-tipi differenti ta’ klassifikazzjonijiet tikkontribwixxi għat-titjib fit-trasparenza tal-klassifikazzjonijiet tal-kreditu.

–Ma hemm l-ebda informazzjoni li hija faċilment disponibbli dwar liema tipi ta' klassifikazzjonijiet is-CRAs joħorġu attwalment.

–Madankollu, l-ESMA tippubblika rapport annwali imsejjaħ "kalkoli tas-sehem mis-suq għall-iskop tal-Artikolu 8d tar-Regolament CRA" fejn l-utenti jistgħu jsibu din l-informazzjoni. Jekk il-klassifikazzjonijiet ma jkunux mitluba jew ma jkun hemm l-ebda dħul għas-CRA fis-sena attwali għal dak it-tip ta' klassifikazzjoni, ma jidhrux fir-rapport.

–Fit-taqsima għal NRSROs irreġistrati, hemm "l-ordni li tagħti reġistrazzjoni" għal kull NRSRO li tispeċifika t-tip ta' klassifikazzjonijiet li s-CRAs joħorġu fiż-żmien tar-reġistrazzjoni kif ukoll kwalunkwe irtirar li jsir aktar tard.

5.Divulgazzjoni tal-forma jew tal-mudell għar-reġistrazzjoni:

Aċċess dirett għall-mudell għar-reġistrazzjoni jista’ jagħti CRAs ġodda fehim aħjar tal-proċess ta’ reġistrazzjoni u jħeġġiġhom japplikaw.

–Il-mudell għar-reġistrazzjoni mhuwiex disponibbli għall-pubbliku fuq is-sit web.

–It-tim tas-CRA jibgħat il-mudell wara li l-applikant ikun ikkuntattja lill-ESMA

–Il-formola ta' reġistrazzjoni tal-NRSRO hija disponibbli għall-pubbliku fuq is-sit web u tista' tinstab faċilment taħt it-taqsima Riżorsi għall-Eżaminar.

6.Aċċessibbiltà għad-divulgazzjonijiet pubbliċi regolatorji tas-CRAs:

Is-CRAs iridu jiddivulgaw bosta tipi ta’ informazzjoni lill-pubbliku. Pereżempju, fl-UE, ir-Regolament CRA jirrikjedi li s-CRAs jippubblikaw rapport ta’ trasparenza annwali b’informazzjoni dwar l-istruttura legali u l-appartenenza, mekkaniżmi ta’ kontroll intern, statistika dwar l-allokazzjoni tal-persunal, eċċ. Sabiex riżors ikun utli u biex jgħin lill-utenti ta’ klassifikazzjonijiet tal-kreditu biex ma "joqogħdu(x), b’mod agħmi, fuq il-gradazzjonijiet (klassifikazzjonijiet) ta’ kreditu, iżda […] iwettqu […] l-analiżi tagħhom u jadottaw id-diliġenza dovuta", l-investituri għandhom ikunu konxji minn dawn id-divulgazzjonijiet pubbliċi.

–Is-sit web tal-ESMA ma jagħmel l-ebda referenza għad-divulgazzjonijiet pubbliċi regolatorji fuq is-siti web tas-CRAs.

–L-NRSROs huma meħtieġa jagħmlu disponibbli għall-pubbliku xi partijiet mill-formola ta' reġistrazzjoni u l-formola annwali ta' ċertifikazzjoni. It-taqsima "Formoli NRSRO" fuq is-sit web tal-OCR fiha links għal siti web individwali tas-CRAs fejn l-utenti jistgħu jsibu dawn il-formoli.

7.Gwida għall-informaturi:

Informazzjoni speċifika u gwida għall-informaturi tnaqqas is-soll ta’ meta r-regolatur jiġi infurmat dwar imġiba ħażina u/jew ksur tar-regolamenti.

–L-ebda gwida speċifika ma hi disponibbli. Taħt it-taqsima CRA, hemm indirizz tal-email għal domandi: CRA-info@esma.europa.eu, li jista' jintuża wkoll biex jintbagħat ilment

–Hemm link għas-sit web tal-Uffiċċju għall-informaturi, li għandu ħafna informazzjoni

1L-aġenziji finanzjarji jirreferu għall-arranġamenti istituzzjonali għar-regolazzjoni, is-superviżjoni, u s-sorveljanza tas-sistemi finanzjari u ta’ pagament, inklużi swieq u istituzzjonijiet, bil-ħsieb li jippromwovu l-istabbiltà finanzjarja, l-effiċjenza fis-suq u l-protezzjoni tal-klijent-assi u tal-konsumatur – Anness: Definizzjonijiet ta’ ċerti termini, Code of Good Practices on Transparency in Monetary and Financial Policies: Declaration of Principles (Kodiċi ta’ Prattiki Tajba dwar it-Trasparenza fil-Politiki Monetarji u Finanzjarji: Dikjarazzjoni tal-Prinċipji), Fond Monetarju Internazzjonali, 1999.

2Il-Prinċipju 6.3 tal-Kodiċi ta’ Prattiki Tajba dwar it-Trasparenza fil-Politiki Monetarji u Finanzjarji tal-IMF: Dikjarazzjoni tal-Prinċipji, Fond Monetarju Internazzjonali, 1999.

3Il-Prinċipju 7.1 tal-Kodiċi ta’ Prattiki Tajba dwar it-Trasparenza fil-Politiki Monetarji u Finanzjarji tal-IMF: Dikjarazzjoni tal-Prinċipji, Fond Monetarju Internazzjonali, 1999.

4L-Artikolu 18(3).

5Il-Premessa 1.

Sors: Il-QEA.

Risposta tal-ESMA

Sommarju Eżekuttiv

VI

L-ESMA għamlet deċiżjoni konxja li tkun superviżur ibbażat fuq ir-riskju, meta assumiet li mhux ir-riskji kollha jistgħu jitneħħew, iżda pjuttost li l-azzjonijiet superviżorji għandu jkollhom l-għan li jiddentifikaw u jindirizzaw dawk bl-ikbar potenzjal biex jikkawżaw dannu lill-investituri u b’mod iktar ġenerali lill-istabbiltà finanzjarja.

L-approċċ ibbażat fuq ir-riskju tal-ESMA huwa mfassal biex jalloka riżorsi lil dawk l-oqsma l-iktar importanti u kien introdott wara l-ewwel sena ta’ superviżjoni tiegħu.

Minn dak iż-żmien l-oqsma ta’ riskju għoli kollha li ġew identifikati għal CRAs ta’ impatt għoli ġew indirizzati jew permezz ta’ investigazzjonijiet jew permezz ta’ superviżjoni kontinwa.

Il-qafas ibbażat fuq ir-riskju tal-ESMA jinkludi tliet fażijiet interdipendenti:

(i)Identifikazzjoni u valutazzjoni tar-riskju;

(ii)Prijoritizzazzjoni tar-Riskju; u

(iii)Definizzjoni tal-azzjonijiet superviżorji biex jiġu indirizzati r-riskji prijoritizzati.

Dan il-qafas huwa mibni fuq 13-il indikatur ta’ riskju u fuq bażi annwali, l-ESMA twettaq eżerċizzju strateġiku biex tiddefinixxi l-pjan ta’ ħidma superviżorja annwali li jistabbilixxi prijoritajiet u azzjonijiet għas-sena li ġejja. B’kollox, mill-2012, indikatur ta’ riskju kien identifikat bħala riskju għoli għal CRAs ta’ impatt għoli għal 39 darba.

Erba’ minn dawn ir-riskji identifikati kienu indirizzati permezz ta’ superviżjoni kontinwa. Il-35 oqsma ta’ riskju l-oħra kienu segwiti permezz ta’ investigazzjoni individwali jew tematika fis-sena wara l-identifikazzjoni.

It-tip ta’ investigazzjoni (individwali kontra tematika) tiddependi, fost kunsiderazzjonijiet oħrajn, fuq il-kumplessità u l-livell ta’ pekuljaritajiet tar-riskju identifikat. Barra minn hekk, bl-investigazzjoni kkonċentrata fuq l-oqsma ta’ riskju għoli osservati, in-natura interdipendenti tal-oqsma ta’ riskju tista’ tiskatta l-inkużjoni ta’ oqsma ta’ riskju li huma identifikati bħala ta’ riskju iktar baxx bħala parti mill-investigazzjoni.

Minbarra l-eżerċizzju strateġiku annwali, l-ESMA tissorvelja u tivvaluta r-riskji fuq bażi kontinwa. Jekk ma jkunux jagħmlu parti mill-eżerċizzju strateġiku, ir-riskji ġodda jiġu osservati permezz tas-superviżjoni kontinwa tagħna (analiżi tal-informazzjoni perjodika, analiżi tal-ilmenti, notifiki tal-bidliet fil-kundizzjonijiet inizjali tar-reġistrazzjoni, intervisti perjodiċi, eċċ.) u l-monitoraġġ tas-suq, sejjer isir eżerċizzju ta’ (ri)prijoritazzizzjoni biex jiġi żgurat li r-riżorsi jiġu allokati għar-riskji bl-ikbar potenzjal li jikkawżaw dannu għall-investituri u b’mod iktar ġenerali għall-istabbiltà finanzjarja.

L-ESMA tirrikonoxxi li hija meħtieġa sekwenza ta’ dokumentazzjoni iktar komprensiva biex tappoġġja l-prijoritizzazzjoni tar-riskju matul is-sena.

VII

Il-Manwal u l-Manwal Prattiku ta’ Superviżjoni tal-ESMA huma maħsubin biex jistabbilixxu l-qafas ta’ superviżjoni tal-ESMA, jiddeskrivu l-proċessi superviżorji u jiddeskrivu l-passi u l-prinċipji komuni li għandhom jiġu segwiti fi ħdan dawn il-proċessi.

Dawn id-dokumenti jistabbilixxu l-kompiti minimi ta’ superviżjoni li għandhom jitwettqu matul is-sena li jistgħu jiġu ppjanati. Madankollu, it-tipi eżatti ta’ kompiti ta’ superviżjoni u l-frekwenza tagħhom ma tistax tiġi stabbilita minn qabel minħabba n-natura imprevedibbli ta’ xi azzjonijiet superviżorji li huma mmexxija mill-profil tar-riskju dejjem jevolvi ta’ kull CRA.

Is-superviżjoni hija min-natura tagħha eżerċizzju dinamiku u, f’konformità mal-qafas tagħha bbażat fuq ir-riskju, l-ESMA trid tadatta l-fokus tal-attività superviżorja tagħha għan-natura dejjem tevolvi tal-industrija u tar-riskji osservati. Għal din ir-raġuni, il-Manwal u l-Manwal Prattiku ta’ Superviżjoni issa huma kkumplimentati minn: strateġiji u pjanijiet ta’ ħdima stabbiliti għas-CRAs l-iktar riskjużi fuq bażi annwali inkluż l-azzjonijiet li jridu jitwettqu sad-dati ta’ skadenza; il-laqgħat perjodiċi f’ċiklu ta’ impenn li jiġi stabbilit u kkomunikat kull sena lis-CRAs; u l-pjanijiet ta’ proġett għal kull investigazzjoni.

Fil-fehma tal-ESMA, dawn id-dokumenti kollha jikkostitwixxu sett komplut ta’ regoli u linji gwida li jagħtu lok għall-flessibbiltà meħtieġa biex jiġi adattat l-approċċ superviżjorju tal-ESMA u biex jintużaw l-għodod superviżorji bl-iktar mod effettiv.

L-ESMA tirrikonoxxi li r-rekord tal-analiżi li twettaq fuq l-informazzjoni perjodika rċevuta mis-CRAs jista’ jittejjeb. F’dan ir-rigward, l-Unità CRA qiegħda tiżviluppa għodda ġdida għall-monitoraġġ kontinwu tal-informazzjoni u l-finijiet ta’ valutazzjoni tar-riskju. Din l-għodda sejra tippermetti l-ħżin tal-kontribut u l-analiżijiet tas-superviżuri b’dokumenti ddedikati permezz tal-implimentazzjoni tal-mudelli strutturati, u b’hekk jittejbu l-prattiki ta’ żamma tar-rekords kemm tal-analiżi mwettqa kif ukoll tar-riskji identifikati.

Madankollu, l-ESMA tinnota li l-prattiki ta’ żamma tar-rekords li stabbilixxiet f’dawn l-aħħar snin ġew appoġġjati mill-obbligi regolatorji tagħha u kienu jirriflettu l-bżonnijiet interni tal-organizzazzjoni. Pereżempju, filwaqt li l-ESMA jaf ma tiddokumentax fuq livell intern il-passi intermedji kollha tal-analiżi tagħha matul l-investigazzjonijiet, is-sejbiet u l-evidenza ta’ sostenn kollha jiġu ddokumentati sew fl-ittri mibgħuta lis-CRAs.

Għalhekk, filwaqt li l-ESMA tirrikonoxxi li d-dokumentazzjoni u l-għodod ta’ monitoraġġ tagħha jistgħu jittejbu iktar, l-ESMA temmen li s’issa kienu effettivi u ppermettew lill-ESMA żżomm l-informazzjoni rilevanti li tappoġġja l-proċess ta’ teħid ta’ deċiżjonijiet tagħha.

VIII

L-ESMA implimentat approċċ ibbażat fuq ir-riskju li għandu l-għan li jagħti prijorità lill-attivitajiet superviżorji skont ir-riskji identifikati, sabiex tiġi żgurata allokazzjoni effiċjenti u effettiva tar-riżorsi.

Il-kunflitti ta’ interess u l-metodoloġiji huma parti mill-indikaturi tar-riskju vvalutati fi ħdan il-qafas tar-riskju tal-ESMA.

L-ESMA tivvaluta b’mod kontinwu r-riskju metodoloġiku bħala parti mis-superviżjoni kontinwa fejn tirċievi b’mod regolari u tanalizza medda wiesgħa ta’ informazzjoni relatata mal-metodoloġiji. Meta dawn l-indikaturi tar-riskju jkunu ġew identifikati bħala riskju għoli fis-CRAs, l-ESMA kopriethom b’mod sistematiku permezz tal-azzjonijiet superviżorji tagħha, inkluż pereżempju l-investigazzjonijiet tematiċi dwar il-metodoloġiji tal-bank b’liema l-ESMA vvalutat il-konformità mar-rekwiżiti ta’ użu tal-metodoloġiji li huma rigorużi, sistemiċi, kontinwi u soġġetti għal validazzjoni.

Barra minn hekk, l-ESMA vvalutat il-konformità tal-metodoloġiji mar-rekwiżiti ta’ CRAR anki bħala parti minn investigazzjonijiet oħrajn, għalhemm ir-riskju metodoloġiku ma kienx il-fokus ewlieni u l-livell ta’ analiżi mwettaq varja skont il-kamp ta’ applikazzjoni tal-investigazzjoni. Fl-2015, l-ESMA wettqet ukoll investigazzjoni dwar il-validazzjoni tal-metodoloġiji. Għal iktar dettalji ara t-tweġiba tal-ESMA għall-paragrafi 81-84.

B’referenza għall-kunflitti ta’ interess, is-CRAR kollu huwa mfassal biex jindirizza l-kunflitti ta’ interess u l-biċċa l-kbira tad-dispożizzjonijiet stabbiliti skont is-CRAR huma marbutin mad-dmir tas-CRA li tiżgura l-indipendenza tal-attivitajiet ta’ klassifikazzjoni tagħha (evitar, identifikazzjoni, ġestjoni u divulgazzjoni tal-kunflitti). Sa mill-bidu tal-attività superviżorja, l-ESMA ffukat sforzi superviżorji sinifikanti fuq il-valutazzjoni tal-miżuri li ddaħħlu fis-seħħ mis-CRAs biex jiġu evitati kunflitti ta’ interess. Għalhekk, il-biċċa l-kbira tal-interazzjonijiet mas-CRAs u s-sejbiet wara l-investigazzjonijiet tal-ESMA huma relatati mad-dispożizzjonijiet tas-CRAR li jikkonċernaw l-indipendenza u l-evitar tal-kunflitti ta’ interess. Dan huwa wkoll ċar mir-rapporti annwali pubbliċi u l-pjanijiet ta’ ħidma tal-ESMA fejn l-ESMA tidentifika r-riskji superviżorji ewlenin li sejra tiffoka fuqhom fis-snin li ġejjin u tipprovdi informazzjoni dwar il-kwistjonijiet ewlenin identifikati matul l-investigazzjonijiet preċedenti. Bl-istess mod, iż-żewġ notifiki pubbliċi maħruġin mill-ESMA, rispettivament f’Ġunju 2014 u f’Ġunju 2015, it-tnejn jirreferu għall-ksur tad-dispożizzjonijiet tas-CRAR li jikkonċernaw miżuri biex tiġi żgurata indipendenza u jiġu evitati kunflitti ta’ interess potenzjali. Għal iktar dettalji ara t-tweġiba tal-ESMA għall-paragrafi 87-89.

Fid-dawl ta’ dak kollu li ntqal hawn fuq, l-ESMA hija ssodisfata li allokat ir-riżorsi meħtieġa biex tindirizza ir-riskji li identifikat rigward il-metodoloġiji u l-kunflitti ta’ interess. L-ESMA sejra tkompli tissorvelja dawn l-oqsma u sejra tieħu azzjonijiet xierqa fl-oqsma fejn jirriżultaw riskji sinifikanti.

X

Il-mandat tal-ESMA għas-CEREP skont ir-Regolament CRA huwa li tiġbor id-dejta tal-prestazzjoni storika minn kull CRA u tagħmel din disponibbli għall-utenti fuq sit web ċentrali.

Filwaqt li s-CEREP ma jinkludix lista eżawrjenti tal-istatistika kollha possibbli, l-utenti billi jħaddmu diversi queries jistgħu effettivament jirkupraw statistika oħra differenti li tintuża b’mod komuni fl-industrija. Dan l-approċċ intgħażel peress li l-utilità tal-istatistika hija soġġettiva ħafna fin-natura tagħha u tiddependi ħafna fuq l-objettiv finali tal-utent li tista’ tvarja b’mod sinifikanti.

L-ESMA tixtieq tenfasizza li hija biss id-dejta li tgħaddi minn verifiki ta’ validazzjoni estensivi inkorporati fl-għodda tal-ġbir tad-dejta (50 verifika fil-livell 1 u 50 verifika fil-livell 2) u l-verifiki tal-kompletezza sistematika, li tinħażen fil-bażi tad-dejta u fl-aħħar nett issir disponibbli fuq is-CEREP. Minbarra li jiżguraw il-kwalità tad-dejta, dawn il-passi jiżguraw l-istandardizzazzjoni u l-komparabbiltà tad-dejta sottomessa, kif ukoll konsistenza maż-żmien.

Ladarba d-dejta tgħaddi minn dawn il-verifiki inizjali u tiġi ssejvjata fil-bażi tad-dejta, jitwettqu verifiki ad-hoc fuq bażi kontinwa biex tiġi żgurata iktar il-konsistenza u l-kwalità tad-dejta. Il-fatt li m’hemm ebda rikonċiljazzjoni sistematika ma’ bażijiet tad-dejta oħrajn hija konsegwenza diretta tal-limitazzjoni li d-dejta tas-CEREP hija nieqsa minn identifikaturi komuni. Din il-kwistjoni sejra tiġi solvuta peress li parti mill-implimentazzjoni tal-Pjattaforma tal-Klassifikazzjoni Ewropea (ERP) bħall-Istandard Tekniku Regolatorju (RTS) relatat tinkludi r-rekwiżit ta’ rapportar - fejn ikun applikabbli - l-identifikaturi globali (bħall-Identifikaturi tal-Entità Legali, kodiċijiet BIC, ISINs, eċċ).

Barra minn hekk, għandu jiġi nnotat li fuq bażi ad-hoc u sal-estent possibbli, l-ESMA tiċċekkja l-validità tad-dejta mal-bażijiet tad-dejta l-oħra.

XI (a)

L-ESMA taċċetta din ir-rakkomandazzjoni.

L-ESMA tirrikonoxxi li d-dokumentazzjoni tal-valutazzjoni tagħha tista’ tittejjeb biex tipprovdi evidenza sħiħa fid-dokumenti ta’ ħidma tagħha tal-valutazzjoni mwettqa u biex tiffaċilità sekwenza ta’ prova tal-analiżi tagħha.

XI (b)

L-ESMA taċċetta din ir-rakkomandazzjoni.

XI (c)

L-ESMA taċċetta parzjalment din ir-rakkomandazzjoni.

L-ESMA sejra taġġorna l-manwal ta’ superviżjoni u l-manwal prattiku ta’ superviżjoni tagħha meta jkun meħtieġ, sabiex jiġi inkorporat l-għarfien u l-esperjenza miksubin.

L-ESMA tibqa’ fiduċjuża li fil-kuntest tal-investigazzjonijiet, il-konklużjonijiet u s-sejbiet kollha rrapportati lis-CRAs u l-evidenza ta’ sostenn jiġu ddokumentati sew.

L-ESMA tirrikonoxxi li r-rekord tal-analiżi li twettaq fuq l-informazzjoni perjodika rċevuta mis-CRAs jista’ jittejjeb u bħalissa qiegħda ttejjeb il-prattiki ta’ żamma tar-rekords tagħha kemm tal-analiżi mwettqa kif ukoll tar-riskji identifikati. Madankollu, peress li n-numru ta’ CRAs irreġistrati jibqa’ limitat, l-ESMA ma tikkunsidrax li f’dan l-istadju hija meħtieġa għodda tal-IT iddedikata.

XI (d)

L-ESMA taċċetta parzjalment din ir-rakkomandazzjoni.

L-ESMA sejra tkompli tivvaluta b’mod regolari r-riskju metodoloġiku bħala parti mis-superviżjoni kontinwa tagħha u sejra twettaq azzjonijiet superviżorji ddedikati meta jiġu identifikati r-riskji, f’konformità mal-approċċ ibbażat fuq ir-riskju tal-ESMA.

XI (e)

L-ESMA taċċetta parzjalment din ir-rakkomandazzjoni.

L-ESMA sejra tkompli tivvaluta b’mod regolari r-riskji relatati ma’ kunflitti ta’ interess potenzjali bħala parti mis-superviżjoni kontinwa tagħha - inklużi l-miżuri u l-kontrolli li ddaħħlu fis-seħħ mis-CRAs biex jiġu ssorveljati l-attivitajiet ta’ negozju tal-analisti tal-klassifikazzjoni u t-tranżazzjonijiet finanzjarji - u sejra twettaq azzjonijiet superviżorji ddedikati meta jiġu identifikati r-riskji, f’konformità mal-approċċ ibbażat fuq ir-riskju tal-ESMA.

XI (f)

L-ESMA taċċetta parzjalment din ir-rakkomandazzjoni.

L-ESMA sejra tindirizza d-dgħjufijiet identifikati minn CRAs speċifiċi permezz tal-mandat superviżorju tagħha. Gwida addizzjonali għas-CRAs kollha dwar ir-rekwiżiti ta’ divulgazzjoni sejra tiġi kkunsidrata meta jkun meħtieġ u f’konformità mar-regolament.

XI (g)

L-ESMA taċċetta din ir-rakkomandazzjoni.

L-ESMA sejra tkompli fid-djalogu kontinwu tagħha mal-partijiet interessati biex tidentifika kif is-CEREP tista’ tittejjeb biex tappoġġja iktar il-bżonnijiet tal-utenti tagħha.

XI (h)

L-ESMA taċċetta din ir-rakkomandazzjoni.

L-ESMA bħalissa qiegħda ġġedded is-sit web tagħha. Il-verżjoni futura sejra tinkorpora t-titjib issuġġerit f’din ir-rakkomandazzjoni.

Parti I — Reġistrazzjoni u attivitajiet ta’ perimetru

27

L-ESMA talloka b’mod konsistenti tal-inqas żewġ assessuri biex jaħdmu fuq kull applikazzjoni għal reġistrazzjoni biex tiżgura l-prinċipju ta’ erba’ għajnejn aħjar minn tnejn. Barra minn hekk, kull deċiżjoni dwar inkompletezza, kompletezza u konformità (reġistrazzjoni jew rifjut) tiġi kkontestata permezz ta’ proċess ta’ approvazzjoni li jinvolvi l-koordinatur tal-applikazzjonijiet għal reġistrazzjoni, il-Kap ta’ Tim, il-Kap tal-Unità CRA u d-Direttur Eżekuttiv tal-ESMA.

Evidenza li tal-inqas żewġ assessuri kienu qegħdin jaħdmu fuq fajl ta’ reġistrazzjoni tista’ tinstab fil-korrispondenza interna tal-ESMA u fil-korrispondenza formali kollha mal-applikanti.

Evidenza tal-proċess ta’ approvazzjoni tal-ESMA tista’ tinstab fil-korrispondenza interna tal-ESMA. Barra minn hekk, id-deċiżjonijiet dwar inkompletezza u kompletezza huma ffirmati mid-Direttur Eżekuttiva tal-ESMA, filwaqt li r-reġistrazzjoni u d-deċiżjonijiet ta’ rifjut huma approvati formalment mill-Bord tas-Superviżuri tal-ESMA u ffirmati mill-President tal-ESMA.

Madankollu, l-ESMA tirrikonoxxi li d-dokumentazzjoni tal-prattiki interni tagħha tista’ tittejjeb.

Tweġiba komuni għall-paragrafi 28-29

Minn mindu l-ESMA ħadet f’idejha s-superviżjoni tas-CRAs f’Lulju 2011 u sa Settembru 2015, ivvalutat 17-il applikazzjoni għal reġistrazzjoni. 4 applikanti rtiraw l-applikazzjoni tagħhom, 6 applikanti kienu rrifjutati u 7 CRAs kienu rreġistrati.

Matul il-fażi ta’ konformità, l-ESMA tivvaluta d-dispożizzjonijiet rilevanti kollha skont is-CRAR inkluż il-konformità mar-rekwiżit tal-użu tal-metodoloġiji li huma rigorużi, sistemiċi, kontinwi u soġġetti għal validazzjoni. Ir-Regolament Delegat (UE) Nru 447/2012 (l-RTS dwar il-metodoloġiji) jipprovdi l-qafas għall-ESMA biex tivvaluta dawn ir-rekwiżiti.

Kull rekwiżit huwa vvalutat b’mod separat u l-ESMA ma tqisx biss il-metodoloġija speċifika li qiegħda tiġi vvalutata iżda anki d-dokumenti l-oħrajn kollha sottomessi mill-applikant bħall-politiki u l-proċeduri li jirregolaw il-proċess ta’ klassifikazzjoni u r-riżultati mill-validazzjoni tal-metodoloġija mwettqa mill-applikant. Kull meta l-ESMA tqis li hija meħtieġa informazzjoni addizzjonali sabiex twettaq l-analiżi tagħha, informazzjoni bħal din hija mitluba fil-kuntest tal-fażi ta’ konformità.

Fil-fehma tal-ESMA, id-dokumentazzjoni li ġiet irċevuta bħala parti mill-proċessi ta’ reġistrazzjoni ppermettulha tivvaluta bis-sħiħ ir-rekwiżiti stabbiliti fis-CRAR u fl-RTS dwar il-metodoloġiji.

F’dan ir-rigward, l-ESMA ma ffukatx biss fuq il-valutazzjoni tal-rigorożità tal-metodoloġiji matul il-proċess ta’ reġistrazzjoni iżda vvalutat id-dispożizzjonijiet kollha rilevanti.

Pereżempju, l-ESMA rrifjutat numru ta’ applikazzjonijiet għal reġistrazzjoni minħabba nuqqas ta’ konformità mar-rekwiżiti li ġejjin: rigorożità (3 każijiet); sistematiċi (2 każijiet); soġġetti għal validazzjoni (4 każijiet).

Dawn il-figuri juru li r-raġuni l-iktar komuni għal rifjut tal-applikazzjonijiet għal reġistrazzjoni minħabba nuqqas ta’ konformità mal-artikoli tal-RTS dwar il-metodoloġiji kienet in-nuqqas ta’ konformità mad-dispożizzjoni li titlob li jkun hemm metodoloġiji li huma soġġetti għal validazzjoni.

B’referenza għad-dokumentazzjoni tal-analiżi tagħha, l-ESMA applikat id-dispożizzjonijiet tas-CRAR. L-Artikolu 18 tas-CRAR jistipula li meta l-ESMA tirrifjuta li tirreġistra CRA, din għandha tagħti r-raġunijiet sħaħ għad-deċiżjoni tagħha; f’dan ir-rigward l-ESMA ddokumentat sew il-valutazzjoni tagħha fid-deċiżjonijiet ta’ rifjut adottati mill-Bord tas-Superviżuri.

Madankollu, l-ESMA tirrikonoxxi li - anki jekk mhux mitluba mis-CRAR - id-dokumentazzjoni tal-valutazzjoni tagħha tista’ tittejjeb biex tipprovdi evidenza sħiħa fid-dokumenti ta’ ħidma tagħha tal-valutazzjoni mwettqa u biex tiffaċilità sekwenza ta’ prova tal-analiżi tagħha.

30

Skont id-dispożizzjonijiet tas-CRAR, l-ESMA ma għandhiex timponi rekwiżiti rigward ir-reġistrazzjoni li mhumiex ipprovduti fir-Regolament. Għalhekk, l-ESMA ma tistax titlob sett predefinit ta’ informazzjoni jew tiddefinixxi livell minimu ta’ aċċettazzjoni tad-dettall. Madankollu l-ESMA tixtieq tinnota li kull meta ħasset li kienet meħtieġa informazzjoni addizzjonali sabiex twettaq il-valutazzjoni tal-konformità tagħha, tali informazzjoni kienet mitluba fil-qafas tal-proċess ta’ reġistrazzjoni.

B’referenza għad-differenzi fil-livell ta’ dettall fid-dokumentazzjoni tal-metodoloġiji, l-ESMA tixtieq tenfasizza li l-fajls ta’ reġistrazzjoni eżaminati għamlu referenza għal CRAs differenti attivi f’setturi differenti. Il-kontenut tal-metodoloġiji huwa min-natura tiegħu stess differenti minn CRA għal oħra u - fi ħdan l-istess CRA - minn klassi ta’ assi għal oħra u m’hemm l-ebda dispożizzjoni fis-CRAR li titlob lis-CRAs iħejju l-metodoloġiji tagħhom skont format iddefinit minn qabel.

Fir-rigward tal-possibbiltà li jkun hemm xi nuqqas fil-metodoloġiji ta’ xi informazzjoni inkluża fl-RTS (jiġifieri t-tekniki ta’ mmudellar jew kwantitattivi, id-dikjarazzjoni tal-importanza ta’ kull fattur kwalitattiv jew kwantitattiv, eċċ), l-RTS ma tistabilixxix rekwiżiti ta’ divulgazzjoni regolatorji iżda tistipula regoli li għandhom jintużaw mill-ESMA fil-valutazzjoni tal-konformità tal-metodoloġiji tal-klassifikazzjoni tal-kreditu mar-rekwiżiti stabbiliti fl-Artikolu 8(3) tas-CRAR. B’referenza għal dawn ir-rekwiżiti, minbarra l-informazzjoni disponibbli għall-pubbliku, l-ESMA rċeviet id-dokumentazzjoni interna kollha tas-CRA li ppermettiet lill-ESMA tivvaluta jekk il-metodoloġija ssodisfatx ir-rekwiżiti stabbiliti fl-RTS.

Fl-aħħarnett, fir-rigward tal-fajl ta’ reġistrazzjoni speċifiku, l-ESMA rċeviet l-informazzjoni dwar l-immudellar u t-tekniki kwantitattivi fil-fażi ta’ qabel ir-reġistrazzjoni iżda fil-fatt ma kinitx inkluża fil-fajl ta’ reġistrazzjoni msemmi.

Tweġiba komuni għall-paragrafi 31-34

L-ESMA wettqet attività ta’ perimetru mill-bidu tagħha u, b’mod parallel għan-notifiki mill-NCAs, wettqet b’mod regolari analiżi indipendenti.

L-ESMA kienet f’kuntatt ma’ diversi fornituri ta’ klassifikazzjoni tal-kreditu potenzjali u l-maġġoranza ta’ dawn l-entitajiet ġew identifikati b’mod dirett mill-ESMA. Din l-attività ppermettiet lill-ESMA tidentifika b’mod f’waqtu l-kumpaniji li għandhom jiġu rreġistrati bħala CRAs.

Fil-fehma tal-ESMA, iż-żewġ attivitajiet - il-valutazzjoni interna tal-ESMA u l-kontribuzzjoni mill-NCAs - huma importanti bl-istess mod.

Xi wħud mill-entitiajiet skoperti kienu fil-fatt qegħdin iwettqu attivitajiet li jaqgħu taħt il-kamp ta’ applikazzjoni tas-CRAR u kienu għaldaqstant irreġistrati bħala CRA. Dawn l-entitajiet kollha kienu identifikati qabel ma l-ESMA ppubblikat il-Linji Gwida tagħha dwar il-Kamp ta’ Applikazzjoni tar-Regolament CRA fit-30 ta’ Lulju 2013. F’dawn il-Linji Gwida, l-ESMA għamlet ċar lill-pubbliku li l-ħruġ ta’ klassifikazzjonijiet mingħajr ma jkunu rreġistrati huwa ksur tas-CRAR għal liema l-ESMA għandha l-awtorità li timponi multa. L-ESMA ma użatx din is-setgħa s’issa peress li ma identifikatx xi kumpanija li wettqet attivitajiet ta’ klassifikazzjoni tal-kreditu wara l-pubblikazzjoni tal-Linji Gwida.

Tweġiba komuni għall-paragrafi 35-40

L-ESMA tinnota li hija responsabbli biss għar-reġistrazzjoni u s-superviżjoni tas-CRAs fl-UE u li l-funzjonament tal-Eurosistema ma jaqax taħt il-mandat tal-ESMA.

L-eżitu tal-proċess ta’ reġistrazzjoni tal-ESMA ma għandu l-ebda influwenza fuq ir-regoli li jirregolaw l-aċċettazzjoni tal-klassifikazzjonijiet tal-kreditu fl-Eurosistema.

Parti II — Ippjanar u Ġestjoni tar-Riskju

48

Il-qafas tal-ESMA huwa ddisinjat b’tali mod li taħt kull kategorija ta’ riskju, jiġi elenkat it-tħassib ewlieni identifikat. Ġeneralment, huwa t-tħassib l-iktar sinifikati li mbagħad sejjer imexxi l-valutazzjoni globali għal qasam ta’ riskju partikolari. Barra minn hekk, ir-riskji kollha li huma identifikati huma ddokumentati.

49

Il-fatt jekk id-dokumenti kollha ġewx analizzati, u b’liema riżultati, huwa sistematikament ivverifikat matul id-diskussjonijiet bilaterali bejn ir-riskju u l-persunal superviżorju. Madankollu, l-ESMA tirrikonoxxi li hija nieqsa minn dokumentazzjoni formali ta’ din l-interazzjoni.

50

Il-kontribut għall-analiżi strateġika fundamentali li tal-inqas issir fuq bażi annwali hija ddokumentata fil-klassifiki. Ir-raġuni għaliex bidla fil-valutazzjoni tar-riskju li tista’ sseħħ wara l-laqgħat ta’ verifika tal-konsistenza bejn it-tim tar-riskju u t-tim superviżorju mhijiex iddokumentata hija li dawn il-laqgħat huma parti mill-fażi ta’ finalizzazzjoni tal-kompilazzjoni tad-dashboard tar-riskju.

L-ESMA tirrikonoxxi li hija meħtieġa sekwenza ta’ dokumentazzjoni iktar komprensiva biex tappoġġja l-prijoritizzazzjoni tar-riskju matul is-sena. F’dan ir-rigward, l-ESMA bħalissa qiegħda tiżviluppa repożitarju ġdid li huwa ddisinjat b’tali mod biex tirreġistra t-tibdil fil-valutazzjoni tar-riskju fuq bażi kontinwa.

Tweġiba komuni għall-paragrafi 52-53

L-appoċċ ibbażat fuq ir-riskju tal-ESMA kien introdott wara l-ewwel sena ta’ superviżjoni tiegħu. Minn dak iż-żmien l-oqsma ta’ riskju għoli kollha li ġew identifikati għal CRAs ta’ impatt għoli ġew indirizzati jew permezz ta’ investigazzjonijiet jew permezz ta’ superviżjoni kontinwa.

Il-qafas ibbażat fuq ir-riskju tal-ESMA jinkludi tliet fażijiet interdipendenti (i) Identifikazzjoni u valutazzjoni tar-riskju, (ii) Prijoritizzazzjoni tar-Riskju; u (iii) Definizzjoni tal-azzjonijiet superviżorji biex jiġu indirizzati r-riskji prijoritizzati. Dan il-qafas huwa mibni fuq 13-il indikatur ta’ riskju u tal-inqas fuq bażi annwali l-ESMA twettaq eżerċizzju strateġiku bil-għan li tiddefinixxi l-pjan ta’ ħidma superviżorja annwali li jistabbilixxi prijoritajiet u azzjonijiet għas-sena li ġejja.

B’kollox, mill-2012, indikatur ta’ riskju kien iidentifikat bħala riskju għoli għall-erba’ CRAs ta’ impatt għoli għal 39 darba.

Erba’ minn dawn ir-riskji identifikati kienu indirizzati permezz ta’ superviżjoni kontinwa. Il-35 qasam ta’ riskju l-oħrajn kienu segwiti permezz ta’ investigazzjoni individwali jew tematika fis-sena wara l-identifikazzjoni.

It-tip ta’ investigazzjoni (individwali kontra tematika) tiddependi, fost affarijiet oħra, fuq il-kumplessità u l-livell ta’ pekuljaritajiet tar-riskju identifikat. Barra minn hekk, bl-investigazzjoni kkonċentrata fuq l-oqsma ta’ riskju għoli osservati, in-natura interdipendenti tal-oqsma ta’ riskju tista’ tiskatta l-inkużjoni ta’ oqsma ta’ riskju li huma identifikati bħala ta’ riskju iktar baxx bħala parti mill-investigazzjoni.

Pereżempju, l-ESMA nediet investigazzjoni fil-klassifikazzjonijiet tal-kreditu finanzjarji strutturati bbażati fuq riskju għoli identifikati fil-kategorija tar-riskju assoċjata għar-riskju tal-portafoll. Madankollu, biex ikollha idea komprensiva ta’ din il-klassi ta’ assi u tal-prattiki rilevanti adottati mis-CRAs, l-ESMA trid tikkunsidra l-aspetti kollha sottostanti għall-proċess ta’ klassifikazzjoni, li evidentement jinkludu wkoll aspetti koperti minn indikaturi oħrajn (eż. l-allokazzjoni tar-riżorsi għall-attività ta’ monitoraġġ tal-klassifikazzjoni, l-informazzjoni użata matul il-proċess ta’ klassifikazzjoni, kif ukoll l-applikazzjoni u r-reviżjoni tal-metodoloġiji rilevanti).

Minbarra l-eżerċizzju strateġiku annwali li jiġi organizzat, l-ESMA tissorvelja u tivvaluta r-riskji fuq bażi kontinwa. Jekk ma jkunux jagħmlu parti mill-eżerċizzju strateġiku, ir-riskji jiġu osservati permezz tas-superviżjoni kontinwa tagħna (analiżi tal-informazzjoni perjodika, analiżi tal-ilmenti, notifiki ta’ tibdil fil-kundizzjonijiet inizjali tar-reġistrazzjoni, intervisti perjodiċi, eċċ.) u l-monitoraġġ tas-suq, sejjer isir eżerċizzju ta’ (ri)prijoritazzizzjoni biex jiġi żgurat li r-riżorsi jiġu allokati għar-riskji bl-ikbar potenzjal li jikkawżaw dannu għall-investituri u b’mod iktar ġenerali għall-istabbiltà finanzjarja.

54

L-ESMA strutturat xi investigazzjoni tal-passat fuq klassifikazzjonijiet ta’ klassijiet ta’ assi speċifiċi, madankollu dan ma jfissirx li l-investigazzjoni ma ffukatx fuq l-aspetti tar-riskju tan-negozju identifikati mill-qafas ta’ valutazzjoni tar-riskju. Għall-kuntrarju, jintużaw klassijiet ta’ assi speċifiċi (li jirriżultaw bħala importanti fil-valutazzjoni tar-Riskju Ambjentali / Riskju tal-Portafoll) sabiex jinbena kampjun konsistenti u sinifikanti li permezz tiegħu l-investigazzjoni tista’ tivvaluta r-riskji ewlenin identifikati għas-CRA(s) rilevanti. Barra minn hekk, filwaqt li jaf nivvalutaw riskju speċifiku fid-dettall għal klassi ta’ assi partikolari, ġeneralment il-pjan ta’ azzjoni korrettiva sejjer jitlob għal rimedjazzjoni tal-kwistjonijiet rilevanti osservati fil-klassijiet ta’ assi kollha, u mhux biss għal dik soġġetta għall-investigazzjoni.

55

L-ESMA għamlet deċiżjoni konxja li tkun superviżur ibbażat fuq ir-riskju, meta wieħed jassumi li mhux ir-riskji kollha jistgħu jitneħħew, iżda pjuttost li l-azzjonijiet superviżorji għandu jkollhom l-għan li jidentifikaw u jindirizzaw dawk bl-ikbar potenzjal biex jikkawżaw dannu lill-investituri u l-istabbiltà finanzjarja.

Parti III — Superviżjoni

Tweġiba komuni għall-paragrafi 63-64

L-ESMA tinnota li l-Manwal u l-Manwal Prattiku ta’ Superviżjoni huma maħsubin biex jistabbilixxu qafas superviżorju tal-ESMA, jiddeskrivu l-proċessi superviżorji u jiddefinixxu l-passi u l-prinċipji komuni li għandhom jiġu segwiti fi ħdan dawn il-proċessi. Dawn id-dokumenti jistabbilixxu l-kompiti minimi ta’ superviżjoni li għandhom jitwettqu matul is-sena li jistgħu jiġu ppjanati a priori.

L-ESMA temmen li t-tipi eżatti ta’ kompiti ta’ superviżjoni u l-frekwenza tagħhom ma jistgħux jiġu stabbiliti f’dawn id-dokumenti minħabba n-natura imprevedibbli ta’ xi attivitajiet superviżorji li huma mmexxija mill-profil tar-riskju ta’ kull CRA. Għal din ir-raġuni l-Manwal u l-Manwal Prattiku ta’ Superviżjoni issa huma dejjem ikkumplimentati minn: strateġiji annwali u pjanijiet ta’ ħidma għas-CRAs l-iktar riskjużi li jinkludu l-azzjonijiet li għandhom jitwettqu sad-dati ta’ skadenza; il-laqgħat f’ċiklu ta’ impenn li jiġi stabbilit u kkomunikat kull sena lis-CRAs; il-pjanijiet ta’ proġett għal kull investigazzjoni.

L-ESMA temmen li jekk tmur lil hinn minn dan u tgħaqqad il-kompiti superviżorji u l-iskedi ta’ żmien tagħhom - billi tinkludihom fil-manwali u l-manwali prattiċi tal-ESMA - dan jillimita b’mod mhux mixtieq l-effettività tas-superviżjoni tagħha.

65

L-ESMA tinnota li dan l-aħħar stabbilixxiet pjanijiet ta’ sorveljanza individwali għas-CRAs l-iktar riskjużi.

Madankollu, anki qabel introduċiet pjanijiet ta’ sorveljanza individwali, l-ESMA dejjem iddefinixxiet fuq bażi annwali l-għażla taż-żmien ta’ verifiki superviżorji regolari. Pereżempju l-frekwenza tal-laqgħat skont iċ-ċiklu ta’ impenn kienet stabbilita fuq bażi annwali u kkomunikata lis-CRA rilevanti. Bl-istess mod, l-analiżi tal-informazzjoni perjodika rċevuta mis-CRAs kienet skedata skont l-għażla taż-żmien tas-sottomissjoni u l-analiżi relatata kienet irreġistrata f’fajl iddedikat.

Madankollu, xi interazzjonijiet mas-CRAs sejrin iseħħu biss jekk l-ESMA tkun teħtieġ iktar kjarifiki jew jekk iseħħ avveniment speċifiku - pereżempju notifiki rċevuti mis-CRAs, is-sottomissjoni ta’ ilmenti, diskussjonijiet wara l-analiżi tal-informazzjoni perjodika - u għalhekk ma jistgħux jiġu ppjanati minn qabel.

L-ESMA temmen li l-approċċ superviżorju tagħha għandu jibqa’ flessibbli b’mod suffiċjenti sabiex jaġġusta għall-frekwenza u l-intensità tal-interazzjoni mas-CRAs ibbażati fuq l-avvenimenti jew ir-riskji osservati.

66

L-ESMA temmen li għandha tagħżel l-għodda superviżorja li tqis li hija l-iktar effettiva sabiex tilħaq l-objettivi superviżorji tagħha.

Fil-passat l-ESMA użat listi ta’ kontroll u kwestjonarji fejn xieraq, biex twettaq il-verifiki tagħha. Madankollu, l-ESMA tikkunsidra l-listi ta’ kontroll bħala għodda li taħdem b’mod effettiv biss għal ċerti attivitajiet superviżorji.

L-ESMA tfittex b’mod kontinwu li ttejjeb il-prattiki superviżorji tagħha, filwaqt li tqis ukoll prattiki ta’ superviżuri oħrajn. Madankollu, kwalunkwe paragun mal-għodod superviżorji użati mill-NCAs għandu jikkunsidra d-differenzi fit-termini tal-mandat, l-objettivi superviżorji, in-natura tal-industrija sorveljata u n-numru ta’ entitajiet issorveljati.

67

L-ESMA tirrikonoxxi li r-rekord tal-analiżi li jitwettaq fuq l-informazzjoni perjodika rċevuta mis-CRAs jista’ jittejjeb. F’dan ir-rigward, l-ESMA qiegħda tiżviluppa għodda ġdida għall-monitoraġġ kontinwu tal-informazzjoni u l-finijiet ta’ valutazzjoni tar-riskju. Din l-għodda sejra tippermetti l-ħżin tal-kontribut u l-analiżijiet tas-superviżuri b’dokumenti ddedikati permezz tal-implimentazzjoni tal-mudelli strutturati, u b’hekk sejra ttejjeb il-prattiki ta’ żamma tar-rekords kemm tal-analiżi mwettqa kif ukoll tar-riskji identifikati.

68

L-ESMA temmen li l-"fowlder tal-kriterji" s’issa qeda l-funzjoni li jiżgura konsistenza fid-deċiżjonijiet tagħha. Filwaqt li l-ESMA taqbel li d-dokumentazzjoni tista’ tittejjeb, is-superviżjoni tas-CRAs mill-ESMA bdiet fi tmiem l-2011 u biss wara li ttieħdu ammont suffiċjenti ta’ deċiżjonijiet, l-ESMA ħasset il-ħtieġa li tibda tiżviluppa bażi tad-dejta iktar strutturata. Wara erba’ snin ta’ attivitajiet superviżorji, l-informazzjoni inkluża fil-fowlder laħqet massa kritika suffiċjenti u l-ESMA dan l-aħħar implimentat għodda bbażata fuq wiki biex tiffaċilita l-użu effettiv ta’ din l-informazzjoni.

Tweġiba komuni għall-paragrafi 69-72

L-ESMA tirrikonoxxi li r-rekord tal-analiżi li twettaq fuq l-informazzjoni perjodika rċevuta mis-CRAs jista’ jittejjeb u, kif spjegat fil-paragrafi preċedenti, qiegħda tiżviluppa għodda ġdida għall-monitoraġġ kontinwu tal-informazzjoni u għal finijiet ta’ valutazzjoni tar-riskju.

Filwaqt li mhux l-attivitajiet kollha ġew iddokumentati b’mod sħiħ, id-dokumenti ta’ ħidma tal-ESMA xorta fihom evidenza tal-analiżi mwettqa. F’dan ir-rigward, l-ESMA tinnota li qiegħda taħdem b’riżorsi limitati u ż-żmien iddedikat għad-dokumentazzjoni jeħtieġ li jkun proporzjonat.

L-ESMA vvalutat jekk sistema tal-IT iddedikata tipprovdix benefiċċji u ppeżat dawn il-benefiċċji mal-ispejjeż ta’ installazzjoni u manutenzjoni. Peress li n-numru ta’ CRAs irreġistrati jibqa’ limitat, l-ESMA ma tikkunsidrax li f’dan l-istadju hija meħtieġa għodda tal-IT iddedikata u temmen li paragun mal-NCAs mhuwiex proporzjonat fid-dawl tan-numru ta’ CRAs irreġistrati u d-daqs tat-tim superviżorju tal-ESMA meta mqabbel mal-figuri rispettivi għall-biċċa l-kbira tal-NCAs.

73

L-ESMA tanalizza b’mod sistematiku u tagħti segwitu għall-informazzjoni mitluba bħala parti mill-investigazzjonijiet tagħha. Id-dokumenti ta’ ħidma tagħha juru li l-informazzjoni rilevanti kollha tinġabar b’mod sistematiku kemm matul l-investigazzjonijiet kif ukoll bħala parti mill-pjanijiet ta’ azzjoni korrettiva.

L-ESMA ma tiddokumentax il-passi intermedji kollha tal-analiżi tagħha; din hija deċiżjoni konxja meta jitqies li l-ESMA għandha numru limitat ta’ riżorsi u trid tużahom bl-iktar mod effettiv. Madankollu, l-eżiti tal-investigazzjonjiet kif ukoll l-evidenza ta’ appoġġ huma ddokumentati sew fl-ittri mibgħuta lis-CRAs. Fil-fatt, l-ESMA żżomm biżżejjed rekords biex turi u tiżgura li l-konklużjonijiet tal-investigazzjonijiet huma appoġġjati minn analiżi fil-fond tal-evidenza miġbura

74

L-ittri tal-ESMA lis-CRAs huma abbozzati f’konformità ma’ Manwal ta’ Superviżjoni, li ma jeħtieġx l-inklużjoni ta’ referenza għall-artikoli u l-paragrafi tas-CRAR minn fejn toriġina kull sejba.

L-ESMA temmen li l-ittri u l-pjanijiet ta’ azzjoni korrettiva tagħha jidentifikaw b’mod ċar l-oqsma kkonċernati ta’ nuqqas ta’ konformità u ma tarax il-valur miżjud li ssemmi b’mod espliċitu l-artikolu applikabbli tas-CRAR għal kull sejba.

75

It-tabelli ta’ segwitu huma dokumenti ta’ ħidma interni tal-ESMA; jitħejjew f’format standard fl-investigazzjonijiet kollha u l-evidenza ta’ sostenn tiġi ssejvjata b’mod sistematiku f’fowlders iddedikati. Madankollu, l-istandardizzazzjoni tista’ tirreferi biss għall-format użat; l-analiżijiet u l-kummenti inklużi fit-tabelli jvarjaw f’termini ta’ kontenut skont is-suġġett rilevanti analizzat.

80

L-ESMA tirrikonoxxi li hemm numru ta’ termini użati fis-CRAR li mhumiex iddefiniti. Madankollu, l-ESMA tista’ tiżviluppa biss gwida speċifika fl-ambitu tas-CRAR. L-ESMA għamlet dan fil-passat, sabiex tipprovdi trasparenza u kjarifiki ulterjuri dwar il-fehmiet superviżorji tagħha, pereżempju permezz ta’ linji gwida u rakkomandazzjonijiet, Mistoqsijiet u Tweġibiet u rapporti pubbliċi.

Tweġiba komuni għall-paragrafi 81-84

Sabiex jiġi żgurat li s-CRAs jikkonformaw mar-rekwiżiti regolatorji biex jintużaw metodoloġiji rigorużi, sistematiċi u kontinwi li huma soġġetti għal validazzjoni u ttestjar b’lura, l-ESMA tuża approċċ ibbażat fuq ir-riskju li jippermetti l-iffukar tar-riżorsi fuq dawk l-oqsma li huma l-iktar importanti. Il-metodoloġiji huma parti mill-indikaturi tar-riskju vvalutati fi ħdan il-qafas tar-riskju tal-ESMA.

L-ESMA tivvaluta b’mod kontinwu r-riskju metodoloġiku bħala parti mis-superviżjoni kontinwa fejn tirċievi b’mod regolari u tanalizza medda wiesgħa ta’ informazzjoni relatata mal-metodoloġija. Dan jagħti idea komprensiva tal-iżviluppi tal-univers ta’ metodoloġiji għal kull CRA.

Kull meta l-indikatur tar-riskju metodoloġiku jkun ġie identifikat bħala riskju għoli fis-CRAs, l-ESMA kopritu b’mod sistematiku permezz tal-azzjoni superviżorja tagħha, inkluż pereżempju l-investigazzjoni tematika dwar il-metodoloġiji tal-bank.

Barra minn hekk, l-ESMA vvalutat il-konformità tal-metodoloġiji mar-rekwiżiti ta’ CRAR anki bħala parti minn investigazzjonijiet oħrajn, għalhemm ir-riskju metodoloġiku ma kienx il-fokus ewlieni u l-livell ta’ analiżi mwettaq varja skont il-kamp ta’ applikazzjoni tal-investigazzjoni.

F’dan ir-rigward l-ESMA tinnota li tabella 4 - li tikkonċerna l-attività mwettqa mill-ESMA bħala parti minn xi investigazzjonijiet imwettqa fil-passat - ma tirriflettix l-attività sħiħa mwettqa mill-ESMA fir-rigward tal-metodoloġiji.

Bħala punt ġenerali, l-ESMA tixtieq tinnota li mhux fl-investigazzjonijiet kollha msemmija fit-tabella, irrivediet b’mod estensiv l-attività tal-Funzjoni ta’ Reviżjoni Interna li hija essenzjali biex jiġi żgurat li l-CRAs jużaw metodoloġiji li huma riġorużi, sistematiċi, kontinwi u soġġetti għal validazzjoni. F’dan il-kuntest, l-ESMA talbet u vvalutat informazzjoni, wettqet intervisti u ħarġet rakkomandazzjonijiet dwar l-attività ta’ tali funzjoni. Barra minn hekk, f’dawn l-investigazzjonijiet, l-ESMA vverifikat li s-CRA użat skala ta’ klassifikazzjoni unika biex tippermetti l-komparabbiltà tal-klassifikazzjonijiet fil-klassijiet ta’ assi differenti kif ukoll li l-Funzjoni ta’ Reviżjoni Interna adottat l-istess proċeduri għall-klassi ta’ assi rriveduti kollha ("kontinwi fil-klassi ta’ assi" fit-tabella).

Filwaqt li l-investigazzjoni tal-klassifikazzjoni tal-bank tiffoka b’mod speċifiku fuq il-metodoloġiji, l-investigazzjonijiet l-oħrajn tal-passat ma kellhomx bħala l-objettiv ewlieni tagħhom li jkopru r-riskji metodoloġiċi. Madankollu, l-ESMA vvalutat kif il-metodoloġiji jiġu żviluppati, approvati, riveduti u/jew applikati fil-klassijiet ta’ assi differenti u permezz ta’ diversi azzjonijiet ta’ klassifikazzjoni għall-kampjuni magħżulin f’dawn l-investigazzjonijiet. Wara dawn l-investigazzjonijiet, l-ESMA ħarġet ukoll rakkomandazzjonijiet speċifiċi lis-CRAs li jikkonċernaw il-qasam tal-metodoloġija.

Fid-dawl ta’ dak li ntqal hawn fuq, l-ESMA hija tal-fehma li t-Tabella 4 ma tirriflettix biżżejjed is-superviżjoni tal-metodoloġiji mwettqa fi ħdan l-investigazzjonijiet tematiċi.

F’dan l-isfond, l-ESMA temmen li s-superviżjoni tagħha tal-metodoloġiji s’issa kienet adegwata u effettiva. L-ESMA sejra tkompli tivvaluta b’mod regolari r-riskju metodoloġiku bħala parti mis-superviżjoni kontinwa tagħha u sejra twettaq azzjonijiet ta’ superviżjoni ddedikati meta jiġu identifikati r-riskji, skont l-approċċ ibbażat fuq ir-riskju tal-ESMA.

Tweġiba komuni għall-paragrafi 85-86

Filwaqt li l-ESMA tirrikonoxxi li sa ftit ilu ma kellhiex proċedura formali għall-eżaminazzjoni tan-notifiki tat-tibdil materjali fil-metodoloġiji eżistenti, l-ESMA kellha proċedura li tiddeskrivi fid-dettall l-attivitajiet ta’ reġistrazzjoni u monitoraġġ li l-Unità CRA jeħtieġ li ssegwi fir-rigward tan-notifiki tat-tibdil materjali fil-kundizzjonijiet għar-reġistrazzjoni inizjali, li tinkludi l-ħruġ ta’ tip / klassi ġdida ta’ klassifikazzjonijiet tal-kreditu.

Tweġiba komuni għall-paragrafi 87-89

L-ESMA tixtieq tenfasizza li s-CRAR kollu huwa mfassal biex jindirizza l-kunflitti ta’ interess u għalhekk, sa mill-bidu tal-attività superviżorja tiegħu, l-ESMA ffukat sforzi superviżorji sinifikanti fuq il-valutazzjoni tal-miżuri li ddaħħlu fis-seħħ mis-CRAs biex jiġu evitati l-kunflitti ta’ interess.

Anness I tas-CRAR għandu l-isem "Indipendenza u evitar ta’ kunflitti ta’ interess". L-ESMA wettqet analiżijiet għal kull waħda mis-sezzjonijiet inklużi f’dan l-Anness. Verifiki bħal dawn twettqu l-ewwelnett matul il-proċess ta’ reġistrazzjoni, u minn hemm ‘il quddiem fuq bażi kontinwa permezz tal-informazzjoni perjodika rċevuta mis-CRAs kif ukoll matul l-investigazzjonijiet tematiċi u individwali ad-hoc. Għaldaqstant, il-biċċa l-kbira tal-interazzjonijiet mas-CRAs u s-sejbiet wara l-investigazzjonijiet tal-ESMA huma marbutin mad-dispożizzjonijiet tas-CRAR li jikkonċernaw l-indipendenza u l-evitar tal-kunflitti ta’ interess.

Dan huwa wkoll ċar mir-rapporti annwali pubbliċi u l-pjanijiet ta’ ħidma tal-ESMA fejn l-ESMA tidentifika r-riskji superviżorji ewlenin li sejra tiffoka fuqhom fis-snin li ġejjin u tipprovdi informazzjoni dwar il-kwistjonijiet ewlenin identifikati matul l-investigazzjonijiet preċedenti. Bl-istess mod, iż-żewġ notifiki pubbliċi maħruġin mill-ESMA, rispettivament f’Ġunju 2014 u f’Ġunju 2015, it-tnejn jirreferu għall-ksur tad-dispożizzjonijiet tas-CRAR li jikkonċernaw miżuri biex tiġi żgurata indipendenza u evitar ta’ kunflitti ta’ interess potenzjali.

Kif spjegat qabel, l-ESMA implimentat approċċ ibbażat fuq ir-riskju li għandu l-għan li jidentifika riskji u li jagħti prijorità lill-attivitajiet ta’ sorveljanza kif xieraq. Il-kunflitti ta’ interess huma parti mill-indikaturi tar-riskju vvalutati fi ħdan il-qafas tar-riskju tal-ESMA. Meta dawn l-indikaturi jkunu ġew identifikati bħala ta’ riskju għoli fis-CRAs, l-ESMA kopriethom b’mod sistematiku permezz tal-azzjonijiet superviżorji tagħha.

Il-kunflitti ta’ interess potenzjali ppreżentati mill-għoti ta’ servizzi anċillari, servizzi pprovduti minn kumpaniji affiljati u ż-żamma ta’ titoli minn analisti, jikkonstitwixxu aspett wieħed mill-kunflitti ta’ interess potenzjali li tiffaċċja CRA. Barra minn hekk, in-nuqqas ta’ konformità mar-rekwiżiti dwar dawn il-kunflitti potenzjali ma kinitx identifikata mill-ESMA bħala riskju għoli, għalhekk l-ESMA ma wettqitx azzjoni superviżorja ddedikata f’dawn l-oqsma speċifiċi. Madankollu, dawn l-oqsma ġew issorveljati permezz ta’ superviżjoni kontinwa u analizzati fil-kuntest ta’ xi investigazzjonijiet imwettqa fil-passat. B’mod partikolari:

—L-ESMA kellha diversi interazzjonijiet mas-CRAs bħala parti mis-superviżjoni kontinwa tagħha rigward l-għoti ta’ servizzi minbarra klassifikazzjonijiet tal-kreditu u l-kunflitti ta’ interess potenzjali relatati. Twettqet ukoll analiżi ta’ dawn l-oqsma fil-kuntest ta’ żewġ investigazzjonijiet imwettqa mill-ESMA fil-passat.

—B'referenza għall-miżuri u l-kontrolli li ddaħħlu fis-seħħ mis-CRAs biex tiġi evitata d-divulgazzjoni ta' informazzjoni kunfidenzjali lil partijiet terzi jew lil kumpaniji affiljati, bħala parti mill-proċess ta' reġistrazzjoni, is-CRAs diġà ntalbu biex idaħħlu fis-seħħ salvagwardji b'saħħithom biex jiżguraw separazzjoni stretta bejn in-negozju tas-CRAs u attivitajiet oħrajn imwettqa minn kumpaniji affiljati. Bħala parti mis-superviżjoni kontinwa tagħha, l-ESMA tissorvelja b'mod regolari, l-appikazzjoni tal-kontrolli relatati u ta' kwalunkwe insuffiċjenzi fil-miżuri ta' kunfidenzjalità. Barra minn hekk, twettqet analizi tal-miżuri biex tiġi żgurata li informazzjoni kunfidenzjali ma tiġix kondiviża ma' partijiet terzi bħala parti minn diversi investigazzjonijiet imwettqa mill-ESMA.

—B'referenza għall-miżuri li ddaħħlu fis-seħħ mis-CRAs biex jevitaw kunflitti ta' interess relatati mal-attivitajiet ta' negozju tal-analisti tal-klassifikazzjoni u t-tranżazzjonijiet finanzjarji, l-ESMA eżaminat il-politiki u l-proċeduri relatati matul il-proċess ta' reġistrazzjoni u, fejn applikabbli, l-aġġornamenti rċevuti minn hemm 'il quddiem matul superviżjoni kontinwa. L-ESMA tirċievi b'mod regolari r-riżultati tal-kontrolli mwettqa mis-CRAs f'dan il-qasam u tagħti segwitu jekk meħtieġ. F'dan ir-rigward, l-ESMA tibbaża ruħha fuq is-sistema ta' kontroll intern tal-entitajiet issorveljati u tirreaġixxi meta taħseb li dawn il-kontrolli ma jaħdmux b'mod xieraq jew meta jkunu ġew identifikati riskji speċifiċi fil-qasam ikkonċernat.

Parti IV – Divulgazzjonijiet

Tweġiba komuni għall-paragrafi 92-94

Minbarra d-divulgazzjonijiet lill-pubbliku ġenerali, is-CRAR jinkludi rekwiżiti importanti oħrajn ta' divulgazzjoni, b'mod partikolari r-rekwiżiti ta' divulgazzjoni li jikkonċernaw ir-regoli dwar il-preżentazzjoni tal-klassifikazzjonijiet tal-kreditu u l-prospetti ta' klassifikazzjoni, li l-ESMA tivverifika b'mod regolari bħala parti mis-superviżjoni kontinwa tagħha u fil-kuntest tal-investigazzjonijiet u li huma essenzjali għall-utenti tal-klassifikazzjonijiet biex iwettqu l-analiżi tagħhom stess.

Fl-2014, l-ESMA kkonkludiet analiżi bil-għan li tiċċekkja l-livell ta' armonizzazzjoni tas-CRAs fil-ħarsien ta' ċerti rekwiżiti ta' divulgazzjoni inklużi fis-CRAR. L-għan ta' dak l-eżerċizzju kien li jiżgura konsistenza fis-CRAs kollha.

Fil-fatt, l-ESMA twettaq b'mod regolari valutazzjonijiet bejn is-CRAs biex tivverifika l-armonizzazzjoni fl-implimentazzjoni ta' ċerti rekwiżiti tas-CRAR, bħall-ħidma superviżorja mill-ESMA dwar il-konformità tas-CRAs li joħorġu klassifikazzjonijiet sovrani bir-rekwiżiti ta' divulgazzjoni l-ġodda introdotti bl-emendi tal-2013 għar-Regolament CRA (ara r-Rapport annwali u l-pjan ta' ħidma tal-ESMA tas-16 ta' Frar 2015).

Tweġiba komuni għall-paragrafi 95-99

L-ESMA tinnota li l-kontenut ta' dawn il-paragrafi mhuwiex relatat mas-superviżjoni tal-ESMA. L-rwol tal-ESMA huwa li tiżgura li s-CRAs jikkonformaw mas-CRAR u ma tistax tmur lil hinn id-dispożizzjonijiet inklużi fir-Regolament.

B'mod partikolari, il-valutazzjoni ta' jekk ir-rekwiżiti ta' divulgazzjoni attwali pprovduti mis-CRAR jippermettux lill-utenti ta' klassifikazzjonijiet iwettqu kompiti speċifiċi, jiġifieri biex iwettqu d-diliġenza dovuta tagħhom stess, mhijiex parti mid-dmirijiet tal-ESMA. Pereżempju:

M'hemm ebda dispożizzjoni fis-CRAR li titlob lis-CRAs iħejju l-metodoloġiji tagħhom skont format iddefinit minn qabel; għaldaqstant l-ESMA ma tista' timponi l-ebda divulgazzjoni standardizzata f'dak ir-rigward.

L-ESMA tixtieq tinnota wkoll li, speċjalment fil-kategorija tal-finanzi strutturata, is-CRA tista' tippubblika metodoloġiji li jinkludu prinċipji ġenerali applikabbli għal diversi klassijiet ta' assi (metodoloġiji ewlenin). Dawn il-metodoloġiji trasversali jinkludu biss prinċipji ġenerali u għandhom jinqraw flimkien mal-metodoloġija rilevanti għall-klassi ta' assi speċifika. Fil-valutazzjoni tal-konformità mar-rekwiżiti ta' divulgazzjoni stabbiliti fis-CRAR, l-ESMA tivverifika l-metodoloġiji rilevanti kollha applikabbli għal klassi ta' assi partikolari.

100

Is-CEREP jiċċentralizza statistika ta' prestazzjoni storika standardizzata li tapplika għat-tipi kollha ta' klassifikazzjonijiet u CRAs. Joffri flessibbiltà sħiħa lill-utenti fit-tħaddim tar-rapporti dwar kwalunkwe kombinazzjoni ta' dejta, skont l-interess tal-utent. Skont il-mandat legali, is-CRAs ma għandhomx għalfejn jagħmlu disponibbli "klassifikazzjonijiet storiċi", iżda pjuttost huma obbligati jirrapportaw "dejta ta' prestazzjoni storika". Bħala konsegwenza diretta, l-ESMA ma għandhiex mandat biex tippubblika informazzjoni dwar klassifikazzjonijiet ta' kreditu individwali permezz tas-CEREP.

Filwaqt li s-CEREP ma jinkludix lista eżawrjenti tal-istatistika kollha possibbli, l-utenti billi jħaddmu diversi 'queries', jistgħu effettivament jirkupraw statistika oħra, inkluż dik issuġġerita fir-rapport tal-Qorti. Dan l-approċċ intgħażel peress li l-utilità tal-istatistika hija soġġettiva ħafna fin-natura tagħha u tiddependi ħafna fuq l-objettiv finali tal-utent.

L-ESMA tirrikonoxxi li jkun utli li tiġi ffaċilitata iktar l-estrazzjoni tad-dejta mis-CEREP. Madankollu, il-fattibbiltà li jiġu implimentati iktar funzjonijiet ta' tniżżil u għażliet ta' filtrazzjoni, ġiet ivvalutata mill-ESMA fil-konfront ta': ir-restrizzjonijiet tal-mandat legali tagħha, il-possibbiltà li tiġi kkalkolata din l-istatistika fi ħdan l-istruttura tad-dejta CEREP eżistenti u d-diversità tad-dejta filwaqt li tinżamm il-flessibbiltà ta' tfittxija tal-għodda, is-sinerġiji mar-rekwiżiti ta' divulgazzjoni ġodda għall-pubblikazzjoni tal-Pjattaforma Ewropea tal-Klassifikazzjoni (ERP) kif ukoll limiti baġitarji u ta' riżorsi oħrajn.

101

Il-mandat tal-ESMA skont is-CRAR huwa li tiġbor id-dejta tal-prestazzjoni storika minn kull CRA u li tagħmel din disponibbli għall-utenti fuq sit web ċentrali.

Artikolu 11(2) tas-CRAR jindika li aġenzija tal-klassifikazzjoni tal-kreditu għandha tagħmel disponibbli, f’repożitorju ċentrali stabbilit mill-ESMA, informazzjoni dwar id-dejta storika tal-prestazzjoni tagħha, inkluża l-frekwenza tat-tranżizzjoni tal-klassifikazzjonijiet u informazzjoni dwar il-klassifikazzjonijiet tal-kreditu maħruġin fil-passat u dwar it-tibdil li sarilhom. L-aġenziji tal-klassifikazzjoni tal-kreditu għandhom jipprovdu informazzjoni lil dan ir-repożitorju f’forma standardizzata kif previst mill-ESMA. L-ESMA għandha tagħmel dik l-informazzjoni aċċessibbli għall-pubbliku u għandha tippubblika sommarju tal-informazzjoni dwar l-iżviluppi prinċipali osservati fuq bażi annwali.

F'dan ir-rigward, l-ESMA tippubblika informazzjoni dwar il-klassifikazzjonijiet tal-kreditu maħruġin fil-passat u fuq it-tibdil tagħhom fil-forma ta' tabelli ta' attività standardizzati. Din l-informazzjoni tinkludi, fost l-oħrajn, in-numru ta' klassifikazzjonijiet ġodda maħruġin, in-numru ta' dawk irtirati (maqsumin skont ir-raġuni għall-irtirar), in-numru ta' ammeljoramenti u degradazzjonijiet, in-numru ta' inadempjenzi, proporzjon ta' ammeljoramenti/degradazzjonijiet, u n-numru medju ta' livelli ta' ammeljoramenti/degradazzjonijiet.

Barra minn hekk, l-ESMA tippubblika d-dejta tal-prestazzjoni storika tas-CRAs li tinkludi l-matriċijiet ta' tranżizzjoni. Biex jiġi żgurat livell suffiċjenti ta' standardizzazzjoni u komparabbiltà fl-istatistika ppubblikata kollha, il-grupp ta' ħidma tekniku tal-ESMA, li nħatar fiż-żmien li saret l-implimentazzjoni tas-CEREP, iddeċieda li jiġbor dejta mhux ipproċessata u li jikkalkula l-istatistika fuq livell ċentrali iktar milli jiġbor l-istatistika kkalkolata minn qabel. Madankollu, f'konformità mar-regolament CRA, l-ESMA ma għandhiex mandat biex tippubblika d-dejta sottostanti. Dan kien ikkonfermat ukoll f'diversi biċċiet ta' pariri li l-ESMA rċeviet bi tħejjija għall-implimentazzjoni tas-CEREP. Filwaqt li l-ESMA taqbel li l-investituri jistgħu jibbenefikaw minn tali pubblikazzjoni, fil-fehma tagħna dan ma kienx jaqa' taħt il-kamp ta' applikazzjoni tar-Regolament CRA u l-ESMA kienet tiffaċċja riskji legali importanti fir-rigward tad-dispożizzjonijiet dwar id-drittijiet tal-awtur u l-użu ħażin tal-informazzjoni.

Il-fatt li l-emendi tal-2013 fis-CRAR introduċew il-Pjattaforma Ewropea tal-Klassifikazzjoni li tistipula li l-ESMA għandha tippubblika l-klassifikazzjonijiet tal-kreditu individwali li jiġu sottomessi lilha, huwa indikattiv f'dan ir-rigward.

102

Għalkemm, l-ESMA mhijiex mitluba li tissorvelja l-avvenimenti li jseħħu wara l-irtirar tal-klassifikazzjoni fl-2014, l-ESMA wettqet xogħol ta' sorveljanza biex tifhem ir-raġunijiet għall-irtirar tal-klassifikazzjonijiet. Dan irriżulta fl-emendar tal-istandards ta' rapportar għar-"raġunijiet ta' rtirar" fl-abbozz tal-RTS relatat mal-ERP. Dan issa jipprovdi għażla ta' raġunijiet iktar estensiva, inkluż ir-rekwiżit li tiġi speċifikata r-raġuni f'każ li l-irtirar ma jistax jiġi kklassifikat f'waħda mill-kategoriji mniżżlin.

Ladarba d-dejta sejra tiġi rrapportata skont ir-rekwiżiti l-ġodda (jiġifieri għall-klassifikazzjonijiet irtirati wara l-1 ta' Lulju 2015), l-ESMA sejra tissorvelja r-raġunijiet ipprovduti u, jekk tħoss il-ħtieġa, sejra tagħti segwitu bis-CRA għal kjarifiki u/jew biex toħloq kategoriji addizzjonali għal raġunijiet ta' rtirar.

103

L-ESMA tixtieq tenfasizza li hija biss id-dejta li tgħaddi minn verifiki ta' validazzjoni estensivi inkorporati fl-għodda tal-ġbir tad-dejta (50 verifika fil-livell 1 u 50 verifika fil-livell 2) u l-verifiki tal-kompletezza sistematika, li tinħażen fil-bażi tad-dejta u fl-aħħar nett issir disponibbli fuq is-CEREP. Minbarra li jiżguraw il-kwalità tad-dejta, dawn il-passi jiżguraw l-istandardizzazzjoni u l-komparabbiltà tad-dejta sottomessa, kif ukoll konsistenza maż-żmien.

Ladarba d-dejta tgħaddi minn dawn il-verifiki inizjali u tiġi ssejvjata fil-bażi tad-dejta, jitwettqu verifiki ad-hoc fuq bażi kontinwa biex tiġi żgurata iktar il-konsistenza u l-kwalità tad-dejta. Il-fatt li m'hemm ebda rikonċiljazzjoni sistematika ma' bażijiet tad-dejta oħrajn hija konsegwenza diretta tal-limitazzjoni li d-dejta tas-CEREP hija nieqsa minn identifikaturi komuni. Din il-kwistjoni sejra tiġi solvuta peress li parti mill-implimentazzjoni tal-ERP bħall-RTS relatat tinkludi r-rekwiżit ta' rapportar - fejn ikun applikabbli - l-identifikaturi globali (bħall-Identifikaturi tal-Entità Legali, kodiċijiet BIC, ISINs, eċċ).

Barra minn hekk, għandu jiġi nnotat li kultant u sakemm ikun possibbli, l-ESMA tiċċekkja l-validità tad-dejta mal-bażijiet tad-dejta l-oħra.

Is-CEREP teknikament jagħmilha possibbli għas-CRAs li jaġġornaw id-dejta rrapportata preċedentement tagħhom. Kemm l-informazzjoni l-qadima kif ukoll dik ġdida jinżammu fil-bażi tad-dejta. L-ESMA tirrikonoxxi l-valur tal-informazzjoni relatata mal-korrezzjonijiet u r-reviżjonijiet u qiegħda tikkunsidra alternattivi għad-divulgazzjoni ta' tali informazzjoni fuq l-ERP.

104

Id-dejta kwalitattiva li titqiegħed għad-dispożizzjoni fis-CEREP tinkludi l-iskali tal-klassifikazzjoni, id-definizzjonijiet ta' inadempjenza u ħarsa ġenerali lejn il-metodoloġiji mis-CRA. Dan huwa maħsub li jkun sommarju komprensiv tal-metodoloġiji, inkluż it-tibdil. Qatt ma kienet l-intenzjoni tas-CEREP li żżomm repożitarju ta' informazzjoni dwar il-metodoloġiji tas-CRAs u l-utenti għandhom jikkonsultaw is-siti web tas-CRAs individwali għal informazzjoni kompleta. Barra minn hekk, filwaqt li s-CRAs huma mitlubin li jirrapportaw l-istess informazzjoni, armonizzazzjoni f'termini ta' kontenut mhijiex sinifikanti peress li ddgħajjef l-objettiv li tirrifletti d-definizzjonijiet speċifiċi ta-CRA u l-iskali tal-klassifikazzjoni.

Bħalissa s-CEREP jiddivulga biss id-dejta kwalitattiva l-iktar aġġornata. L-ESMA sejra tikkunsidra l-possibbiltà li tiddivulga tibdil storiku fid-dejta kwalitattiva matul l-iżvilupp tal-Pjattaforma Ewropea tal-Klassifikazzjoni.

Tweġiba komuni għall-paragrafi 105-108

L-ESMA bħalissa qiegħda ġġedded is-sit web tagħha. Il-verżjoni futura tas-sit web tal-ESMA għandha l-għan li tiżgura li dan is-sors ta' informazzjoni jissodisfa l-ħtiġijiet tal-partijiet interessati tal-ESMA f'termini tal-informazzjoni pprovudta iżda anki fil-mod li tiġi ppreżentata bih. Huwa ppjanat aġġornament ġenerali tal-kontenut, il-lista ta' dokumenti esterni disponibbli sejra tiġi aġġornata u l-użu faċli li jinftiehem sejjer jittejjeb.

Filwaqt l-ESMA qiegħda tfittex b'mod kontinwu li ttejjeb il-livell u l-kwalità tal-informazzjoni li tagħmel disponibbli, l-ESMA tippubblika b'mod regolari informazzjoni relatata mal-oqsma ta' attivitajiet tagħha u l-informazzjoni divulgata s'issa fuq is-sit web tagħha kienet konformi mal-obbligi regolatorji tal-ESMA.

Konklużjonijiet u rakkomandazzjonijiet

110

Ara t-tweġiba tal-ESMA għall-paragrafi 20 sa 30.

111

Ara t-tweġiba tal-ESMA għall-paragrafi 35 sa 40.

Rakkomandazzjoni 1

L-ESMA taċċetta din ir-rakkomandazzjoni.

L-ESMA tirrikonoxxi li d-dokumentazzjoni tal-valutazzjoni tagħha tista' tittejjeb biex tipprovdi evidenza sħiħa fid-dokumenti ta' ħidma tagħha tal-valutazzjoni mwettqa u biex tiffaċilità sekwenza ta' prova tal-analiżi tagħha.

112

Ara t-tweġiba tal-ESMA għall-punt VI tas-Sommarju Eżekuttiv u għall-paragrafi 41 sa 55.

Rakkomandazzjoni 2

L-ESMA taċċetta din ir-rakkomandazzjoni.

Tweġiba komuni għall-paragrafi 113-114

Ara t-tweġiba tal-ESMA għall-punt VII tas-Sommarju Eżekuttiv u għall-paragrafi 56 sa 77.

Rakkomandazzjoni 3

L-ESMA taċċetta parzjalment din ir-rakkomandazzjoni.

L-ESMA sejra taġġorna l-manwal ta' superviżjoni u l-manwal prattiku ta' superviżjoni tagħha meta jkun meħtieġ, sabiex jiġi inkorporat l-għarfien u l-esperjenza miksubin.

L-ESMA tibqa' fiduċjuża li fil-kuntest tal-investigazzjonijiet, il-konklużjonijiet u s-sejbiet kollha rrapportati lis-CRAs u l-evidenza ta' sostenn jiġu ddokumentati sew.

L-ESMA tirrikonoxxi li r-rekord tal-analiżi li twettaq fuq l-informazzjoni perjodika rċevuta mis-CRAs jista' jittejjeb u bħalissa qiegħda ttejjeb il-prattiki ta' żamma tar-rekords tagħha kemm tal-analiżi mwettqa kif ukoll tar-riskji identifikati. Madankollu, peress li n-numru ta' CRAs irreġistrati jibqa' limitat, l-ESMA ma tikkunsidrax li f'dan l-istadju hija meħtieġa għodda tal-IT iddedikata.

115

Ara t-tweġiba tal-ESMA għall-punt VIII tas-Sommarju Eżekuttiv u għall-paragrafi 78 sa 86.

Rakkomandazzjoni 4

L-ESMA taċċetta parzjalment din ir-rakkomandazzjoni.

L-ESMA sejra tkompli tivvaluta b'mod regolari r-riskju metodoloġiku bħala parti mis-superviżjoni kontinwa tagħha u sejra twettaq azzjonijiet superviżorji ddedikati meta jiġu identifikati r-riskji, f'konformità mal-approċċ ibbażat fuq ir-riskju tal-ESMA.

116

Ara t-tweġiba tal-ESMA għall-punt VIII tas-Sommarju Eżekuttiv u għall-paragrafi 87 sa 89.

Rakkomandazzjoni 5

L-ESMA taċċetta parzjalment din ir-rakkomandazzjoni.

L-ESMA sejra tkompli tivvaluta b'mod regolari r-riskji relatati ma' kunflitti ta' interess potenzjali bħala parti mis-superviżjoni kontinwa tagħha - inklużi l-miżuri u l-kontrolli li ddaħħlu fis-seħħ mis-CRAs biex jiġu ssorveljati l-attivitajiet ta' negozju tal-analisti tal-klassifikazzjoni u t-tranżazzjonijiet finanzjarji - u sejra twettaq azzjonijiet superviżorji ddedikati meta jiġu identifikati r-riskji, f'konformità mal-approċċ ibbażat fuq ir-riskju tal-ESMA.

117

Ara t-tweġiba tal-ESMA għall-paragrafi 92 sa 94.

118

Ara t-tweġiba tal-ESMA għall-paragrafi 95 sa 99.

Rakkomandazzjoni 6

L-ESMA taċċetta parzjalment din ir-rakkomandazzjoni.

L-ESMA sejra tindirizza d-dgħjufijiet identifikati minn CRAs speċifiċi permezz tal-mandat superviżorju tagħha. Gwida addizzjonali għas-CRAs kollha dwar ir-rekwiżiti ta' divulgazzjoni sejra tiġi kkunsidrata meta jkun meħtieġ u f'konformità mar-regolament.

119

Ara t-tweġiba tal-ESMA għall-punt X tas-Sommarju Eżekuttiv u għall-paragrafi 100 sa 104.

Rakkomandazzjoni 7

L-ESMA taċċetta din ir-rakkomandazzjoni.

L-ESMA sejra tkompli fid-djalogu kontinwu tagħha mal-partijiet interessati biex tidentifika kif is-CEREP tista' tittejjeb biex tappoġġja iktar il-bżonnijiet tal-utenti tagħha.

120

Ara t-tweġiba tal-ESMA għall-paragrafi 105 sa 108

Rakkomandazzjoni 8

L-ESMA taċċetta din ir-rakkomandazzjoni.

L-ESMA bħalissa qiegħda ġġedded is-sit web tagħha. Il-verżjoni futura sejra tinkorpora t-titjib issuġġerit f'din ir-rakkomandazzjoni.

Risposta tal-BĊE

Sommarju Eżekuttiv

V

Il-BĊE rċieva mill-Qorti Ewropea tal-Awdituri (ECA) il-paragrafu V tas-Sommarju Eżekuttiv, u l-paragrafi 35 sa 40 u 111 tar-rapport, u jixtieq iżid il-kjarifiki li ġejjin:

—L-ewwel, l-Eurosistema għandha l-obbligu statutorju li tiżgura li l-operazzjonijiet ta’ kreditu li tmexxi jkunu assigurati b’kollateral adegwat.¹ Għal dan il-għan, il-Qafas tal-Eurosistema għall-Valutazzjoni tal-Kreditu (ECAF) huwa strument importanti għall-mitigazzjoni ta’ riskji finanzjarji għall-Eurosistema, u d-definizzjoni tiegħu hija parti mill-indipendenza operazzjonali tal-Eurosistema meta tmexxi operazzjonijiet tal-politika monetarja. Il-proċeduri, regoli u tekniki ddefiniti fil-qafas ECAF huma importanti biex jiġi żgurat li jiġi sodisfatt ir-rekwiżit tal-Eurosistema ta’ standards tal-kreditu għoljin għall-assi kollha li huma eliġibbli bħala kollateral fl-operazzjonijiet tal-politika monetarja tal-Eurosistema. Id-dispożizzjonijiet legali li jiffurmaw il-bażi tal-qafas ECAF huma speċifikati fil-Linja Gwida tal-BĊE dwar l-implimentazzjoni tal-qafas tal-politika monetarja tal-Eurosistema (riformulazzjoni) (BĊE/2014/60).²

—It-tieni, għall-valutazzjoni tal-kollateral, l-Eurosistema ma tistrieħx esklużivament fuq erba’ aġenziji tal-klassifikazzjoni tal-kreditu (CRAs) irreġistrati mal-Awtorità Ewropea tat-Titoli u s-Swieq (AETS/ESMA). Kif il-Qorti osservat fil-paragrafu 37, l-Eurosistema attwalment tqis l-informazzjoni minn sistemi ta’ valutazzjoni tal-kreditu li jappartjenu għal diversi sorsi: istituzzjonijiet esterni tal-valutazzjoni tal-kreditu (ECAIs), għodod ta’ klassifikazzjoni (RTs), sistemi ta’ valutazzjoni tal-kreditu interni tal-banek ċentrali nazzjonali u sistemi interni ta’ banek ibbażati fuq il-klassifikazzjonijiet (IRB). Fost is-sistemi aċċettati bħala RTs, hemm ukoll xi CRAs Ewropej żgħar irreġistrati mal-AETS/ESMA.

—It-tielet, ta’ min jinnota li l-qafas ECAF huwa attwalment miftuħ għal aġenziji oħra tal-klassifikazzjoni tal-kreditu jekk dawn jitolbu l-aċċettazzjoni ECAF u jikkonformaw mar-rekwiżiti minimi għall-aċċettazzjoni ECAF tas-sistemi ta’ valutazzjoni tal-kreditu. Il-kriterji ta’ aċċettazzjoni tal-ECAF għandhom l-għan li jiżguraw li sistema ġdida tkun adattata għall-għan speċifiku tal-operazzjonijiet tal-politika monetarja tal-Eurosistema. Dan iħares lill-Eurosistema minn riskji finanzjarji u joħloq l-istess kundizzjonijiet għas-sistemi differenti li jipprovdu l-Eurosistema b’informazzjoni dwar il-valutazzjoni tal-kreditu. F’dan ir-rigward, l-Eurosistema taġixxi bħala utent tal-klassifikazzjoniijiet tal-kreditu, u mhux bħala regolatur jew superviżur.

Il-proċessi tal-aċċettazzjoni jinkludu verifiki tal-kwalità, jekk is-segment tas-suq ikunx biżżejjed għall-implimentazzjoni effiċjenti tal-qafas ECAF u jekk iqisx is-sitwazzjoni regolatorja rispettiva. Hekk, il-kriterji biex l-aġenziji tal-klassifikazzjoni tal-kreditu jiġu aċċettati bħala ECAls³ jinkludu:

(a)li l-ECAIs għandhom ikunu rreġistrati jew iċċertifikati mill-AETS/ESMA skont ir-Regolament (KE) Nru 1060/2009, u

(b)li l-ECAIs għandhom jissodisfaw kriterji operazzjonali u jipprovdu kopertura rilevanti sabiex jiżguraw l-implimentazzjoni effiċjenti tal-ECAF.

B’mod partikolari, l-użu tal-valutazzjoni tal-kwalità tal-kreditu ta’ ECAI huwa suġġett għad-disponibbiltà għall-Eurosistema ta’ informazzjoni dwar dawn il-valutazzjonijiet. Barra dan, l-informazzjoni tintalab għall-paragun u l-assenjazzjoni, jiġifieri l-immappjar tal-valutazzjonijiet għall-passi tal-kwalità tal-kreditu tal-Eurosistema u għall-finijiet tal-proċess ta’ monitoraġġ tal-prestazzjoni. Id-diliġenza dovuta tal-Eurosistema dwar l-ECAIs għalhekk tibni fuq il-ħidma superviżorja li ssir mill-AETS/ESMA, iżda tmur lil hinn minnha f’xi dimensjonijiet. Fil-kuntest ta’ riżorsi interni limitati, l-Eurosistema trid ukoll tiżgura li l-użu ta’ dawn l-aġenziji tal-klassifikazzjoni fl-implimentazzjoni tal-qafas tagħha tal-politika monetarja jkun effiċjenti.

Barra minn hekk, għandu jiġi osservat li l-qafas ECAF u d-diliġenza dovuta dwar l-informazzjoni pprovduta minn aġenziji tal-klassifikazzjoni tal-kreditu tjiebu f’dawn l-aħħar snin. Dan jaqbel mal-impenn tal-BĊE li jimplimenta l-prinċipji tal-Bord għall-Istabbiltà Finanzjarja għat-tnaqqis tad-dipendenza fuq klassifikazzjonijiet esterni.⁴

—Ir-raba’, bosta fatturi jolqtu l-aċċess tas-CRAs għas-swieq; fost dawn, l-aċċettazzjoni tal-qafas ECAF mhijiex ħlief fattur ċkejken. Il-Qorti tirrikonoxxi dan ukoll billi tirreferi għal "diversi fatturi" li jagħmlu d-dħul fis-suq tal-klassifikazzjoni tal-kreditu diffiċli (paragrafu 35) u l-inizjattivi tal-Parlament Ewropew biex tiġi mistħarrġa l-possibbiltà li jitwaqqaf Netwerk Ewropew ta’ Aġenziji ta’ Klassifikazzjoni (paragrafu 36). Ir-rapport tal-Kummissjoni tal-UE dwar il-fattibbiltà ta’ netwerk bħal dan identifika bosta ostakli kif ukoll nuqqas ta’ appoġġ, fil-kundizzjonijiet attwali, min-naħa ta’ rappreżentanti tal-industrija għal kwalunkwe sura ta’ netwerk għal CRAs żgħar.⁵

Hekk, l-użu tal-klassifikazzjonijiet tal-kreditu mill-banek għall-finijiet tar-rekwiżiti tal-kapital mhuwiex kopert mill-ambitu tal-verifika tal-Qorti. Bħalissa, għadd limitat sikwit ta’ tliet CRAs jidher li jintuża għall-finijiet tar-rekwiżiti tal-kapital tal-banek fl-Istat Membru rispettiv tal-Unjoni Ewropea.⁶ Huwa biss meta l-Istandards Tekniċi ta’ Implimentazzjoni rilevanti tar-Regolament dwar ir-Rekwiżiti tal-Kapital (CRR)⁷

jiġu adottati⁸ li s-CRAs kollha rreġistrati jew iċċertifikati mill-AETS/ESMA jistgħu jintużaw għall-finijiet tar-rekwiżiti tal-kapital skont l-"approċċ standardizzat". Approċċ simili se jiġi osservat għall-kumpaniji tal-assigurazzjoni skont id-Direttiva Solvenza II.⁹ Il-BĊE se jqis l-effetti ta’ dan it-tibdil regolatorju fuq is-suq għas-CRAs, b’mod partikolari f’termini ta’ kwantitajiet u kwalitajiet tal-klassifikazzjonijiet tal-kreditu.

Parti I – Reġistrazzjoni u attivitajiet perimetrali

Konklużjonijiet

38

L-Eurosistema taċċetta bosta RTs, suġġetti għal sett ta’ kriterji ta’ aċċettazzjoni,¹⁰ fosthom xi CRAs Ewropej żgħar. Il-mudell tan-negozju tal-RTs aċċettati jiffoka fuq il-valutazzjoni ta’ kumpaniji mhux finanzjarji, li għalih ġew aċċettati mill-Eurosistema.

40

L-Eurosistema taċċetta bħala ECAIs jew RTs, CRAs li jkunu rreġistrati jew iċċertifikati mill-AETS/ESMA jekk dawn jikkontribwixxu għall-implimentazzjoni effiċjenti tal-qafas ECAF fl-operazzjonijiet tal-politika monetarja (ara aktar ’il fuq). L-Eurosistema ma taġixxix bħala regolatur jew superviżur f’dan ir-rigward.¹¹

Barra minn hekk, id-dikjarazzjoni li "Il-Federal Reserve tal-Istati Uniti jaċċetta klassifikazzjonijiet mill-għaxar CRAs kollha li huma rreġistrati mis-SEC" ma taqbilx mat-tagħrif li għandu f’idejh il-BĊE. F’dan ir-rigward, għandu jiġi osservat li l-Federal Reserve System ma tiddikjarax pubblikament liema aġenziji tal-klassifikazzjoni tuża biex tiddetermina l-eliġibbiltà u t-trattament tal-kollateral. L-unika eċċezzjoni kienet l-użu tal-klassifikazzjonijiet tal-kreditu għat-Term Asset-Backed Securities Loan Facility (TALF), meta l-Federal Reserve ħabbret pubblikament ir-rekwiżiti tagħha, fosthom metodoloġija ta’ klassifikazzjoni għall-ABS, esperjenza suffiċjenti (murija bil-provediment ta’ għadd minimu ta’ klassifikazzjonijiet pubbliċi rilevanti) u reġistrazzjoni mas-Securities and Exchange Commission (SEC) bħala Organizzazzjoni tal-Klassifikazzjoni tal-Istatistika Rikonoxxuta b’mod Nazzjonali.¹² Huma x’inhuma d-differenzi bejn l-Istati Uniti u ż-żona tal-euro fl-oqfsa għall-implimentazzjoni tal-politika monetarja kif ukoll is-sitwazzjoni regolatorja u tas-suq tas-CRAs, dawn ir-rekwiżiti jiġbru fihom xi karatteristiċi simili għal dawk tal-Eurosistema.

Għeluq

Wara l-kjarifiki ppreżentati hawn fuq, il-BĊE kien isibha ta’ benefiċċju li kieku l-verifika kellha l-opportunità li tkopri l-fatturi diversi li jolqtu s-suq għal CRAs żgħar, li tiegħu l-qafas ECAF mhuwiex ħlief aspett wieħed.

Konklużjonijiet u rakkomandazzjonijiet

111

Ara l-kummenti tal-BĊE dwar il-paragrafu V tas-Sommarju Eżekuttiv.

1Ara l-Artikolu 18.1 tal-Istatut tas-Sistema Ewropea ta’ Banek Ċentrali u tal-Bank Ċentrali Ewropew.

2Tinsab hawn https://www.ecb.europa.eu/ecb/legal/pdf/oj_jol_2015_091_r_0002_mt_txt.pdf. Tagħrif ieħor dwar il-qafas ECAF jinsab fil-pubblikazzjoni reċenti tal-BĊE "The financial risk management of the Eurosystem monetary policy operations" u fil-websajt tal-BĊE hawnhekk http://www.ecb.europa.eu/mopo/assets/risk/ecaf/html/index.en.html.

3Ara l-Artikolu 120 tal-Linja Gwida BĊE/2014/60.

4Ara, pereżempju, Bord għall-Istabbiltà Finanzjarja, Principles for Reducing Reliance on CRA Ratings, Ottubru 2010, li jinsab hawn http://www.financialstabilityboard.org/publications/r_101027.pdf.

5Ara r-rapport tal-Kummissjoni indirizzat lill-Parlament Ewropew u lill-Kunsill dwar il-fattibbiltà ta’ netwerk ta’ aġenziji iżgħar tal-klassifikazzjoni tal-kreditu fl-UE (COM(2014)248 finali), li jinsab hawn http://eur-lex.europa.eu/legal-content/MT/TXT/PDF/?uri=CELEX:52014DC0248&rid=1

6Ara l-lista ta’ CRAs eliġibbli fl-Istati Membri differenti, li tinsab hawn www.eba.europa.eu/documents/10180/585167/ecai_recognition.xls

7Ara r-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment.

8Ara l-abbozzi ta’ Standards Tekniċi ta’ Implimentazzjoni dwar l-immappjar tal-valutazzjonijiet tal-kreditu tal-ECAIs fl-Artikolu 136(1) u (3) tar-Regolament (UE) Nru 575/2013 (Regolament dwar ir-Rekwiżiti tal-Kapital – CRR). Għall-pożizzjonijiet ta’ titolizzazzjoni, ara d-Dokument Consultation Paper on ITS on Mapping of ECAIs Credit Assessments (EBA/CP/2015/08). Ara wkoll l-abbozzi ta’ Standards Tekniċi ta’ Implimentazzjoni dwar l-allokazzjoni tal-valutazzjonijiet tal-kreditu tal-ECAIs sa skala oġġettiva tal-passi tal-kwalità tal-kreditu fl-Artikolu 109(a) tad-Direttiva 2009/138/KE (Solvenza II).

9Ara d-Direttiva 2009/138/KE tal-Parlament Ewropew u tal-Kunsill tal-25 ta’ Novembru 2009 dwar il-bidu u l-eżerċizzju tan-negozju tal-assigurazzjoni u tar-riassigurazzjoni (Solvenza II).

10Ara l-Artikolu 124 tal-Linja Gwida BĊE/2014/60 u https://www.ecb.europa.eu/pub/pdf/other/acceptancecriteriaratingtools201505.en.pdf.

11L-Artikolu 119(4) tal-Linja Gwida BĊE/2014/60 jgħid b’mod espliċitu li "Bil-pubblikazzjoni tal-informazzjoni fuq is-sistemi ta’ valutazzjoni tal-kreditu aċċettati flimkien mal-operazzjonijiet ta’ kreditu tal-Eurosistema, l-Eurosistema m’għandha tassumi ebda responsabbiltà għall-valutazzjoni tagħha tas-sistemi ta’ valutazzjoni tal-kreditu aċċettati".

12Ara §201.3(e)(1) tar-Regolament A tal-Bord tal-Gvernaturi tal-Federal Reserve, li jinsab hawn https://www.frbdiscountwindow.org/en/Pages/General-Information/Regulation-A-Federal-Reserve-Board-Governors.aspx.

Risposta tal-Kummissjoni

Parti IV – Divulgazzjonijiet

Tweġiba komuni għall-paragrafi 95 u 96

B’risposta għall-kriżi finanzjarja, ir-Regolament 1060/2009 dwar aġenziji tal-klassifikazzjoni tal-kreditu tejjeb b’mod konsiderevoli t-trasparenza li biha joperaw l-aġenziji tal-klassifikazzjoni tal-kreditu fis-suq Ewropew. B’mod partikolari, it-trasparenza tal-klassifikazzjoni tal-kreditu, il-metodoloġiji tal-klassifikazzjoni u l-prestazzjoni storika ta’ aġenziji tal-klassifikazzjoni tal-kreditu reġistrati u awtorizzati ġiet imsaħħa. Filwaqt li jista’ jkun hemm xi differenzi fil-mod li l-aġenziji tal-klassifikazzjoni tal-kreditu jiddivulgaw l-informazzjoni, l-aġenziji tal-klassifikazzjoni tal-kreditu ġeneralment qegħdin jikkonformaw mal-obbligi ta’ divulgazzjoni tar-Regolament 1060/2009. Jekk ikun meħtieġ u xieraq, tista’ tiġi kkunsidrata gwida addizzjonali skont l-Artikolu 16 tar-Regolament 1095/2010 mill-Awtorità Ewropea tat-Titoli u s-Swieq lill-aġenziji tal-klassifikazzjoni tal-kreditu dwar rekwiżiti ta’ divulgazzjoni biex jitjiebu l-prattiċi ta’ divulgazzjoni globali ta’ aġenziji tal-klassifikazzjoni tal-kreditu.

97

Ir-Regolament 1060/2009 dwar l-aġenziji tal-klassifikazzjoni tal-kreditu jimmira li joħloq bilanċ bejn il-bżonn ta’ divulgazzjoni ta’ informazzjoni dwar il-metodoloġiji ta’ klassifikazzjoni filwaqt li fl-istess ħin tiġi protetta l-informazzjoni riżervata tal-aġenziji tal-klassifikazzjoni tal-kreditu.

Biex l-utenti jagħmlu d-diliġenza dovuta tagħhom, ir-Regolament mhux biss jeħtieġ il-pubblikazzjoni ta’ informazzjoni dwar il-metodoloġiji ta’ klassifikazzjoni, iżda jeħtieġ ukoll li l-Awtorità Ewropea tat-Titoli u s-Swieq tippubblika informazzjoni dwar il-prestazzjoni storika tal-aġenziji tal-klassifikazzjoni tal-kreditu. Dan jiffaċilita wkoll lill-investituri biex jagħmlu d-diliġenza dovuta tagħhom.

99

Huwa importanti li wieħed jinnota li f’konformita tal-Artikolu 23 tar-Regolament 1060/2009, l-awtoritajiet pubbliċi ma jinterferixxux mal-kontenut tal-metodoloġiji tal-klassifikazzjoni. Jekk ikun meħtieġ u xieraq tista tiġi kkunsidrata gwida addizzjonali skont l-Artikolu 16 tar-Regolament 1095/2010 mill-Awtorità Ewropea tat-Titoli u s-Swieq lill-aġenziji tal-klassifikazzjoni tal-kreditu biex titjieb il-preżentazzjoni tal-metodoloġiji tal-aġenziji tal-klassifikazzjoni tal-kreditu u biex tippermetti tqabbil aktar faċli ta’ metodoloġiji bejn l-aġenziji tal-klassifikazzjoni tal-kreditu.

Konklużjonijiet u rakkomandazzjonijiet

118

Ir-Regolament 1060/2009 dwar l-aġenziji tal-klassifikazzjoni tal-kreditu tejjeb it-trasparenza tal-aġenziji tal-klassifikazzjoni tal-kreditu li joperaw fis-suq Ewropew, suġġett għal superviżjoni effettiva mill-Awtorità Ewropea tat-Titoli u s-Swieq (ESMA). Dawn ir-regoli tejbu b’mod konsiderevoli t-trasparenza tal-klassifikazzjonijiet tal-kreditu u tal-metodoloġiji tal-klassifikazzjoni, u flimkien mal-pubblikazzjoni ta’ dejta dwar il-prestazzjoni storika tal-klassifikazzjonijiet tal-kreditu f’repożitorju ċentrali operat mill-ESMA, l-utenti jinsabu f’pożizzjoni ħafna aħjar biex jagħmlu d-diliġenza dovuta tagħhom. Barra minn hekk ir-regoli l-ġodda jimmiraw biex inaqqsu d-dipendenza esklużiva u mekkanistika tal-investituri fuq klassifikazzjonijiet tal-kreditu esterni.

QJ-AB-15-022-MT-E    ISSN 1977-5741

Il-kriżi finanzjarja tal-2008 ffukat l-attenzjoni fuq l-aġenziji ta’ klassifikazzjoni tal-kreditu u l-impatt tagħhom fuq is-swieq finanzjarji. F’dak iż-żmien, ftit li xejn kien hemm regolazzjoni tal-aġenziji fl-Ewropa. Fl-2011, inħolqot l-Awtorità Ewropea tat-Titoli u s-Swieq (ESMA) biex tirreġistrahom, timmonitorjahom u tissorveljahom. Dan ir-rapport jeżamina jekk l-ESMA rnexxilhiex tistabbilixxi lilha nfisha bħala l-għassiesa tal-aġenziji ta’ klassifikazzjoni tal-kreditu għall-UE. Aħna nikkonkludu li filwaqt li l-ESMA stabbiliet pedamenti tajbin, ir-regoli u l-linji gwida tagħha għadhom mhumiex kompleti u għad baqa’ riskji sinifikanti li jridu jiġu indirizzati fil-futur.